text:
༡ ཚེ་འདིར་ལྟོས་ཀྱང་ཆོས་དགོས་པ།
རང་རེས་ཆོས་བྱེད་དགོས་པ་ཡིན་པའི་རྒྱུ་མཚན་ནི། ཚེ་འདིའི་དངོས་པོ་ཡར་རྒྱས་ཇི་ཙམ་ཡོད་ཀྱང༌། དེ་གཅིག་པུས་གཏན་གྱི་བདེ་བ་ལྡེང་ངེས་སྐྱེད་མི་ཐུབ་ཅིང༌། ཡར་རྒྱས་ཀྱི་འཕེལ་བ་ཇི་ཙམ་བྱུང་བ་དེ་འདྲར་མི་རྣམས་དངངས་སྐྲག་དང༌། འཇིགས་སྣང་གིས་ཉིན་མཚན་སྦྲེལ་ཏེ་སྡོད་དགོས་པ་འདི་རང་རེད། རིག་གསར་གྱི་ཤེས་ཡོན་ཡར་རྒྱས་ཀྱིས་སྔ་རབས་ཀྱི་མི་རྣམས་ནས་སྐྱབས་གནས་སུ་འཛིན་པའི་ཟླ་བའི་ཁང་བཟང་སོགས་སུ་བསྐྱོད་པ་དང༌། ཟླ་བའི་རང་བྱུང་གི་ནུས་པ་རྣམས་འགྲོ་བ་མིའི་རིགས་ལ་ཚུར་ཞབས་འདེགས་ཞུ་བའི་ཡོ་བྱད་དུ་བསྒྱུར་བ་ཡོང་སྲིད་ཀྱང༌། དེ་དག་གིས་མཐའ་མ་འཛམ་གླིང་གི་དགྲ་གཉིས་པ་ཞིག་ཡོང་བཟོ་ཡོད་པ་རེད། གང་ལྟར་འདི་འདྲའི་ལས་ཐབས་ཀྱིས་མི་རྣམས་ལ་གཏན་གྱི་བདེ་བ་མཐར་ཕྱིན་པ་ཞིག་དང༌། གཏན་ཆགས་པ་ཞིག་ཡོང་ཐབས་ནམ་ཡང་མེད།དེ་དག་ནི་ཕྱི་ལུས་ཀྱི་ཚོར་བ་བདེ་བ་འདྲེན་བྱེད་ཙམ་ཡིན་པས་དེའི་རྐྱེན་གྱིས་སེམས་བདེ་ཕྲན་བུ་རེ་སྐབས་རེ་འབྱུང་ཡང༌། གཏན་ཆགས་པར་གནས་མི་ཐུབ། དེས་ན་སེམས་ཁོ་རང་གི་སྟེང་དུ་བདེ་བ་ཞིག་བཅོལ་རྒྱུ་བྱུང་ན་ལུས་པོའི་ངལ་དུབ་རྒྱན་དུ་འགྲོ་བའང་ཡོད་པ་མཐོང་ཆོད་ལྟར་རེད། དེ་ལྟ་བུ་འབྱུང་བ་ནི་ཆོས་ཀྱི་ཐབས་ཤེས་ལག་ལེན་བཀལ་ཏེ་སེམས་ལ་བཟོ་ལྟ་བཟོ་རྒྱུ་འདི་རང་ཡིན། ལར་ཚེ་འདིའི་བདེ་བ་གདེངས་འཁེལ་བ་ཞིག་འབྱུང་བའང་ཆོས་ལ་བརྟེན་ནས་ཡོང་དགོས། དེ་ཡང༌། བདེ་སྡུག་ཆེ་ཆུང་ཇི་འདྲ་ཞིག་ཡིན་ཀྱང་འཕྲལ་གྱི་ཕྱིའི་རྐྱེན་དེ་གཅིག་པུ་མིན་པར་ནང་དུ་ཡང་རྒྱུ་ཞིག་ཡོད་དགོས། དེ་ནི་སེམས་སྟེང་དུ་དགེ་མི་དགེའི་ལས་ཀྱི་ནུས་པའམ་བག་ཆགས་ཤིག་ཡོད་པ་དེ་ཡིན། དེ་ནུས་ཅན་དུ་ཡོད་ཙ་ན་ཕྱིའི་རྐྱེན་དེ་འཕྲད་མ་ཐག་ཏུ་ནུས་པ་དེ་སད་དེ་བདེ་སྡུག་གི་ཚོར་བ་འབྱུང་བ་ཡིན། ནུས་པ་དེ་མེད་ན་ཕྱིའི་རྐྱེན་མང་པོ་གང་འདྲ་ཞིག་ཡོད་ཀྱང་བདེ་སྡུག་འཕར་འབུབ་འགྲོ་ཤེས་ཐབས་མེད། དེ་འདྲའི་ནུས་པ་དེ་སྔར་བསགས་པའི་ལས་ཀྱིས་བཞག་པ་ཡིན། དེས་ན། འབྲས་བུ་སྡུག་བསྔལ་ཅི་འདྲ་ཞིག་ཡིན་ཀྱང་ཐོག་མར་རང་གི་སེམས་མ་དུལ་བས་བྱ་བ་ངན་པ་ཞིག་བྱས་ཏེ་ལས་ཤིག་བསགས། དེའི་ནུས་པ་སེམས་སྟེང་དུ་བཞག་པ་སླར་རྐྱེན་དང་འཕྲད་དུས་སྡུག་བསྔལ་མྱོང་བ་སྟེ། མཐར་གཏུགས་ན་སེམས་ལ་ཐུག་ཡོད། རྒྱུ་མཚན་དེས་ཀྱང་ཆོས་མེད་པར་སེམས་མི་དུལ། དེ་མ་དུལ་བས་ལས་ངན་པ་གསོག དེས་རྒྱུད་སྟེང་དུ་ནུས་པ་བཞག་པ་ལ་བརྟེན་ནས་འབྲས་བུ་སྡུག་བསྔལ་བསྐྱེད་ཡོང་བ་དེ་འདྲ་ཡིན་ནོ། །
༢ ཚེ་ཕྱི་མར་ལྟོས་ཀྱང་ཆོས་དགོས་པ།
སེམས་ཅན་ཕལ་ཆེ་བར་ལུས་རྟེན་ཡོད་ཅིང༌། གནས་འགའ་ཞིག་ན་སེམས་ཁོ་ན་ལས་མེད། ལུས་སེམས་དེ་གཉིས་ཀར་ཉེར་ལེན་གྱི་རྒྱུ་རེ་ཡོད་པའི་ལུས་ཀྱི་ཉེར་ལེན་གྱི་རྒྱུ་མངལ་སྐྱེས་ལ་མཚོན་ན་ཕ་མའི་ཁུ་ཁྲག་ལ་ཐུག དེ་བཞིན་སེམས་ལ་ཡང་ཉེར་ལེན་དང་རིགས་འདྲའི་རྒྱུ་ཡོད། ཚེ་འདིའི་སེམས་ཀྱི་རིགས་འདྲའི་རྒྱུན་གྱི་ཐོག་མ་ནི་ཕ་མའི་ཁུ་ཁྲག་དབུས་སུ་ཉིང་མཚམས་སྦྱར་མ་ཐག་པའི་སེམས་དེ་ཡིན་ལ། དེའི་རྫས་རྒྱུན་སྔོན་མ་ཞིག་ནི་ངེས་པར་ཡོད་དགོས། རྒྱུ་མཚན་ནི་ཕྱིའི་དངོས་པོ་སེམས་སུ་འགྱུར་མི་སྲིད་ལ། སེམས་ཕྱིའི་དངོས་པོར་འགྱུར་མི་སྲིད། སེམས་དེའི་རྫས་རྒྱུན་ཡོད་དགོས་ན་ངེས་པར་ཉིང་མཚམས་མ་སྦྱར་གོང་གི་སེམས་དེ་ཡིན་དགོས། དེས་སྐྱེ་བ་སྔོན་མ་འགྲུབ། དེ་འདྲའི་སེམས་དེ་རྒྱུན་གཅིག་ཡིན་པའི་རྒྱུ་མཚན་གྱིས་མཐུན་རྐྱེན་ཚང་བའི་མི་དང༌། བུ་ཕྲུག་འགའ་ཤས་ནས་སྐྱེ་བ་སྔོན་མ་དྲན་པ་དེང་དུས་ཀྱང་ཡོད། སྔར་གྱི་ལོ་རྒྱུས་ཁུངས་མའི་ནང་ཡང་སྐྱེ་བ་སྔོན་དྲན་མང་དུ་བྱུང༌། རྒྱུ་འབྲས་ཞེས་པ་ཐ་དད་ཡིན་ཀྱང༌། ངེས་པར་ཆ་མཐུན་གྱི་འབྲེལ་བ་ཡོད་དགོས། དཔེར་ན། ལུས་ནི་རེག་བྱ། དབྱིབས། ཁ་དོག་ཅན་ཞིག་ཡིན་པས་དེའི་ཉེར་ལེན་གྱི་རྒྱུ་ཡང་དེ་འདྲ་ཞིག་ཡོད་དགོས་ལ། སེམས་ལ་དབྱིབས་སོགས་མེད་པས་ཉེར་ལེན་གྱི་རྒྱུ་ཡང་དེ་ལྟ་བུ་དགོས། ས་བོན་རོ་མངར་བ་ལས། འབྲས་བུ་དེ་མཐུན་འབྱུང་བ་ལྟ་བུ། དེས་ན་གཟུགས་མེད་སེམས་ཀྱི་ཉེར་ལེན་གྱི་རྒྱུར་གཟུགས་ཅན་ཕ་མའི་ཁུ་ཁྲག་འཇོག་མི་ཐུབ། རིག་པ་འདི་སོགས་ལ་བརྟེན་ནས་སྐྱེ་བ་སྔ་ཕྱི་ངེས་པར་འགྲུབ། དེས་ན་སྐྱེ་བ་ཕྱི་མ་ཞིག་ཡོད་ཕྱིན་དེར་ཕན་པ་ཆོས་ཁོ་ན་ལས་མེད་པ་ཤིན་ཏུ་གསལ་པོ་རེད། དེ་རྣམས་ཆོས་དགོས་པའི་རྒྱུ་མཚན་ཡིན།
༣ ཆོས་སུ་གྲགས་པ་མང་པོ་ཡོད་པའི་ནང་གི་ནང་ཆོས་ཏེ། དེའི་སྟོན་པའི་སྐོར།
འཛམ་གླིང་འདིར། ནད་སྣ་གཅིག་ལ་སྨན་མང་པོ་ཡོད་པ་བཞིན། མིའི་རིགས་སོགས་འགྲོ་བ་ཀུན་གྱི་བདེ་བ་སྒྲུབ་པའི་ཐབས་སུ་ཆོས་ལུགས་མང་པོ་ཡོད། དེ་དག་རང་རང་ལ་ཆོས་ལུགས་ཀྱི་ཚུལ་དང༌། བརྗོད་ཚུལ་མི་མཐུན་པ་ཡོད་ཀྱང༌། དེ་རྣམས་ཀྱིས་སྒྲུབ་པ་པོ་རང་ཉིད་ཀྱི་སྒོ་གསུམ་ཡ་རབས་བཟང་པོར་བསྒྱུར་བ་དང༌། དམིགས་ཡུལ་བཟང་པོར་དམིགས་པ་ནི་གཅིག་མཐུན་རེད་བསམ་གྱི་འདུག ་རྫུན་དང་ཕྲ་མ་སོགས་ངག་གི་ལས་དང༌། རྐུ་གསོད་སོགས་ལུས་ཀྱི་སྤྱོད་པ་ངན་པ་རྣམས་བྱེད་མི་རུང་བར་སྟོན་པ་སོགས་ཀུན་མཐུན། བློ་ཕམ་པ་ཞིག་ལ། ལོ་རྒྱུས་ནང་སྐབས་རེ་ཆོས་ལུགས་པ་ཕན་ཚུན་སྡང་རྩོད་ཀྱི་གནས་ཚུལ་བྱུང་བ་དེ་སླར་མི་འོང་བའི་འདས་པ་ཡིན་ན་ལེགས། ཆོས་ལུགས་པ་ཚོ་མཐུན་པོ་བྱེད་རྒྱུ་ངེས་པར་ཐུབ་པ་ཡིན། སྤྱིར་དེང་དུས་ཆོས་ཙམ་ཡོད་མེད་ཀྱི་ཕྱོགས་གཉིས་ཡོད་དུས་འདིར་རིས་མེད་ཀྱི་ཆོས་པ་ཚོ་མཉམ་མཐུན་བྱེད་གལ་ཆེ། དེ་ཡང་སྡང་སེམས་ཀྱིས་མ་ཡིན་ཏེ། མཉམ་མཐུན་བྱེད་པ་དེས་ཆོས་ལུགས་པ་ཚོར་ཕན་ཐོགས་ཡོད་པ་མ་ཟད། ཆོས་མེད་པ་ཚོར་ཡང་འཕྲལ་ཡུན་གྱི་ཕན་བདེ་སྒྲུབ་ཆེད་ཡིན་ཏེ། ཁོང་ཚོའི་བླང་དོར་གནས་ལ་རྨོངས་པའི་མི་ཤེས་པ་སེལ་ཏེ་གཏན་བདེའི་ལམ་དུ་འགོད་ཐབས་ཡིན། དེར་བརྟེན་ངས་ཆོས་ལུགས་ཚང་མར་དམ་ཚིག་འོ་ཆུ་གཅིག་འདྲེས་ཡོང་བའི་རེ་གསོལ་ཞུ་རྒྱུ་ཡིན། ཆོས་ལུགས་པ་ཕན་ཚུན་གཅིག་སྒྲིལ་ཆེད་ཕན་ཚུན་གནས་ཚུལ་ཤེས་རྟོགས་ཐུབ་དགོས། དེའི་དོན་དུ ཁོ་བོས་བོད་ཀྱི་ནང་པའི་ཆོས་སྐོར་གནས་ཚུལ་མདོར་བསྡུས་ཤིག་བརྗོད་རྒྱུ་ཡིན། དེ་ལ་གནས་ལུགས་བརྗོད་དགོས་པ་ཞིག་ནི། དེང་དུས་བོད་ཡིག་ནང་གི་ཆོས་ཚིག་ཚང་མ་དབྱིན་ཡིག་ཏུ་ཐད་དོན་བསྒྱུར་བར་དཀའ། དབྱིན་བོད་གཉིས་ཀའི་ཤེས་ཡོན་ཚད་མཐོ་གཉིས་འཛོམས་ཅན་ཡང་དཀོན་ཞིང༌། ཞིབ་གཏུགས་བྱེད་སའི་སྔོན་བསྒྱུར་ཁུངས་དག་རིགས་ཀྱང་ཆེར་མ་མཐོང༌། སྔོན་ཆད་དབྱིན་ཡིག་ཐོག་བསྒྱུར་བྲིས་བྱེད་པོ་དག་བསམ་སྦྱོར་གཉིས་དགེའི་ལག་རྗེས་གང་ལེགས་ཀྱང་ལམ་རོབ་ཙམ་ལས་གོ་དོན་གཏིང་ཟབ་བསྒྱུར་བྲིས་མ་ཐུབ་པར་མངོན་ཞིང༌། འོན་ཀྱང༌། ཕྱིན་ཆད་དཀའ་ངལ་འདི་དག་རིམ་སེལ་གྱིས་ཁོ་བོ་ཅག་གི་ཆོས་ཀྱི་གོ་དོན་གཏིང་ཟབ་རྣམས་དབྱིན་ཡིག་ཐོག་བདེ་བླག་ཏུ་བསྒྱུར་བྲིས་ཐུབ་པའི་རེ་བ་ཡོད། དེ་ལྟའི་གནས་ཚུལ་འོག་ཆོས་སྐོར་འདི་དག་ཀྱང་དབྱིན་ཡིག་ཏུ་བྲི་བསྒྱུར་བདེ་ཆེད་གོ་སླ་རགས་བསྡུས་ཙམ་ཞིག་བརྗོད་རྒྱུ་ཡིན། ང་ཚོའི་སྟོན་པ་སངས་རྒྱས་ཤཱཀྱ་ཐུབ་པ་ནི་བསྐལ་པ་འདིར་སངས་རྒྱས་སྟོང་རྩ་ཡོད་པའི་ནང་ནས་གཅིག་ཡིན། སངས་རྒྱས་དེ་རྣམས་ཐོག་མ་ནས་སངས་རྒྱས་མིན་པར་ང་ཚོ་ལྟ་བུའི་སེམས་ཅན་ཡིན། ལུས་སེམས་གཉིས་ལས་སེམས་གཙོ་ཆེ། ལུས་ངག་ནི་སེམས་ཀྱི་གཞན་དབང་ཅན་ཡིན། འདོད་ཆགས་ལ་སོགས་པའི་ཉོན་མོངས་རྣམས་སེམས་ཀྱི་རང་བཞིན་ལ་བསླད་པ་མེད། སེམས་ཀྱི་རང་བཞིན་ནི་དྲི་མས་མ་བསླད་པ་དག་པ་ཞིག་ཡིན། ཉོན་མོངས་རྣམས་སེམས་ཀྱི་འཁོར་ཡིན། དེ་ལྟའི་ཉོན་མོངས་སོགས་སྐྱོན་གྱི་རིགས་རྣམས་རིམ་བཞིན་བཅོས་ཏེ་གློ་བུར་བའི་དྲི་མ་རྣམས་རྫོགས་པར་ཟད་ནས་དག་པ་དེ་སངས་རྒྱས་ཡིན་པས། ཐོག་མ་ནས་སངས་རྒྱས་པའི་སངས་རྒྱས་ཤིག་ནང་པས་ཁས་མི་ལེན། དེ་འདྲའི་སངས་རྒྱས་དེས་དུས་ཇི་སྲིད་བར་འགྲོ་བའི་དོན་མཛད། དེས་སྐུ་གསུང་ཐུགས་ཀྱི་སྤྲུལ་པ་བྱེ་བ་ཐེར་འབུམ་མང་པོས་ཆུ་ཚོད་སྐར་ཆ་རེར་ཡང་འགྲོ་བའི་དོན་མུ་མཐའ་མེད་པ་མཛད། བསྐལ་པ་འདིར་སངས་རྒྱས་མཆོག་གི་སྤྲུལ་སྐུའི་རྣམ་པ་ཅན་དུ་བྱོན་པ་དེར་ཆ་བཞག་སྟེ་སྟོང་རྩ་འབྱུང༌། མཆོག་གི་སྤྲུལ་སྐུ་རེར་བསྟན་པ་གསར་པ་རེ་ཡོང༌། བསྐལ་པ་ནི་ལོ་ཤིན་ཏུ་མང་པོ་ཡོད་པའི་དུས་སྐབས་ཤིག་ཡིན། སངས་རྒྱས་ཤཱཀ་ཐུབ་ཀྱི་བསྟན་པ་འདི་སངས་རྒྱས་གཞན་གྱི་བསྟན་པ་དང་མི་འདྲ་བར་འདིར་མདོ་སྔགས་ཟུང་འབྲེལ་ཡོད། གཞན་ཕལ་ཆེ་བར་སྔགས་མེད། ཐུན་མོང་སྣང་ངོར་དགའ་ལྡན་གནས་ནས་འཕོ་བ་དང༌། ལྷུམས་སུ་ཞུགས་པ། སྐུ་བལྟམས་པ། བཟོ་ཡི་གནས་ལ་མཁས་པ། བཙུན་མོའི་འཁོར་གྱིས་རོལ་པ། ངེས་པར་འབྱུང་བ། དཀའ་བ་སྤྱད་པ། བྱང་ཆུབ་སྙིང་པོར་གཤེགས་པ བདུད་སྡེ་བཅོམ་པ། སངས་རྒྱས་པ། ཆོས་ཀྱི་འཁོར་ལོ་བསྐོར་བ། མྱ་ངན་ལས་འདས་པ་སྟེ་མཛད་པ་བཅུ་གཉིས་བསྟན། སངས་རྒྱས་འཇིག་རྟེན་དུ་བྱོན་པ་ནི་འགྲོ་བའི་དོན་དུ་དང༌། དེ་ཡང་ཆོ་འཕྲུལ་གསུམ་ལས་གསུང་གི་ཆོ་འཕྲུལ་གཙོ་བོ་ཡིན་སྟབས་ཆོས་འཁོར་བསྐོར་ཆེད་ཡིན་ལ། སྟོན་པ་ཤཱཀྱ་ཐུབ་པ་རྒྱལ་པོའི་རིགས་སུ་འཁྲུངས་ཏེ། སྐུ་ཚེ་སྟོད་ལ་རྒྱལ་སྲིད་བསྐྱངས། དེ་ནས་སྲིད་པའི་ཕུན་ཚོགས་ཐམས་ཅད་སྡུག་བསྔལ་གྱི་རང་བཞིན་དུ་གཟིགས་ཏེ་རྒྱལ་སྲིད་སྤངས་ནས་དཀའ་ཐུབ་ལ་ཞུགས། མཐར་རྡོར་གདན་དུ་མངོན་པར་རྫོགས་པར་སངས་རྒྱས་ཚུལ་བསྟན། དེ་ལ་དུས་དང་པོར་ཡུལ་ཝ་ར་ཎཱ་སིར་གདུལ་བྱ་ཉན་ཐོས་ཀྱི་རིགས་ཅན་རྣམས་ལ་གཙོ་བོར་དགོངས་ནས་འཕགས་པའི་བདེན་པ་བཞི་ལས་བརྩམས་པའི་ཆོས་ཀྱི་འཁོར་ལོ་བསྐོར། དུས་བར་པར་བྱ་རྒོད་ཕུང་རིར་གདུལ་བྱ་ཐེག་ཆེན་གྱི་རིགས་ཅན་དབང་རྣོན་རྣམས་ལ་གཙོ་བོར་དགོངས་ནས་རང་བཞིན་མེད་པའི་ཚུལ་ལས་བརྩམས་ཏེ་འཁོར་ལོ་བར་པ་གསུངས། དུས་མཐའ་མར་ཡངས་པ་ཅན་དུ་གདུལ་བྱ་ཐེག་ཆེན་གྱི་རིགས་ཅན་དབང་པོ་འབྲིང་མཐའ་རྣམས་ལ་གཙོ་བོར་དགོངས་ནས་འཁོར་ལོ་ཐ་མ་གསུངས་ཏེ་སྙན་གྲགས་ཅན་གྱི་ཆོས་འཁོར་རིམ་པ་གསུམ་བསྐོར། སྟོན་པ་སངས་རྒྱས་ཀྱིས་རྡོ་རྗེ་འཆང་གི་སྐུར་བཞེངས་ཏེ་སྔགས་ཀྱི་ཆོས་རྣམས་ཀྱང་གསུངས། ད་ལྟ་བོད་དུ་བསྒྱུར་བའི་བཀའ་འགྱུར་ཞེས་སྙན་གྲགས་ཅན་གྱི་པོད་རྣམས་སངས་རྒྱས་ཀྱིས་གསུངས་པ་ཤ་སྟག་ཡིན། བཅོམ་ལྡན་འདས་ཀྱི་བཀའ་མདོ་ཕྱོགས་རྣམས་སྡེ་སྣོད་གསུམ་དང༌། སྔགས་ཀྱི་ཆོས་སྐོར་རྣམས་རྒྱུད་སྡེ་བཞིར་འདུ། ཡང་ན་རྒྱུད་སྡེ་བཞི་མདོ་སྡེའི་སྡེ་སྣོད་ནང་བསྡུས་ཀྱང་ཆོག ། བརྗོད་བྱ་ཚུལ་ཁྲིམས་དང༌། ཏིང་ངེ་འཛིན། ཤེས་རབ་སྟེ་བསླབ་པ་གསུམ་གྱི་སྒོ་ནས་འདུལ་བ། མདོ་སྡེ། མངོན་པ་བཅས་སྡེ་སྣོད་གསུམ་དུ་འཇོག
༤ བོད་དུ་ནང་ཆོས་དར་ཚུལ།
ནང་པའི་ཆོས་བོད་དུ་ཇི་ལྟར་བྱུང་བ་ནི། ཞང་ཞུང་གི་ཡུལ་ནས་དར་བའི་བོན་ཆོས་ཆེས་སྔ་བར་བོད་དུ་དར་ཁྱབ་བྱུང་ཞིང༌། དུས་ད་ལྟའང་བཤད་སྒྲུབ་བྱེད་པ་ཡོད། འདི་ཐོག་མར་ཧ་ཅང་རྒྱས་པ་ཞིག་མེད་འདྲ་ཡང༌། ཕྱིས་བོད་དུ་རྒྱ་གར་ནས་ནང་བསྟན་རྒྱ་ཆེར་དར་བའི་སྐབས་བོན་གྱི་ལྟ་སོྒམ་པའི་བཞེད་སྲོལ་ལའང་ཟབ་རྒྱས་སུ་ཕྱིན་ཡོད་པར་མངོན། བོད་ཀྱི་ཆོས་རྒྱལ་ལྷ་ཐོ་རི་གཉན་བཙན་སྐབས་ནང་བསྟན་ཐོག་མར་དར། དེ་ནས་རིམ་གྱིས་ཇེ་འཕེལ་དུ་སོང་ནས་རྒྱ་གར་གྱི་པབྲསྤྱ༣་ཏ་ཞི་བ་འཚོ་ཡབ་སྲས་སོགས་སྙན་གྲགས་ཅན་མང་པོས་མདོ་དང་བསྟན་བཅོས་དང༌། གྲུབ་དབང་པདྨ་འབྱུང་གནས་སོགས་ཀྱིས་རྒྱུད་སྡེའི་སྐོར་ཡང་མང་པོ་བསྒྱུར་སྤེལ་མཛད། དེ་ནས་གླང་དར་སྐབས་ཉམས་ཏེ་ལོ་བཅུ་ཕྲག་འགའ་ཙམ་བར་གནས་ཤིང༌། སླར་ཡང་བོད་སྨད་ཕྱོགས་དང༌། སྟོད་ཕྱོགས་ནས་བསྟན་པ་རིམ་གྱིས་གསོས་ཏེ་བསྟན་པ་ཕྱི་དར་གྱི་འགོ་ཚུགས། ལོ་ཙཱ་བ་རིན་ཆེན་བཟང་པོ་སོགས་བོད་ཀྱི་བློ་ཅན་མང་པོས་རྒྱ་གར་གྱི་མཁས་གྲུབ་གྲགས་ཆེ་བ་མང་པོའི་ཞབས་ལ་གཏུགས་ཏེ་གསན་བསམ་སྒོམ་པས་རྒྱལ་བསྟན་འཛིན་སྤེལ་མཛད་ཅིང༌། པཎྜི་ཏ་དཔལ་མར་མེ་མཛད་སོགས་མང་པོ་བོད་དུ་ཕེབས་ཏེ་མདོ་རྒྱུད་བསྟན་བཅོས་མང་པོ་བསྒྱུར་སྤེལ་མཛད། དུས་རབས་འདི་ཙམ་ནས་བོད་རང་ཉིད་ཀྱི་མཁས་པ་མང་པོ་བྱུང་སྟེ་བོད་འགྲེལ་མང་པོ་མཛད་པའི་མགོ་ཚུགས་པ་ཡིན། དུས་གང་འཚམས་རྗེས་ནས་རྒྱ་གར་དང༌། བལ་པོའི་མཁས་པ་གྲགས་ཆེ་བ་བོད་དུ་ཕེབས་པ་ཆེར་བྱུང་མི་འདུག དེ་ལྟར་བོད་དུ་དར་ཁྱབ་ཀྱི་ནང་བསྟན་འདི་རྒྱ་གར་གྱི་ནང་བསྟན་དྲི་མ་མེད་པ་འདི་རང་ལས། བོད་ཀྱི་བླ་མས་རྟོག་བཟོ་དང༌། ཆོས་གཞན་དང་བསྲེས་ལྷད་བཏང་བ་མེད་ཅིང༌། དཔེར་ན། བོད་འགྲེལ་དེ་ཚོའི་ནང་ཆོས་ཀྱི་འགྲེལ་བཤད་ཆུང་ཆུང་ཞིག་ལའང་མཇུག་ཏུ་སངས་རྒྱས་རང་ཉིད་ཀྱི་གསུང་ངམ། དེ་མིན་རྒྱ་གར་མཁས་པའི་གསུང་དྲངས་ཏེ་གཏན་ལ་ཕབ་པ་ཤ་སྟག་ཡིན། ཆེས་ཤིན་ཏུ་ར་འཕྲོད་པ་གཅིག་ལ། དེང་སང་གི་རྒྱ་གར་པ་ཕྱི་ནང་གཉིས་ཀའི་ཁོངས་ཀྱི་མཁས་པ་རེ་ཟུང་དང་ཞིབ་གླེང་སྐབས་ཆོས་ཚིག་སྐད་བརྡ་འཕྲོད་དཀའ་བའི་གནས་ཚུལ་འདི་གའི་འོག་ལའང་ལོ་བརྒྱ་ཕྲག་མང་པོའི་སྔོན་ནས་བསྒྱུར་བའི་བོད་ཡིག་ནང་གི་ཆོས་ཀྱི་བཤད་པ་འཁོད་ཡོད་པ་དེ་ག་རང་ཁོང་ཚོས་བརྗོད་ཀྱི་འདུག དེར་མ་ཟད། རྒྱ་གར་བ་མཁས་པ་འགས་བརྗོད་རིགས་སུ། དེང་སང་སཾསྐྲྀ་ཏའི་སྐད་ཐོག་ནས་གོ་དཀའ་བའི་གཞུང་འགའ་ཤས་བོད་སྐད་ཐོག་ནས་བལྟས་ཏེ་གུང་བསྒྲིགས་སྐབས་གོ་བ་ཆེས་ཕུལ་དུ་བྱུང་བ་ཡོང་གི་འདུག་ཟེར། གནས་ཚུལ་འདིའི་ཐོག་ནས་ངོས་ཀྱི་བསམ་པར། བོད་ཀྱི་ཆོས་ལ་ཡུལ་དུས་གནས་ཚུལ་དབང་གིས་རྒྱ་གར་བ་དང་ཕྲན་བུ་ཁྱད་པར་ཡོད་པ་རྒྱུ་མཚན་དུ་བྱས་ཏེ་བླ་མའི་ཆོས་ལུགས་ཞེས་ནང་པ་བསྒྱུར་བཅོས་ཕྱིན་པ་ཞིག་ཏུ་ངོས་འཛིན་བྱེད་པ་དེ་རྩ་བ་ནས་ནོར་བ་བྱུང་བ་རེད། ཡང་བརྗོད་རྒྱུར། གཅིག་བྱས་ན་ནོར་འཁྲུལ་ཡིན་སྲིད་པས་དགོངས་འགལ་མེད་པ་ནས། ད་ལྟའི་དུས་རབས་འདིར། ནང་པའི་ཐེག་པ་ཆེ་ཆུང་གི་ལྟ་སྒོམ་སྤྱོད་གསུམ་ཆ་ཚང་བ་དཔྱིས་ཕྱིན་པ་ཞིག་ཤེས་དགོས་ན། བོད་ཡིག་གི་གླེགས་བམ་རྣམས་རྒྱུན་རིང་བར་བརྟག་ཞིབ་ཟབ་ནན་གྱིས་གཟིགས་དགོས་པ་རེད་སྙམ་ལགས། རྒྱ་གར་དུ་སྔར་ན་ལེབྲསྤྱའི་མཁས་པའི་འཆད་སྲོལ་དང༌། བྲི་ཀ་མ་ལ་ཤི་ལའི་མཁས་པའི་འཆད་སྲོལ་ཞེས་རྩ་བའི་དོན་གཅིག་ཀྱང༌། མིང་འདོགས་དང༌། འཁྲིད་སྟངས་ཕྲན་བུའི་ཁྱད་པར་ཡོང་གི་ཡོད་པ་བཞིན་དུ་བོད་དུའང་རྒྱ་གར་གྱི་པཎྜི་ཏ་དང༌། དེའི་བོད་ཀྱི་སློབ་རྒྱུད་ཀྱི་མཚན་དང༌། ས་གནས། དུས་ཚོད་སོགས་ཀྱིས་མིང་འདྲ་མིན་བྱུང་སྟེ། དེ་ཡང་གྲགས་ཆེ་བར་རྙིང་མ། བཀའ་རྒྱུད། ས་སྐྱ། དགེ་ལུགས་ཞེས་མིང་འདོགས་སོ་སོ་དང༌། རྩ་བ་གཅིག་ཀྱང་འཁྲིད་སྟངས་མི་འདྲ་བ་ཐན་ཐུན་ཡོད་པ་རེད། ཐམས་ཅད་ཀྱང་མདོ་སྔགས་ཟུང་འབྲེལ་གྱི་རྒྱལ་བའི་བསྟན་པ་ཤ་སྟག་ཡིན་ནོ། །
༥ ཆོས་ཀྱི་དོན་བཤད་པ།
ཆོས་ཞེས་པའི་དོན་ནི། ཆོས་ཞེས་པ་སཾསྐྲྀཏའི་སྐད་དུ་དྷརྨ་ཞེས་པ་འཛིན་པ་ལ་འཇུག་ཅིང༌། དེ་ཡང་རང་རང་གི་ངོ་བོའམ། མཚན་ཉིད་འཛིན་པའི་གོ་ལུགས་ཀྱིས་ཡོད་པ་ཐམས་ཅད་ཆོས་དང༌། ཡང་འཇིགས་པ་ལས་འཛིན་པའམ། སྐྱོབ་པའི་དོན་གྱིས་ཆོས་དང་འཇིག་རྟེན་གཉིས་ཀྱི་ཆོས་དེར་གོ་བ་རེད། འདིར་ཆོས་ཞེས་པ་ཕྱི་མ་དེ་ཡིན། དེ་ཡང་སྤོམ་བཤད་བྱས་ན། སྒོ་གསུམ་ཡ་རབས་ཀྱི་བྱ་བ་ཞིག་ཆོས་སུ་འཇོག ་དེ་ཡང་བྱ་བ་དེ་བྱས་པས་འཇིགས་པ་གང་ཡང་རུང་བ་ཞིག་ལས་སྐྱོབ་པའམ། འཛིན་པར་བྱེད་པ་ཡིན། དེ་འདྲའི་བྱ་བ་ལག་ལེན་བྱེད་པ་ཆོས་ལག་ལེན་བྱེད་པ་རེད། འདིར་ཆོས་ཀྱི་སྐོར་རྒྱ་ཆེན་པོ་བརྗོད་རྒྱུ་སྐབས་སུ་མ་བབས་པས་མདོར་བསྡུས་ཤིག་གོ་བདེར་བརྗོད་པར་བྱའོ། །དེ་ལ་བཅོམ་ལྡན་འདས་ཀྱིས། འདི་ནི་སྡུག་བསྔལ་འཕགས་པའི་བདེན་པའོ། ། འདི་ནི་ཀུན་འབྱུང་འཕགས་པའི་བདེན་པའོ། །འདི་ནི་འགོག་པ་འཕགས་པའི་བདེན་པའོ། །འདི་ནི་ལམ་འཕགས་པའི་བདེན་པའོ། །སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ། སྡུག་བསྔལ་ཤེས་པར་བྱ་སྟེ་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ་སྤང་བར་བྱར་མེད། འགོག་པ་མངོན་དུ་བྱ་སྟེ་མངོན་དུ་བྱར་མེད། ལམ་བསྒོམ་པར་བྱ་སྟེ་བསྒོམ་པར་བྱར་མེད་ཅེས་པའི་བདེན་བཞིའི་ངོ་བོ་དང༌། བྱ་བ། བྱ་བ་འབྲས་བུ་དང་བཅས་པ་ལ་བཟླས་པའི་བདེན་པ་བཞི་སྟེ། འདི་འཆད་པ་ལ་ནང་པའི་གྲུབ་མཐའ་ཐམས་ཅད་ཀྱི་ནང་ནས་མཆོག་ཐལ་འགྱུར་བའི་ལུགས་གཙོ་བོར་བརྗོད་པར་བྱ་སྟེ། དེ་ལ་སྡུག་བསྔལ་བདེན་པ་ནི། རྒྱུ་ལས་ཉོན་ལས་བྱུང་ཞིང༌། འཁོར་བས་བསྡུས་པའི་ཆོས་ལ་ཟེར། ཀུན་འབྱུང་བདེན་པ་ནི། གོང་གི་སྡུག་བདེན་དེ་ཉིད་སྐྱེད་བྱེད་ཀྱི་རྒྱུ་ལ་ཟེར། འགོག་པའི་བདེན་པ་ནི། གོང་གི་བདེན་པ་དེ་གཉིས་ཟད་དེ་བྲལ་བའི་ཆ་ལ་ཟེར། ལམ་གྱི་བདེན་པ་ནི། དེ་ཐོབ་བྱེད་ཀྱི་ཐབས་ཁྱད་པར་ཞིག་ལ་ཟེར། དེ་ཡང་ཀུན་འབྱུང་ལས་སྡུག་བདེན་འབྱུང་བས་ཀུན་འབྱུང་སྔོན་དང༌། སྡུག་བདེན་ཕྱིས་འབྱུང༌། ལམ་སྒོམ་པས་འགོག་པ་མངོན་དུ་བྱེད་པས་ན། ལམ་སྔོན་དང༌། འགོག་བདེན་རྗེས་སུ་ཡིན་ཀྱང༌། བཅོམ་ལྡན་འདས་ཀྱིས་བདེན་བཞི་གསུང་སྟངས་གོ་རིམ་དེ་གོ་ལྡོག་ནས་གསུངས་ཡོད། དེ་ནི་དགོས་པ་ཤིན་ཏུ་ཆེན་པོ་ཡོད་དེ། ཐོག་མར་སྡུག་བསྔལ་ཤེས་པ་བྱུང་ན་དེ་ནས་དེའི་རྒྱུ་བརྩད་གཅོད་པས་ཀུན་འབྱུང་བཤད། དེ་སྤོང་ནུས་པའི་སྤོབས་པ་བསྐྱེད་དུས་འགོག་པ་མངོན་དུ་བྱ་འདོད་བྱུང༌། དེའི་ཆེད་དུ་དེ་ནས་ལམ་སྒོམ་འདོད་པ་འབྱུང་བས་ལམ་བདེན་བཤད།
༦ སྡུག་བདེན་འཁོར་བའི་ཚུལ་དང༌། འགྲོ་བའི་རིགས་བཤད་པ།
དེ་ཡང༌། འཁོར་བ་སྡུག་བསྔལ་དང་བཅས་པ་འདི་སྡུག་བདེན་ཡིན་པས་འཁོར་བ་ཇི་འདྲ་ཞིག་ཅེ་ན། འཁོར་བ་ལ་གནས་ཀྱིས་ཕྱེ་ན་གསུམ་དུ་བཤད་དེ། འདོད་ཁམས། གཟུགས་ཁམས། གཟུགས་མེད་ཁམས་གསུམ་ཡོད། དང་པོ་ལ་ནི། གཟུགས་སྒྲ་དྲི་རོ་རེག་བྱའི་འདོད་ཡོན་ལྔའི་བདེ་བར་སྤྱོད་པ་ཡོད། གཉིས་པ་ལ། ཕྱི་རོལ་གྱི་དངོས་པོ་ལ་མ་ཆགས་པར་ནང་ཏིང་ངེ་འཛིན་གྱི་བདེ་བར་སྤྱོད་པ་གཅིག་དང༌། དེ་ལས་ཀྱང་མཐོ་རུ་སོང་སྟེ་ཚོར་བ་བདེ་བས་ཀྱང་བསུན་ཏེ་ཚོར་བ་བཏང་སྙོམས་ལ་སྤྱོད་པ་གཅིག་སྟེ་མཐོ་དམའ་རིམ་པ་གཉིས་ཡོད། གསུམ་པ་ལ། གཟུགས་སྒྲ་དྲི་རོ་རེག་བྱ་སོགས་དང༌། དེ་སྤྱོད་པའི་མིག་སོགས་ཐམས་ཅད་བྲལ་བ་སེམས་ཉིད་ཙམ་དང༌། དེར་ཡང་ཚོར་བ་བཏང་སྙོམས་འབའ་ཞིག་གཡེང་བ་དང་བྲལ་ཏེ་རྩེ་གཅིག་ཏུ་གནས་པ་ཞིག་ཡོད།
ཡང༌། འགྲོ་བ་རིགས་དྲུག་ཏུ་ཕྱེ་ན། དྲུག་ནི། ལྷ ལྷ་མིན། མི ཡི་དྭགས། དུད་འགྲོ། དམྱལ་བ་བཅས་སོ༌། དེ་ཡང༌། ཁམས་གོང་མ་གཉིས་དང༌། འདོད་ལྷ་རིགས་དྲུག་ནི་ལྷ་དང༌། ལྷ་མིན་ནི། ལྷ་དང་བྱད་འདྲ་བར་གདུག་རྩུབ་ཆེ་བ་ཞིག་ལ་ཟེར། མི་ནི། གླིང་བཞི་ལ་སོགས་པའི་དང༌། ཡི་དྭགས་ནི། བཟའ་བཏུང་གིས་ཤིན་ཏུ་ཕོངས་པ་སོགས་མི་འདྲ་བ་དུ་མ་ཞིག་ཡོད། དུད་འགྲོ་ནི། བྱིངས་དང་ཁ་འཐོར་བའི་དུད་འགྲོ་སོགས་དང༌། དམྱལ་བ་ནི། མདོག་དང་གཟུགས་དབྱིབས་སྣ་ཚོགས་སུ་རང་གི་ལས་ཀྱི་དབང་གིས་རྒྱུ་དང་འདྲ་བར་སྐྱེས་ཡོང༌། འཁོར་བ་ཞེས་པ་དོན་སྙིང་པོ། རང་ལ་རང་དབང་མེད་པར་ལས་ཉོན་གཉིས་ཀྱི་རྗེས་སུ་འགྲོ་ཞིང༌། ངོ་བོ་སྡུག་བསྔལ་གྱི་རང་བཞིན་བྱེད་ལས་སྡུག་བསྔལ་གྱི་རྟེན་བྱེད་པ་དང༌། ཕྱིས་སྡུག་བསྔལ་འདྲེན་པ་ཞིག་སྟེ། ཆོས་སྐད་དུ། ཟག་བཅས་ཉེ་བར་ལེན་པའི་ཕུང་པོ་འདི་ཡིན་ནོ། །འདི་ཁམས་གསུམ་ཆར་དུ་མ་ཁྱབ་པ་མེད་པས་ཐམས་ཅད་ཀྱི་ཕུང་པོ་འདི་འཁོར་བའོ། །
༧ འཁོར་བའི་རྒྱུ་ཀུན་འབྱུང་བཤད་པ།
འཁོར་བ་འདི་ཅི་ཡི་རྩ་བ་ཅན་ཡིན་ནམ་སྙམ་ན། ལས་ཉོན་ཀུན་འབྱུང་གཉིས་ཏེ་ཉོན་མོངས་ནི་སེམས་གཙོ་བོའི་གྲས་མིན་པར་སེམས་བྱུང་གི་ནང་ཚན་ཡིན། འོན་ཀྱང་སེམས་བྱུང་ཉོན་མོངས་དེ་དང་དེ་མངོན་དུ་གྱུར་སྐབས་གཙོ་བོ་སེམས་དེ་དེའི་གཞན་དབང་དུ་གྱུར་ནས་ཉོན་མོངས་དེས་གར་འཁྲིད་དུ་ཕྱིན་ཏེ་ལས་ངན་གསོག་པ་རེད། དེ་ལ་ཉོན་མོངས་ཤིན་ཏུ་མང་ཡང༌། གཙོ་བོ་འདོད་ཆགས། ཞེ་སྡང༌། ང་རྒྱལ། ལོག་ལྟ་སོགས་ཡིན། དེའི་ནང་ནས་ཀྱང་འདོད་སྡང་གཉིས་གཙོ་བོ་ལྟ་བུ་སྟེ། ཐོག་མར་རང་ལ་ཆགས་པའི་དབང་གིས་རང་ལ་མི་འདོད་པ་གཅིག་བྱུང་དུས་དེ་དང་དེའི་རྐྱེན་དང་བཅས་པར་སྡང་བ་འབྱུང༌། ཡང་རང་ལ་ཆགས་པའི་དབང་གིས་རང་ཉིད་མཐོན་པོར་བཟུང་བའི་ང་རྒྱལ་བྱུང་བ་དང༌། དེ་མཚུངས་རང་གིས་མ་ཤེས་པའི་ཚེ་དེ་མེད་པར་ལྟ་བའི་ལོག་ལྟ་བྱུང་བ་བཅས་འདི་འདྲ་རེད། དེ་འདྲའི་རང་ལ་ཆགས་པ་སོགས་ཤུགས་ཆེན་པོ་འབྱུང་བ་དེ། རང་ཉིད་ཐོག་མ་མེད་པ་ནས་གོམས་པའི་དབང་གིས་རྨི་ལམ་ཚུན་ཆད་ལ་ང་ང་ཞེས་དམ་སྦྲིང་སྦྲིང་བློས་བཟུང་བས་དེའི་ཤུགས་ཀྱིས་བྱུང༌། དེ་ནི་རང་གིས་ཤེས་བྱའི་གནས་ལུགས་མ་ཤེས་པས་ལན་པ་ཡིན། ཤེས་བྱ་མཐའ་དག་རང་བཞིན་གྱིས་སྟོང་བཞིན་དུ་དེར་རྨོངས་ཏེ་རང་བཞིན་གྱིས་གྲུབ་པར་འཛིན་པ་དེ་ལ་ཐུག དེས་ན་འདི་ལྟར་ཆོས་རྣམས་བདེན་གྲུབ་ཏུ་འཛིན་པའི་འཛིན་པ་ནི་ཉོན་མོངས་ཅན་གྱི་མ་རིག་པ་སྟེ་ཉོན་མོངས་ཐམས་ཅད་ཀྱི་རྩ་བ་མཐར་ཐུག་པ་དེ་རེད།
ལས་ཀྱི་སྐོར་ནི།
ངོ་བོའི་ཆ་ནས་སེམས་པའི་ལས་དང༌། བསམ་པའི་ལས་གཉིས་ཡོད། དེ་ཡང་ལུས་ངག་གི་སྤྱོད་པ་མ་ཐོན་གོང་དེ་སྐུལ་བྱེད་ཀྱི་སེམས་བྱུང་ཞིག་ལ་སེམས་པའི་ལས་དང༌། བྱ་བ་དེར་འཇུག་བཞིན་པའི་སྐབས་ཀྱི་ལུས་ངག་གི་ལས་ནི། བསམ་པའི་ལས་སུ་འཇོག ཡང་འདི་གཉིས་ལ་འབྲས་བུ་འཕེན་ཚུལ་གྱི་ཆ་ནས་འདོད་པའི་བདེ་འགྲོར་འཕེན་བྱེད་ནི་བསོད་ནམས་ཀྱི་ལས་དང༌། ངན་འགྲོར་འཕེན་བྱེད་ནི་བསོད་ནམས་མིན་པའི་ལས། ཁམས་གོང་མ་གཟུགས་གཟུགས་མེད་འཕེན་བྱེད་ནི་མི་གཡོ་བའི་ལས་ཏེ་རིགས་གསུམ་འཇོག ཡང༌། འདི་ཚོ་ཚང་མ་ལུས་ཀྱི་ལས་དང༌། ངག ཡིད་ཀྱི་ལས་གསུམ་ཡོད། ཡང༌། འབྲས་བུ་མྱོང་ཚུལ་གྱི་ཆ་ནས་དཔེར་ན། ཚེ་འདིར་བསགས་པའི་ལས་ཚེ་འདི་རང་དུ་སྨིན་མཁན་དེ་མཐོང་ཆོས་མྱོང་འགྱུར་གྱི་ལས་དང༌། སྐྱེ་བ་རྗེས་ཐོག་དེར་སྨིན་མཁན་དེ་སྐྱེས་ནས་མྱོང་འགྱུར་གྱི་ལས། སྐྱེ་བ་གཉིས་ཕན་ཆད་དུ་སྨིན་མཁན་དེ་ལན་གྲངས་གཞན་དུ་མྱོང་འགྱུར་གྱི་ལས་ཞེས་དབྱེ་བ་གསུམ་ཡོད་པ་རེད།
ཐར་པའི་ངོ་བོ་བཤད་པ།
ཐར་པའི་སྐོར། འཁོར་བ་ཞེས་པ་བཅིངས་པའི་དོན་དང༌། ཐར་པ་ནི་དེ་ལས་ཐར་པའི་དོན་ཏེ། དེ་ཡང་འཁོར་བའི་རྒྱུ་གོང་དུ་བཤད་པའི་ལས་ཉོན་གཉིས་ལས། ཉོན་མོངས་རྩ་བ་ནས་ཟད་པ་དང༌། ལས་གསར་དུ་གསོག་པ་འགག་ཅིང༌། ལྷག་མ་ཡོད་རིགས་ལ་ཡང་གསོས་འདེབས་བྱེད་ཉོན་མོངས་མེད་པས་འཁོར་བ་འགྲུབ་པའི་རྒྱུ་ཟད་པ་ན་བཅིངས་པ་ལས་ཐར་པའི་དོན་དེ་རེད། དེ་ཙ་ན་སྔར་གྱི་ལས་ཉོན་གྱིས་འཕངས་པའི་ཕུང་པོ་ཡོད་ཀྱི་བར་ལ་ལྷག་བཅས་དང༌། དེ་ནས་ལྷག་མེད་ཅེས་འཇོག་སྲོལ་ཡང་ཡོད། དེ་ཡང་ལྷག་མེད་ཅེས་ལས་ཉོན་གྱིས་འཕངས་པའི་ཕུང་པོའི་ལྷག་མ་མེད་པའི་དོན་ཡིན་པ་ལས། ཤེས་པའི་རྒྱུན་དང༌། ཕུང་པོ་ཟག་མེད་ཀྱི་རྒྱུན་ཡོད། དེ་ལྟར་རྒྱུ་ཟད་པས་ཕུང་པོ་དེ་འགག་ཅིང༌། དེ་དང་བྲལ་བས་དེ་ལ་བརྟེན་པའི་སྡུག་བསྔལ་ཐམས་ཅད་ཞི་བ་ཡིན་ནོ། །དེ་འདྲ་དེ་ནི་ཐར་པ་ཡིན་ལ། དེ་ལ་སྡུག་ཀུན་ཞི་བ་ཙམ་ཞིག་གི་ཐར་པ་དང༌། བླ་ན་མེད་པའི་ཐར་པ་ཆེན་པོའམ། སངས་རྒྱས་ཀྱི་གོ་འཕང་སྟེ་གཉིས་ཡོད། དེ་ལ་སྔ་མ་ནི། སྒྲིབ་པ་ལ་གཉིས་ཡོད་པའི་ཉོན་མོངས་པའི་སྒྲིབ་པ་ཀུན་ཟད་པ་ཡིན་ཀྱང༌། ཤེས་བྱའི་སྒྲིབ་པ་མ་ཟད་ཅིང༌། ཕྱི་མ་ནི་སྒྲིབ་པ་ཐམས་ཅད་གཏན་དུ་ཟད་པའི་མཐར་ཐུག་པའི་གོ་འཕང་དེ་ཡིན།
ཐེག་དམན་བཤད་པ།
དེ་འདྲ་བའི་ཐར་པ་དེ་ཐོབ་པ་ལམ་ལ་བརྟེན་དགོས་ཤིང༌། དེ་ལ་སོ་འཕགས་ཀྱི་ལམ་གཉིས་ལས། ཕྱི་མ་ནི་ལམ་གྱི་བདེན་པའོ། །འདི་ལ་ཉན་ཐོས་དང་རང་སངས་རྒྱས་གཉིས། དེ་རེ་རེར་རིམ་པ་ལྔ་ལྔ་བཞག་པས་བཅུ་ཡོད། དེ་གཉིས་ནང་གསེས་མཐོ་དམན་ཡོད་ཀྱང༌། རྩ་བ་དེ་འདི་འདྲ་ཞིག་རེད། འཁོར་བ་ལས་གྲོལ་བའི་ཐར་པ་ཙམ་ཞིག་རང་ཉིད་ཀྱི་དོན་དུ་སྒྲུབ་པའི་ཐབས་ལམ་ཞིག་ཐེག་དམན་གྱི་ཆོས་ཡིན། ཚིག་བསྡུས་ཏེ་བརྗོད་ན། ངེས་འབྱུང་གི་བསམ་པས་ཟིན་པར་བྱས་ཏེ་ཚུལ་ཁྲིམས་ཀྱིས་གཞི་བཟུང་བའི་ཐོག སྟོང་པ་ཉིད་ལ་དམིགས་པའི་ཞི་ལྷག་ཟུང་འབྲེལ་གྱིས་ཉོན་མོངས་པ་ས་བོན་དང་བཅས་པ་སླར་མི་སྐྱེ་བའི་ཆོས་ཅན་དུ་བྱས་ཏེ་སྤངས་པའི་དུས་དེར་ཐར་པ་ཐོབ་པ་རེད། འདི་ལ་ལམ་རིམ་པ་ལྔ་ནི། ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་སྟེ་ལྔའོ། །འདི་འདྲའི་ལམ་ལ་སློབ་མཁན་དེར་ཐེག་དམན་པ་ཞེས་བརྗོད་པ་ཡིན།
ཐེག་ཆེན་བཤད་པ།
ཐེག་པ་ཆེན་པོ་ནི། གཙོ་བོ་གཞན་དོན་དུ་ཐར་པ་མཆོག་མི་གནས་པའི་མྱང་འདས་སམ། སངས་རྒྱས་ཀྱི་གོ་འཕང་དོན་དུ་གཉེར་བའི་བསམ་པ་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་གོང་དུ་ཐེག་དམན་སྐབས་བཤད་པའི་ལམ་དེ་དག་དང༌། འདིར་བསམ་པའི་འཁྱེར་སྟངས་མི་འདྲ་བ་ཆགས་ཡོད་པས་སྔ་མ་ལས་སྟོབས་ཆེ་བ་དང༌། ལྷག་པ་ཡིན་ དེའི་སྟེང་ཕར་ཕྱིན་དྲུག་དང༌། བསྡུ་བ་བཞི་གཙོ་བོར་གྱུར་པའི་ཐབས་ཀྱི་ཆ་ཁྱད་པར་བ་འདི་ཚོ་བསྣན་ཏེ་ཉོན་མོངས་པ་མ་ཟད། ཤེས་བྱའི་སྒྲིབ་པའང་གཏན་ནས་བཅོམ་པའི་དུས་དེར་སངས་རྒྱས་ཀྱི་གོ་འཕང་ཐོབ་པ་ཡིན། འདིར་ཡང་ལམ་ལྔ་ཡོད། ཐེག་ཆེན་ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་བཅས་ལྔའོ། །འདི་རྣམས་གོང་མ་དང་མིང་འདྲ་ཡང༌། དོན་ལ་མཆོག་དམན་ཁྱད་པར་ཆེན་པོ་ཡོད། ཐེག་པ་གཉིས་ཀྱི་ཁྱད་པར་མདོར་བསྡུ་ན། ཐོག་མའི་བསམ་པ་འཁྱེར་སྟངས་ལ་ཁྱད་པར་ཡོད། དེའི་དབང་གིས་ལམ་གྱི་ལུས་སྤྱི་དང༌། ལྷག་པར་སྤྱོད་པའམ་ཐབས་ཀྱི་ཆ་མི་འདྲ། དེའི་དབང་གིས་འབྲས་བུ་ལ་ཡང་མཆོག་དམན་ཁྱད་པར་ཆེ། འོ་ན་ཐེག་དམན་པ་ཚོ་ཐར་པ་དེ་ཐོབ་ནས་དེ་རང་ལ་སྡོད་དམ། ཐེག་ཆེན་ལ་འཇུག་ཅེ་ན། མཐར་ངེས་པར་དུ་འཇུག་དགོས་པ་ཡིན་ཏེ། དེ་ནི་ཐོབ་བྱ་མཐར་ཐུག་པ་མིན་པས་ཁོང་རྣམས་དེས་ཆོག་མི་ཤེས་པར་རིམ་གྱིས་ཐོབ་བྱ་མཐར་ཐུག་དེར་ངེས་པར་དོན་དུ་གཉེར་ཞིང༌། ལམ་ལ་བསླབས་ཏེ་དེར་འགྲོ་བ་ཡིན།
སྔགས་ཀྱི་སྐོར་བཤད་པ།
ལྷག་པར་སྔགས་ལ། རྒྱུད་སྡེ་བཞི་ཡོད་པ་འོག་མ་རྣམས་ལས་གོང་མ་མཆོག་ཏུ་གྱུར་པ་ཡིན། དེ་ལ་རྒྱུད་སྡེ་མི་འདྲ་བ་བྱེ་བ་མང་པོ་ཡོད་པར་གསུངས་ཤིང༌། འགྲོ་སྟངས་གོ་བདེ་བར་བརྗོད་ན། རང་རེ་རྣམས་སྡུག་བསྔལ་སྣ་ཚོགས་མྱོང་བ་འདི་དཀར་མིན་ལས་དང༌། དེ་ཉོན་མོངས་དབང་གིས་བྱུང་བ་གོང་བཤད་ལྟར། སྙིང་པོ་སེམས་དུལ་མ་ཐུབ་པས་བྱུང་བ་ཡིན། སེམས་དུལ་བའི་ཐབས་ནི་སེམས་རྣམ་རྟོག་ངན་པ་སྐྱེ་རུ་མ་བཅུག་པར་བཟང་གོམས་བྱེད་པའི་ཐབས་ཤེས་གཅིག་དང༌། དེ་དང་ཆབས་ཅིག་ལུས་ལ་གནད་དུ་བསྣུན་པའི་ཐབས་ཤེས་བྱུང་ན་མྱུར་ཁྱད་ཡོད། དེ་ཡང་སེམས་ལུས་ལ་བརྟེན་པའི་གནད་ཀྱིས་སོ། །
དེ་ཡང་གཙོ་བོ་ཁྲག་དང༌། ཁུ་བ། རླུང་རྐྱང་རྒྱུ་བའི་རྩ་ཡི་རིགས་ལ་གནད་དུ་བསྣུན་པ་ཡིན། དེ་ནས་སེམས་ཡུལ་ལ་གཡོ་བ་རླུང་གིས་བྱེད་པས་རླུང་ལ་ཁ་ལོ་བསྒྱུར་བར་བྱེད། དེའི་མཐུས་སྐུལ་བྱེད་མེད་པས་སེམས་གཞན་དུ་བསྐུལ་བའམ། གཡོ་བ་མི་འབྱུང་བའི་ཐབས་ཤིག་བྱ་རྒྱུ་ཡོད་ཅིང༌། དེ་ཡོང་བར་རྩ་རླུང་གི་སྦྱང་བ་ནང་ནས་བྱེད་པ་མ་གཏོགས། ཕྱིའི་ཡོ་ཆས་ཀྱིས་མིན་སྟབས་སེམས་དམིགས་པ་ལ་གཏན་ཆགས་པའི་ནུས་པ་སྟོབས་ཆེན་དགོས། དེ་ལ་སོགས་པའི་དགོས་པ་མང་པོའི་ཆེད་དུ་ལྷ་སྐུ་སྒོམ་པ་སོགས་གསུངས་པ་རེད། ལྷ་སྐུ་མི་འདྲ་བ་མང་པོ་ཡོད་པ་ལས་ཚད་ལྡན་འདི་ཚོ་རང་བཞིན་སྒྲོ་བཏགས་ཀྱིས་བཞག་པ་མ་ཡིན་པར་སྦྱང་གཞི་མ་དག་པའི་ཕུང་ཁམས་སྐྱེ་མཆེད་སྦྱོང་བྱེད་དང༌། གདུལ་བྱའི་ཁམས་དང༌། བསམ་པ། དབང་པོའི་ཁྱད་པར་ལས། ཞི་དྲག་ཞལ་ཕྱག་དང༌། གཙོ་འཁོར་མང་ཉུང་སོགས་བྱུང་བ་ཡིན། མདོར་བསྡུ་ན། འདི་རྣམས་ལས། མོས་པའི་སྟོབས་ཀྱིས་འགྲུབ་པ་ངེས་པར་ཡོད་ཀྱང༌། ཕལ་མོ་ཆེ་རིགས་པའི་སྟོབས་ཀྱིས་བསྒྲུབ་པར་ནུས་པ་ཡིན། ད་དུང་ལམ་ལ་དོན་དམ་རིམ་གྱིས་སློབ་པ་ཞིག་ཡིན་ན་ཡིད་ཆེས་ཁུངས་བཙུན་གྱི་ངེས་པ་གཏིང་ནས་རྙེད་ཐུབ་པའི་རྒྱུ་མཚན་མང་པོ་ཡོད།
བདེན་གཉིས་བཤད་པ།
དེ་ལྟ་བུའི་ལམ་ལས་འཕགས་ལམ་རྣམས་ལམ་བདེན་དང༌། ལྷག་མ་རྣམས་དེའི་སྔོན་འགྲོ་ལྟ་བུ་ཡིན། དེ་ཐམས་ཅད་བསྡུ་ན། ལམ་ལ་ཐབས་ཤེས་གཉིས་ཡོད། དེ་ཡང་ཀླུ་སྒྲུབ་ཀྱིས། སངས་རྒྱས་རྣམས་ཀྱིས་ཆོས་བསྟན་པ། །བདེན་པ་གཉིས་ལ་ཡང་དག་བརྟེན། །འཇིག་རྟེན་ཀུན་རྫོབ་བདེན་པ་དང༌། །དམ་པའི་དོན་གྱི་བདེན་པའོ། །ཞེས་གསུངས་པ་ལྟར་གྱི་བདེན་གཉིས་ལ་བརྟེན་པ་རེད། དེ་ལ་འབྲས་བུ་སངས་རྒྱས་ཀྱི་སར་སྐུ་གཉིས་ཐོབ་པ་དེ། ལམ་དུས་སུ་ལམ་ཐབས་ཤེས་གཉིས་ཀྱི་ཉམས་ལེན་ལ་བརྟེན་ཞིང༌། དེ་གཞི་ཡི་གནས་ཚོད་ལ་བདེན་པ་གཉིས་ཡོད་པ་ལ་བརྟེན་པ་ཡིན། དེ་ལྟར་བདེན་པ་གཉིས་པོ་དེ་ཤེས་པ་གལ་ཆེ་ཞིང༌། འདི་ཤིན་ཏུ་དཀའ་བའི་གནས་ཤིག་ཀྱང་རེད། ནང་པའི་གྲུབ་མཐའ་མི་མཐུན་པ་མང་པོ་བྱུང་བ་འདི་དག་འདིའི་འཇོག་ཚུལ་མི་མཐུན་པ་བྱུང་བའི་དབང་གིས་རེད། འདིར་ལུགས་ཐལ་འགྱུར་བ་ལྟར་བརྗོད་ན། རང་རེས་མངོན་སུམ་དུ་མཐོང་དང་མཐོང་བཞིན་པའི་དངོས་པོ་འདི་དག་ཐམས་ཅད་ལ་གནས་ཚུལ་གཉིས་རེ་ཡོད་དེ། ཐ་སྙད་ཀུན་རྫོབ་པའི་ངོ་བོ་གཅིག་དང༌། མཐར་ཐུག་པའི་སྟོང་པའི་གནས་ལུགས་གཅིག་སྟེ་གཉིས་ཡོད། དཔེར་ན། ཕྱོགས་གཞན་ནས་བརྗོད་ན། མྱུ་གུ་གཅིག་ལ་ཐ་མལ་པའི་མིག་གིས་མཐོང་ཐུབ་པའི་གནས་ཚུལ་རགས་པ་གཅིག་དང༌། ཐ་མལ་པའི་མིག་གིས་མཐོང་མི་ཐུབ་པའི་གནས་ཚུལ་ཕྲ་བ་རྡུལ་ཕྲན་གྱི་རྡུལ་རྫས་གོང་བུ་གཅིག་སྟེ་གཉིས་ཡོད་པ་བཞིན་ནོ། ། འོ་ན་དོན་དམ་བདེན་པའི་དོན་དང༌། ཀུན་རྫོབ་བདེན་པའི་དོན་སོ་སོ་ནས་ཇི་ལྟར་ཡིན་ཞེ་ན། སྤོམ་བཤད་གོ་བདེ་བར་བརྗོད་ན། མཐར་ཐུག་དཔྱོད་པའི་རིགས་ཤེས་ཚད་མའི་རྙེད་དོན་དེ་དོན་དམ་བདེན་པ་དང༌། ཐ་སྙད་དཔྱོད་པའི་རིགས་ཤེས་ཚད་མའི་རྙེད་དོན་དེ་ཀུན་རྫོབ་བདེན་པར་འཇོག དེས་ན། སྟོང་ཉིད་དང༌། འགོག་བདེན་ནི། དོན་དམ་བདེན་པ་ཡིན་ལ། དེ་མིན་ཐམས་ཅད་ཀུན་རྫོབ་བདེན་པའོ། ། དེ་ལ་རྐྱེན་ལ་ལྟོས་ནས་འབྱུང་བ་དང༌། འགགས་པ། འགྱུར་འགྲོ་བ་རྒྱུན་ལ་བརྟེན་ནས་དང༌། ཆ་ཤས་ལ་བརྟེན་ནས་བཞག་པ་སོགས་ཡིན་པར་བརྟེན་ཡོད་པའི་དངོས་པོ་ཇི་འདྲ་ཞིག་ཡིན་ཡང་རང་ཉིད་གཞན་ལ་ལྟོས་ཏེ་གྲུབ་པ་མ་གཏོགས་རང་ཚུགས་སུ་གྲུབ་པ་གཅིག་ཀྱང་མེད་པས་ཐམས་ཅད་རང་བཞིན་གྱིས་སྟོང་པ་རེད། དེ་ལྟ་ནའང༌། ཐ་སྙད་དུ་བྱ་བྱེད་ཀུན་འཐད་པ་ཡིན། མདོར་བསྡུ་ན། ངོ་བོ་རང་བཞིན་གྱིས་སྟོང་པས་གཞན་དང་གཞན་དུ་འགྱུར་འགྲོ་བ་དང༌། ཐ་སྙད་དུ་ཡོད་པས་བཟང་ངན་དོན་ཕན་འབྱུང་བ་འདི་བྱུང་བ་ཡིན་ནོ། །
ཆོས་ཉམས་སུ་ལེན་ཚུལ་སྤྱིར་བཤད་པ།
ཆོས་ལག་ལེན་བྱ་བ་ཞེས་པ། ལུས་བསྒྱུར། དགོན་པར་བསྡད། འདོན་པ་བཏོན་པ་ཙམ་ཞིག་ལ་ཟེར་བ་མིན། དེ་ནི་ཆོས་སུ་འགྲོ་མིན་ངེས་པ་མེད། གང་ལྟར། ཆོས་ཞེས་པ་བསམ་བློའི་ཐོག་ནས་གཏོང་ཤེས་པ་དགོས། བསམ་བློ་གཏོང་ཤེས་ན། ལུས་ངག་གི་སྤྱོད་པ་ཚང་མར་ཆོས་མཐུན་དུ་འཇུག་ནུས། བསམ་བློ་གཏོང་མ་ཤེས་ན། སྒོམ་རྒྱབ། འདོན་པ་བཏོན། མི་ཚེ་མཆོད་ཁང་ལ་བསྡད་ཀྱང་ཕན་པ་མེད། དེས་ན་ལག་ལེན་ལ་བསམ་པ་གལ་ཆེ་བས། དཀོན་མཆོག་གསུམ་ལ་སྐྱབས་འགྲོ་དང༌། ལས་འབྲས་ལ་སྲུང་བརྩི། གཞན་ཕན་སེམས་བསྐྱེད་རྣམས་གལ་ཆེ་ཤོས་སུ་ཡོད། སྔར་བོད་དུ་འབྲོམ་ཞེས་པའི་བླ་མ་སྐད་གྲགས་ཅན་དེའི་དུས་སུ་ཉིན་གཅིག་མི་གཅིག་ཚྭ་ཁང་ཞིག་ལ་སྐོར་བ་རྒྱག་གིན་ཡོད་པ་གཟིགས་ཏེ། ཚྭ་ཁང་ལ་སྐོར་བ་རྒྱག་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས། ཁོས་བསམ་པར། ད་འོ་ན་དཔེ་ཆ་ཀློག་རྒྱུ་བཟང་སྙམ་སྟེ་དེ་ལྟར་བྱས་ཏེ་བསྡད་པར་ཡང་འབྲོམ་གྱིས་གཟིགས་ཏེ དཔེ་ཆ་ཀློག་པའང་བཟང་སྟེ། དེ་བས་ཆོས་ཤིག་བྱེད་ལེགས་གསུངས། དེ་ནས་ཁོས་བསམ་པར། དེ་ཡང་འགྲིགས་མེད་པ་འདྲ། ད་སྒོམ་ཞིག་རྒྱབ་ན་ཆོས་བྱེད་པ་ངེས་པར་ཡིན་བསམས་ཏེ། དེ་ལྟར་བྱས་པར་ཡང་འབྲོམ་གྱིས་གཟིགས་ཏེ། སྒོམ་རྒྱབ་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས་པར། ཁོ་ཧ་ལས་ཏེ་ད་འོ་ན་ཆོས་བྱེད་ལུགས་གང་འདྲ་རེད་ཅེས་ཞུས་པར། ཚེ་འདིར་མ་ཆགས་པ་བློ་ཆོས་སུ་འགྲོ་བ་གྱིས་ཤིག་གསུངས་འདུག དེ་ལྟར་བསམ་བློར་རག་ལུས་པ་ཡིན་པས་ཁོང་གིས་གསལ་པོ་གསུངས་པ་རེད།
ཆོས་ཉམས་སུ་ལེན་ཚུལ་བྱེ་བྲག་ཏུ་བཤད་པ།
ཚེ་འདི་བློས་བཏང་ཆོས་བསྒྲུབ་ན་དགེ་མཚན་ཆེན་པོ་ཡོད། བོད་དུའང་ཚེ་བློས་བཏང་བས་ཚེ་འདིར་གཅེས་འཛིན་གྱིས་འབད་རྩོལ་ལུ་གུ་རྒྱུད་ཐབས་སྒོ་མང་པོར་འབད་པས་བསྒྲུབས་པའི་བདེ་བས་ཆ་ཙམ་འགྲན་དུ་མེད་པའི་ལུས་སེམས་ཀྱི་བདེ་བ་བརྗོད་དུ་མེད་པ་རྙེད་པ་མང་པོ་ཡོད། དེ་ལྟ་ནའང་འདི་མི་ཕལ་མོ་ཆེས་ལག་ལེན་བྱེད་རྒྱུ་ཁག་པོ་རེད། འོ་ན་རྒྱ་ཆེའི་མི་ཚོས་བྱེད་ཐབས་གང་ཡོད་ཟེར་ན། སྤྱིར་འཇིག་རྟེན་ནག་པོ་སྟེ་གཡོ་ཁྲམ་སོགས་དང་སྦྲེལ་བའི་འཚོ་བ་དེ་ཆོས་དང་རྒྱབ་འགལ་ཡིན་སྟབས་མཉམ་དུ་འོང་ས་མེད། དེ་མིན་འཇིག་རྟེན་ཡ་རབས་ཚུལ་མཐུན་དུ་འཚོ་བ། ཆབ་སྲིད་སྐྱོང་བ། ཐོན་སྐྱེད་ཀྱི་བྱ་བ། དགའ་སྐྱིད་རྩེད་འཇོ་སོགས་ཡ་རབས་ཀྱི་བྱ་སྤྱོད་དེ་དག་དང་མཉམ་དུ་ཆོས་ཀྱི་བསམ་པ་དང་མ་བྲལ་བ་ཆོས་དང་མཐུན་པར་མཉམ་སྤྱོད་ཐུབ་པ་ཡིན།
བསྒྲུབས་ན་ཁྱིམ་དུ་གནས་ནའང་ཐར་པ་ཡོད། །
འཕགས་བོད་རྒྱལ་བློན་མར་པ་ལ་སོགས་བཞིན། །
མ་བསྒྲུབས་རི་འགོར་གནས་ཀྱང་ངན་སོང་རྒྱུ། །
འཕྱི་བ་ས་ཡི་ཁུང་བུར་མཚམས་བཅད་བཞིན། །
ཞེས་གསུངས་པ་ལྟར་རོ༌།། །།


c: text/html

text:
བོད་ཁ་བ་གངས་ཅན་གྱི་ལྗོངས་སུ་བསྟན་སྲིད་མི་རིགས་དང་བཅས་པར་བསམ་ཡུལ་ལས་འདས་པའི་དུས་འགྱུར་གྱི་གོད་ཆགས་ཚབས་ཆེན་བྱུང་ཡོད་ཀྱང༌། གཙོ་བོར་རྒྱ་གར་གཞུང་མང་གི་ཤ་ཚ་ཟོལ་མེད་ཀྱི་རྒྱབ་སྐྱོར་ལ་བརྟེན་ནས་བཙན་བྱོལ་ནང་བོད་མིའི་གཞུང་གི་སྒྲིག་འཛུགས་ཤིག་ཚུགས་ཏེ་བོད་ཀྱི་ཆབ་སྲིད་དང༌། ཆོས་རིག་སོགས་ཕྱོགས་ཡོངས་ཀྱི་གནས་སྟངས་ལ་ཡར་རྒྱས་ཆེན་པོ་བྱུང་བ་དང༌། ད་རེས་བྱང་རྩེ་གྲྭ་ཚང་གི་འདུ་ཁང་རྟེན་དང་བརྟེན་པར་བཅས་པ་གེགས་མེད་ལམ་ལྷོང་ལྡན་པའི་ངང་འཛུགས་བསྐྲུན་ལེགས་གྲུབ་ཟིན་ཡོད། གཏོང་ཕོད་ཆེན་པོས་མཐུན་རྐྱེན་གནང་མཁན་ཡོངས་ལ་བསྔགས་བརྗོད་དང་ཐུགས་རྗེ་ཆེ་ཞེས་ཞུ་རྒྱུ་ཡིན། གལ་ཆེ་ཤོས་དགོན་པའི་བཤད་སྒྲུབ་འཁོར་ལོ་གསུམ་གྱི་འཆད་ཉན་ལ་ཤུགས་བརྒྱབ་རྒྱུ་དང༌། གང་འཆད་ཉན་བྱས་པའི་དོན་རྣམས་རྒྱུད་ཐོག་ཏུ་བཀལ་ཏེ་ཉམས་ལེན་ཚུལ་བཞིན་གནང་རྒྱུ་གལ་ཆེན་ཡིན། དགོན་པ་དང་སྤྱི་ཚོགས་སྤྱི་ཡོངས་ནས་དེང་དུས་ཀྱི་ཤེས་ཡོན་སྤྱི་དང་ལྷག་པར་ཚན་རིག་གི་ཤེས་ཡོན་ལ་ཤུགས་བརྒྱབ་སྟེ་གཞོན་སྐྱེས་རྣམས་གནའ་དེང་ཤེས་ཡོན་གཉིས་ལྡན་གྱི་མི་སྣར་བསྐྱེད་བསྲིང་བྱ་རྒྱུ་ཤིན་ཏུ་གལ་ཆེ་ཡིན། མདོར་ན། རྒྱ་ནག་ནང་གི་འཕོ་འགྱུར་སྐོར་དང་། བོད་མི་རིགས་ཀྱི་སྙིང་སྟོབས་དང་སྤོབས་པ། མི་མང་གི་འཚོ་བ་སྔར་བས་བཟང་དུ་གཏོང་ཐབས་སུ་ཐུན་མོང་གི་འགན་འཁུར་ལེན་དགོས།
(ཕྱི་ལོ་ ༢༠༠༢ ཟླ་ ༡༢ ཚེས་ ༡༩ ཉིན་གྱི་སྔ་དྲོ་གྷོ་ཝ་ནས་ཆིབས་ཞལ་བསྒྱུར་ཏེ་མོན་གྷོར་ཞབས་འཁོད་ཀྱིས་མི་མང་ལས་བསྡོམས་ཚོགས་འདུའི་ཐོག་སྩལ་པ་ལས་བཏུས།)

robotstxt: allowed

filter: keep


text:
༄༅།།སི་ཁྲོན་གྱི་འགྲིམ་འགྲུལ་གཙོ་གནད་རྣམ་གྲངས་19གཅིག་སྡུད་ལས་འགོ་བཙུགས་པ།
ཁྱོན་མ་དངུལ་སྒོར་དུང་ཕྱུར་752གཏོང་རྩིས་ཡོད་པ།
གསར་འགྱུར་སྤེལ་དུས། (2017ལོའི་ཟླ་ 03ཚེས་20ཉིན། 14:56) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། ཟླ་3ཚེས་15ཉིན་གྱི་སྔ་དྲོ་སི་ཁྲོན་གྱི་འགྲིམ་འགྲུལ་གཙོ་གནད་རྣམ་གྲངས་19གཅིག་སྡུད་ལས་འགོ་བཙུགས་པ་དང་། ཁྱོན་མ་དངུལ་སྒོར་དུང་ཕྱུར་752གཏོང་རྩིས་ཡོད་པ་དེ་དག་དཔལ་འབྱོར་ཁུལ་ཆེན་པོ་5དང་གྲོང་ཁྱེར་ཆེན་པོ་4ཡི་གྲོང་ཁྱེར(ཀྲོའུ)ལ་ཁྱབ་ཡོད་པས་སི་ཁྲོན་གྱི་འགྲིམ་འགྲུལ་འཛུགས་སྐྲུན་ལ་སླར་ཡང་ཚ་རླབས་གསར་པ་ཞིག་འཕྱུར་རྒྱུ་རེད།
ཤེས་རྟོགས་བྱུང་བར་གཞིགས་ན། ད་རེས་ཀྱི་གཅིག་སྡུད་ལས་འགོ་བཙུགས་པའི་རྣམ་གྲངས་19ཡི་ནང་ཆུ་ལམ་སྐྱེལ་འདྲེན་རྣམ་གྲངས་1དང་། མྱུར་བགྲོད་གཞུང་ལམ་3 ཞིང་ཆེན་ལམ་དང་རྒྱལ་ལམ་གྱི་རྣམ་གྲངས་དཀྱུས་མ་15བཅས་ཡོད་པ་རེད།
མིན་ཅང་གཙང་པོའི་ལུང་ཤི་ཁོའུ་མཁའ་སྐྱོད་གློག་རྡུལ་ལྟེ་གནས་ནི་རྣམ་གྲངས་19ཡི་ཆུ་ལམ་སྐྱེལ་འདྲེན་གྱི་རྣམ་གྲངས་གཅིག་པུ་དེ་ཡིན་པ་དང་དེར་ཁྱོན་མ་དངུལ་སྒོར་དུང་ཕྱུར་158.2གཏོང་རྩིས་ཡོད་པ་དང་འཛུགས་སྐྲུན་དུས་ཡུན་ཟླ་བ་65རེད། རྣམ་གྲངས་དེ་འཛུགས་སྐྲུན་བྱས་རྗེས་དུམ་བུ་དེའི་ཆུ་ལམ་དུ་གྲུ་གཟིངས་ཤར་གཏོང་ཐུབ་ཚད་དེ་སྔའི་རིམ་པ་4ནས་རིམ་པ་3པར་མཐོ་རུ་འགྲོ་རྒྱུ་དང་ལོ་འཁོར་མོར་ཏུན་ཁྲི་1000རིམ་པའི་གྲུ་གཟིངས་ཤར་གཏོང་ཐུབ་རྒྱུ་རེད། མྱུར་བགྲོད་གཞུང་ལམ་གྱི་རྣམ་གྲངས་3པོ་དེ་དག་ནི་ཁྲེང་ཏུའུ་ནས་དབྱི་པིན་བར་གྱི་མྱུར་བགྲོད་གཞུང་ལམ་དང་། པ་ཀྲུང་ནས་དབན་ཡོན་བར་གྱི་མྱུར་བགྲོད་གཞུང་ལམ། རུང་ཁྲང་ནས་ལུའུ་ཀྲོའུ་བར་གྱི་མྱུར་བགྲོད་གཞུང་ལམ་བཅས་རེད། རྒྱལ་ཁབ་དང་ཞིང་ཆེན་གྱི་གཞུང་ལམ་ཨ་མའི་རྣམ་གྲངས་15དཀར་མཛེས་དང་། རྔ་པ། ལེང་ཧྲན་སོགས་ཚུད་པའི་གྲོང་ཁྱེར(ཀྲོའུ)11ཏུ་ཁྱབ་ཅིང་། དེ་དག་ལ་དཔལ་འབྱོར་གྱི་མ་ལམ་རྣམ་གྲངས་ཡོད་ལ། ཡུལ་སྐོར་གཞུང་ལམ་དང་དབུལ་སྐྱོར་བགྲོད་ལམ་གྱི་རྣམ་གྲངས་ཀྱང་ཡོད། རྣམ་གྲངས་དེ་དག་འཛུགས་སྐྲུན་བྱས་པ་ལས་སི་ཁྲོན་གྱི་མ་ལམ་དཀྱུས་མའི་དྲ་རྒྱ་སྔར་བས་འཐུས་སྒོ་ཚང་དུ་འགྲོ་རྒྱུ་དང་། འགྲིམ་འགྲུལ་གྱི“འཇུར་མིག”གི་གནད་དོན་ཐག་གཅོད་ཐུབ་རྒྱུ། ཁུལ་ཁོངས་གྱི་གཞུང་ལམ་དྲ་རྒྱའི་བཀོད་པ་ལེགས་སུ་འགྲོ་རྒྱུ། མང་ཚོགས་ཕྱིར་སྐྱོད་ཀྱི་ཆ་རྐྱེན་ལེགས་སུ་འགྲོ་རྒྱུ་བཅས་ཡིན་པས་ས་གནས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་ཞབས་འདེགས་ཞུ་བར་དོན་སྙིང་གལ་ཆེན་ལྡན་ཡོད། དེའི་ནང་རྣམ་གྲངས་4པོ་ནི་ཆིན་པ་རི་བོ་དང་ཝུའུ་མོང་རི་བོའི་གཅིག་སྡུད་ཡུག་འབྲེལ་གྱི་དམིགས་བསལ་དཀའ་ངལ་ཡོད་པའི་ས་ཁུལ་སྣེ་ཁྲིད་བྱེད་པའི་དབུལ་སྐྱོར་འགག་སྒྲོལ་གྱི་རྣམ་གྲངས་གལ་ཆེན་ཡིན་པས། དེ་དག་འཛུགས་སྐྲུན་ཟིན་རྗེས་འགྲིམ་འགྲུལ་འགྲོ་སྐྱོད་ཀྱི་ཆ་རྐྱེན་ལེགས་སུ་འགྲོ་རྒྱུ་དང་། ལེགས་ལྡན་ཐོན་ཁུངས་གསར་སྤེལ་ལ་སྐུལ་མ་ཐེབས་ནས་གསར་རྗེའི་ཁུལ་རྙིང་པ་དང་ས་ཁུལ་དབུལ་པོ་དབུལ་སྒྲོལ་ཕྱུར་འགྱུར་གྱི་གོམ་སྟབས་མགྱོགས་སུ་འགྲོ་རྒྱུ་ཡིན་པ་རེད།


text:
ཉེ་ཆར། མཚོ་སྔོན་ཞིང་ཆེན་སྨན་རིགས་བརྟག་བཤེར་བརྟག་འཇལ་གླིང་དང་མཚོ་སྔོན་ཞིང་ཆེན་བོད་སྨན་ཚད་གཞི་ཨུ་ཡོན་ལྷན་ཚོགས་གཞུང་ལས་ཁང་གིས་སྒྲིག་སྒྱུར་བྱས་པའི《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས· ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》རྒྱ་བོད་ཤན་སྦྱར་གྱི་བཟོ་བཅོས་པར་གཞི་མཚོ་སྔོན་མི་རིགས་དཔེ་སྐྲུན་ཁང་གིས་པར་སྐྲུན་འགྲེམ་སྤེལ་བྱས།
དེབ་འདི《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས》རྒྱ་ཡིག་གི༢༠༡༥བཟོ་བཅོས་པར་གཞི་དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》རྒྱ་ཡིག་གི༢༠༡༦བཟོ་བཅོས་པར་གཞི། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས》བོད་ཡིག་གི༢༠༡༥བཟོ་བཅོས་པར་གཞི། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》བོད་ཡིག་གི༢༠༡༦བཟོ་བཅོས་པར་གཞི་བཅས་ཁག་བཞི་རུ་ཕྱེ་ཡོད། དེ་དག་ལས《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས》ནི་སྨན་རིགས་ཀྱི་ལྟ་སྐུལ་དོ་དམ་ནང་དོན་གཅོ་བོ་ཡིན་ལ། སྨན་རིགས་ཀྱི་དཔྱད་བསྡུར་ཞིབ་བཤེར་དང་སྤུས་ཀ་བརྟག་བཤེར། སྨན་བཅོས་ཆ་དཔྱད་ཀྱི་ལྟ་སྐུལ་དོ་དམ། སྨན་རིགས་ཀྱི་ཐོན་སྐྱེད་བདག་གཉེར་དོ་དམ། སྨན་རིགས་ཀྱི་བསྟེན་སྤྱོད་དང་བདེ་འཇགས་ལྟ་སྐུལ་དོ་དམ། སྨན་ཁང་གི་སྨན་རིག་ཚད་གཞི་ཅན་གྱི་དོ་དམ། སྨན་རིགས་ཀྱི་ཞིབ་བཤེར་ལྟ་སྐུལ་དོ་དམ། སྨན་རིགས་གཅིག་བསྡུས་འོས་སྐུལ་འོས་འཇུག་ཉོ་སྒྲུབ་ལྟ་སྐུལ་དོ་དམ་བཅས་གཏིང་ཟབ་ཅིང་རྒྱས་པར་བརྗོད་ཡོད་དེ། གསོ་སྨན་འཕྲོད་བསྟེན་ལས་དོན་དང་དར་རྒྱས་ཡོང་བ་ལ་ཚན་རིག་དང་མཐུན་པའི་མཛུབ་སྟོན་དོན་སྙིང་ལྡན་པ་ཡིན། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》ནི《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས》སྔར་ལས་ལེགས་པོའི་སྒོ་ནས་ལག་ལེན་དུ་བསྟར་བ་ལ་ཆེད་དུ་གཏན་འབེབས་བྱས་པ་ཡིན།
《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས· ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》རྒྱ་བོད་ཤན་སྦྱར་གྱི་བཟོ་བཅོས་པར་གཞི་པར་སྐྲུན་འགྲེམ་སྤེལ་བྱས་པས་སྔར་ལས་ལེགས་པོའི་སྒོ་ནས《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས》དང《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་སྨན་རིགས་དོ་དམ་བཅའ་ཁྲིམས་ལག་བསྟར་སྲོལ་ཡིག》དྲིལ་སྒྲོག་བྱེད་པ་དང་། གོམ་གང་མདུན་སྤོས་སྒོས་རིགས་སོ་སོའི་མང་ཚོགས་ལ་ཁ་གཏད་དེ་སྨན་རིགས་ཀྱི་བཅའ་ཁྲིམས་ཁྲིམས་སྲོལ་ཀྱི་ཤེས་བྱ་ཁྱབ་གདལ་དུ་གཏོང་བ། རིགས་སོ་སོའི་མང་ཚོགས་ཀྱི་སྨན་བསྟེན་བདེ་འཇགས་འདུ་ཤེས་ཁྱབ་གདལ་དུ་གཏོང་བར་ཤུགས་སྣོན་པ། རིགས་སོ་སོའི་མང་ཚོགས་ཀྱི་སྨན་བསྟེན་བདེ་འཇགས་ཆུ་ཚད་གོང་དུ་སྤེལ་བ་བཅས་ལ་སྐུལ་འདེད་ཀྱི་བྱེད་ནུས་གལ་ཆེན་འདོན་ངེས་ཡིན། (སྔོ་ཚང་པ་སྒྲོལ་མ་དོན་གྲུབ)


text:
མི་དམངས་དྲ་བའི་འཕྲིན། 2018ལོའི་ཟླ་3ཚེས་11ཉིན་རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་ཐོག་གྲོས་འཆམ་བྱུང་བ་རེད།
དོན་ཚན་སོ་གཉིས་པ། རྩ་ཁྲིམས་ཀྱི་གླེང་གཞིའི་རང་བྱུང་དུམ་མཚམས་བདུན་པའི་ནང་གི“མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། ‘མཚོན་བྱེད་གསུམ’གྱི་དགོངས་པ་གལ་ཆེན་བཅས་ཀྱི་མཛུབ་ཁྲིད་འོག”ཅེས་པ་དེ“མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། ‘མཚོན་བྱེད་གསུམ’གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་ཀྱི་མཛུབ་ཁྲིད་འོག”ཅེས་པར་བཟོ་བཅོས་བརྒྱབ་པ་དང་། “སྤྱི་ཚོགས་རིང་ལུགས་ཀྱི་ཁྲིམས་ལུགས་འཐུས་སྒོ་ཚང་དུ་གཏོང་དགོས”ཞེས་པ་དེ“སྤྱི་ཚོགས་རིང་ལུགས་ཀྱི་ཁྲིམས་སྐྱོང་འཐུས་སྒོ་ཚང་དུ་གཏོང་དགོས”ཞེས་པར་བཟོ་བཅོས་བརྒྱབ་པ། “རང་སྟོབས་རང་སྤེལ་དང་དཀའ་སྤྱད་འབད་བརྩོན”ཞེས་པའི་མདུན་དུ“འཕེལ་རྒྱས་ཀྱི་འདུ་ཤེས་གསར་པ་ལག་ལེན་བསྟར་ནས”ཞེས་བསྣན་པ། “དངོས་པོའི་དཔལ་ཡོན་དང་། ཆབ་སྲིད་ཀྱི་དཔལ་ཡོན། བསམ་པའི་དཔལ་ཡོན་བཅས་མཐུན་སྦྱོར་འཕེལ་རྒྱས་ལ་སྐུལ་འདེད་བཏང་སྟེ་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ་བཅས་ལྡན་པའི་སྤྱི་ཚོགས་རིང་ལུགས་ཀྱི་རྒྱལ་ཁབ་ལ་བསྐྲུན་རྒྱུ”ཞེས་པ་དེ“དངོས་པོའི་དཔལ་ཡོན་དང་། ཆབ་སྲིད་ཀྱི་དཔལ་ཡོན། བསམ་པའི་དཔལ་ཡོན། སྤྱི་ཚོགས་ཀྱི་དཔལ་ཡོན། སྣོད་བཅུད་ཀྱི་དཔལ་ཡོན་བཅས་མཐུན་སྦྱོར་འཕེལ་རྒྱས་ལ་སྐུལ་འདེད་བཏང་སྟེ་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ལྡན་པའི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་དུ་བསྐྲུན་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བ་བྱ་རྒྱུ”ཞེས་པར་བཟོ་བཅོས་བརྒྱབ་པ། རང་བྱུང་དུམ་མཚམས་དེ“ཀྲུང་གོའི་དམངས་གཙོའི་རིང་ལུགས་གསར་པའི་གསར་བརྗེའི་རྒྱལ་ཁ་དང་སྤྱི་ཚོགས་རིང་ལུགས་བྱ་གཞག་གི་གྲུབ་འབྲས་ནི་ཀྲུང་གོ་གུང་ཁྲན་ཏང་གིས་ཀྲུང་གོའི་མི་རིགས་ཁག་གི་མི་དམངས་ཀྱི་སྣེ་ཁྲིད་ཅིང་། མར་ཁེ་སི་ལེ་ཉིང་རིང་ལུགས་དང་མའོ་ཙེ་ཏུང་གི་དགོངས་པའི་མཛུབ་ཁྲིད་འོག་བདེན་དོན་མཐའ་འཁྱོངས་བྱས་པ་དང་། ནོར་འཁྲུལ་ཡོ་བསྲང་བྱས་པ། དཀའ་ཉེན་མང་པོ་ལས་རྣམ་པར་རྒྱལ་བ་བཅས་ལས་ཐོབ་པ་ཞིག་ཡིན། རང་རྒྱལ་འདི་ཉིད་སྤྱི་ཚོགས་རིང་ལུགས་ཀྱི་ཐོག་མའི་དུས་མཚམས་སུ་དུས་ཡུན་རིང་པོ་ཞིག་གནས་རྒྱུ་ཡིན། རྒྱལ་ཁབ་ཀྱི་རྩ་བའི་ལས་འགན་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་བརྒྱུད་སྟོབས་ཤུགས་གཅིག་སྡུད་ཀྱིས་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་བྱ་རྒྱུ་དེ་ཡིན། ཀྲུང་གོའི་མི་རིགས་ཁག་གི་མི་དམངས་ཀྱིས་མུ་མཐུད་དེ་ཀྲུང་གོ་གུང་ཁྲན་ཏང་གི་འགོ་ཁྲིད་འོག་དང་མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། ‘མཚོན་བྱེད་གསུམ’གྱི་དགོངས་པ་གལ་ཆེན། ཚན་རིག་དང་མཐུན་པའི་གོང་འཕེལ་ལྟ་བ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་བཅས་ཀྱི་མཛུབ་ཁྲིད་འོག་མི་དམངས་དམངས་གཙོའི་སྲིད་དབང་སྒེར་འཛིན་མཐའ་འཁྱོངས་བྱེད་པ་དང་། སྤྱི་ཚོགས་རིང་ལུགས་ཀྱི་འགྲོ་ལམ་མཐའ་འཁྱོངས་བྱེད་པ། སྒྱུར་བཅོས་སྒོ་དབྱེ་མཐའ་འཁྱོངས་བྱེད་པ། སྤྱི་ཚོགས་རིང་ལུགས་ཀྱི་ལམ་ལུགས་ཁག་རྒྱུན་ཆད་མེད་པར་འཐུས་སྒོ་ཚང་དུ་གཏོང་བ། སྤྱི་ཚོགས་རིང་ལུགས་ཀྱི་ཁྲོམ་རའི་དཔལ་འབྱོར་འཕེལ་རྒྱས་གཏོང་བ། སྤྱི་ཚོགས་རིང་ལུགས་ཀྱི་དམངས་གཙོ་འཕེལ་རྒྱས་གཏོང་བ། སྤྱི་ཚོགས་རིང་ལུགས་ཀྱི་ཁྲིམས་སྐྱོང་བྱེད་སྟངས་འཐུས་སྒོ་ཚང་དུ་གཏོང་བ། འཕེལ་རྒྱས་ཀྱི་འདུ་ཤེས་གསར་པ་ལག་ལེན་བསྟར་བ། རང་སྟོབས་རང་སྤེལ་དང་དཀའ་སྤྱད་འབད་བརྩོན་བྱེད་པ་བཅས་བྱས་ནས་བཟོ་ལས་དང་། ཞིང་ལས། རྒྱལ་སྲུང་། ཚན་རྩལ་བཅས་དེང་རབས་ཅན་དུ་རིམ་བཞིན་འགྱུར་བ་བྱ་རྒྱུ་དང་དངོས་པོའི་དཔལ་ཡོན་དང་། ཆབ་སྲིད་ཀྱི་དཔལ་ཡོན། བསམ་པའི་དཔལ་ཡོན། སྤྱི་ཚོགས་ཀྱི་དཔལ་ཡོན། སྣོད་བཅུད་ཀྱི་དཔལ་ཡོན་བཅས་མཐུན་སྦྱོར་འཕེལ་རྒྱས་ལ་སྐུལ་འདེད་བཏང་སྟེ་རང་རྒྱལ་འདི་ཉིད་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན། མཛེས་སྡུག་བཅས་ལྡན་པའི་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་དུ་བསྐྲུན་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བ་བྱ་རྒྱུ”ཞེས་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་སོ་གསུམ་པ། རྩ་ཁྲིམས་ཀྱི་གླེང་གཞིའི་རང་བྱུང་དུམ་མཚམས་བཅུ་པའི་ནང་གི“ཡུན་རིང་གི་གསར་བརྗེ་དང་འཛུགས་སྐྲུན་གྱི་བརྒྱུད་རིམ་ནང”ཞེས་པ་དེ“ཡུན་རིང་གི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་བརྒྱུད་རིམ་ནང”ཞེས་པར་བཟོ་བཅོས་བརྒྱབ་པ་དང་། “སྤྱི་ཚོགས་རིང་ལུགས་ཀྱི་ངལ་རྩོལ་པ་དང་། སྤྱི་ཚོགས་རིང་ལུགས་བྱ་གཞག་གི་འཛུགས་སྐྲུན་པ། སྤྱི་ཚོགས་རིང་ལུགས་ལ་བརྩི་བཀུར་ཞུ་མཁན་གྱི་རྒྱལ་གཅེས་པ། མེས་རྒྱལ་གཅིག་གྱུར་ལ་བརྩི་བཀུར་ཞུ་མཁན་གྱི་རྒྱལ་གཅེས་པ་བཅས་ཚང་མ་ཚུད་པའི་རྒྱ་ཁྱབ་ཀྱི་རྒྱལ་གཅེས་འཐབ་ཕྱོགས་གཅིག་གྱུར”ཞེས་པ་དེ“སྤྱི་ཚོགས་རིང་ལུགས་ཀྱི་ངལ་རྩོལ་པ་དང་། སྤྱི་ཚོགས་རིང་ལུགས་བྱ་གཞག་གི་འཛུགས་སྐྲུན་པ། སྤྱི་ཚོགས་རིང་ལུགས་ལ་བརྩི་བཀུར་ཞུ་མཁན་གྱི་རྒྱལ་གཅེས་པ། མེས་རྒྱལ་གཅིག་གྱུར་ལ་བརྩི་བཀུར་དང་དེ་བཞིན་ཀྲུང་ཧྭ་མི་རིགས་རླབས་ཆེན་བསྐྱར་དར་ལ་གཞོལ་མཁན་གྱི་རྒྱལ་གཅེས་པ་བཅས་ཚང་མ་ཚུད་པའི་རྒྱ་ཁྱབ་ཀྱི་རྒྱལ་གཅེས་འཐབ་ཕྱོགས་གཅིག་གྱུར”ཞེས་པར་བཟོ་བཅོས་བརྒྱབ་པ། རང་བྱུང་དུམ་མཚམས་དེ“སྤྱི་ཚོགས་རིང་ལུགས་ཀྱི་བྱ་གཞག་སྒྲུབ་པར་ངེས་པར་དུ་བཟོ་པ་དང་། ཞིང་པ། ཤེས་ལྡན་པ་བཅས་ལ་བརྟེན་དགོས་པ་དང་མཐུན་སྒྲིལ་ཐུབ་པའི་སྟོབས་ཤུགས་མཐའ་དག་ལ་མཐུན་སྒྲིལ་བྱེད་དགོས། ཡུན་རིང་གི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་བརྒྱུད་རིམ་ནང་ཀྲུང་གོ་གུང་ཁྲན་ཏང་གིས་འགོ་ཁྲིད་པ་དང་། དམངས་གཙོའི་ཏང་ཤོག་ཁག་དང་མི་དམངས་ཚོགས་པ་ཁག་ཞུགས་པ། སྤྱི་ཚོགས་རིང་ལུགས་ཀྱི་ངལ་རྩོལ་པ་དང་། སྤྱི་ཚོགས་རིང་ལུགས་བྱ་གཞག་གི་འཛུགས་སྐྲུན་པ། སྤྱི་ཚོགས་རིང་ལུགས་ལ་བརྩི་བཀུར་ཞུ་མཁན་གྱི་རྒྱལ་གཅེས་པ། མེས་རྒྱལ་གཅིག་གྱུར་ལ་བརྩི་བཀུར་ཞུ་མཁན་གྱི་རྒྱལ་གཅེས་པ། མེས་རྒྱལ་གཅིག་གྱུར་ལ་བརྩི་བཀུར་དང་དེ་བཞིན་ཀྲུང་ཧྭ་མི་རིགས་རླབས་ཆེན་བསྐྱར་དར་ལ་གཞོལ་མཁན་གྱི་རྒྱལ་གཅེས་པ་བཅས་ཚང་མ་ཚུད་པའི་རྒྱ་ཁྱབ་ཀྱི་རྒྱལ་གཅེས་འཐབ་ཕྱོགས་གཅིག་གྱུར་ཞིག་གྲུབ་ཡོད། འཐབ་ཕྱོགས་གཅིག་གྱུར་དེ་མུ་མཐུད་སྲ་བརྟན་དང་འཕེལ་རྒྱས་གཏོང་རྒྱུ། རྒྱ་ཁྱབ་ཀྱི་ཚབ་མཚོན་རང་བཞིན་ལྡན་པའི་འཐབ་ཕྱོགས་གཅིག་གྱུར་གྱི་རྩ་འཛུགས་ཤིག་ཡིན་པའི་ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུས་འདས་ཟིན་པའི་ལོ་ཟླའི་ནང་ལོ་རྒྱུས་ཀྱི་ནུས་པ་གལ་ཆེན་འདོན་སྤེལ་བྱས་ཡོད་ལ་སླད་ཕྱིན་རྒྱལ་ཁབ་ཀྱི་ཆབ་སྲིད་འཚོ་བ་དང་། སྤྱི་ཚོགས་འཚོ་བ། ཕྱི་ཕྱོགས་མཛའ་གྲོགས་བྱེད་སྒོ་བཅས་ཁྲོད་དང་དེ་བཞིན་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་དང་རྒྱལ་ཁབ་གཅིག་གྱུར་དང་མཐུན་སྒྲིལ་ལ་སྲུང་སྐྱོང་བྱེད་པའི་འཐབ་རྩོད་ཁྲོད་སྔར་ལས་ལྷག་པའི་ནུས་པ་གལ་ཆེན་འདོན་སྤེལ་བྱ་རྒྱུ། ཀྲུང་གོ་གུང་ཁྲན་ཏང་གིས་འགོ་ཁྲིད་པའི་ཏང་མང་མཉམ་ལས་དང་ཆབ་སྲིད་གྲོས་མོལ་ལམ་ལུགས་ཡུན་རིང་གནས་རྒྱུ་དང་འཕེལ་རྒྱས་གཏོང་རྒྱུ”ཞེས་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་སོ་བཞི་པ། རྩ་ཁྲིམས་ཀྱི་གླེང་གཞིའི་རང་བྱུང་དུམ་མཚམས་བཅུ་གཅིག་པའི་ནང་གི“འདྲ་མཉམ་དང་། མཐུན་སྒྲིལ། རོགས་རེས་བཅས་ཀྱི་སྤྱི་ཚོགས་རིང་ལུགས་ཀྱི་མི་རིགས་འབྲེལ་བ་གཏན་ལ་འཁེལ་བ་མ་ཟད། ད་དུང་མུ་མཐུད་ཤུགས་སྣོན་ཡང་རྒྱག་རྒྱུ”ཞེས་པ་དེ“འདྲ་མཉམ་དང་། མཐུན་སྒྲིལ། རོགས་རེས། ཞི་མཐུན་བཅས་ཀྱི་སྤྱི་ཚོགས་རིང་ལུགས་ཀྱི་མི་རིགས་འབྲེལ་བ་གཏན་ལ་འཁེལ་བ་མ་ཟད། ད་དུང་མུ་མཐུད་ཤུགས་སྣོན་ཡང་རྒྱག་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་སོ་ལྔ་པ། རྩ་ཁྲིམས་ཀྱི་གླེང་གཞིའི་རང་བྱུང་དུམ་མཚམས་བཅུ་གཉིས་པའི་ནང་གི“ཀྲུང་གོའི་གསར་བརྗེ་དང་འཛུགས་སྐྲུན་གྱི་གྲུབ་འབྲས་ནི་འཛམ་གླིང་མི་དམངས་ཀྱི་རྒྱབ་སྐྱོར་དང་ཁ་འབྲལ་ཐབས་མེད”ཅེས་པ་དེ“ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་གྲུབ་འབྲས་ནི་འཛམ་གླིང་མི་དམངས་ཀྱི་རྒྱབ་སྐྱོར་དང་ཁ་འབྲལ་ཐབས་མེད”ཅེས་པར་བཟོ་བཅོས་བརྒྱབ་པ་དང་། “ཀྲུང་གོས་རང་ཚུགས་རང་བདག་གི་ཕྱི་ཕྱོགས་སྲིད་ཇུས་མཐའ་འཁྱོངས་དང་། བདག་དབང་དང་མངའ་ཁོངས་ཆ་ཚང་ལ་ཕན་ཚུན་བརྩི་འཇོག་དང་། ཕན་ཚུན་བཙན་གནོད་མི་བྱེད་པ། ཕན་ཚུན་ནང་སྲིད་ལ་ཐེ་གཏོགས་མི་བྱེད་པ། འདྲ་མཉམ་གཉིས་ཕན། ཞི་བདེ་མཉམ་གནས་བཅས་ཀྱི་རྩ་དོན་ཁག་ལྔ་མཐའ་འཁྱོངས་བྱ་རྒྱུ”ཞེས་པའི་མཇུག་ཏུ“ཞི་བདེ་འཕེལ་རྒྱས་ཀྱི་ལམ་བུ་མཐའ་འཁྱོངས་དང་གཉིས་ཁེ་གཉིས་ཕན་གྱི་སྒོ་དབྱེའི་འཐབ་ཇུས་མཐའ་འཁྱོངས་བྱ་རྒྱུ”ཞེས་པ་བསྣན་པ། “རྒྱལ་ཁབ་ཁག་དང་ཕྱི་འབྲེལ་འབྲེལ་བ་དང་དཔལ་འབྱོར་དང་རིག་གནས་སྤེལ་རེས་འཕེལ་རྒྱས་གཏོང་རྒྱུ”ཞེས་པ་དེ“རྒྱལ་ཁབ་ཁག་དང་ཕྱི་ཕྱོགས་འབྲེལ་བ་དང་དཔལ་འབྱོར་དང་རིག་གནས་སྤེལ་རེས་འཕེལ་རྒྱས་བཏང་སྟེ་མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་འདེད་གཏོང་རྒྱུ”ཞེས་པར་བཟོ་བཅོས་བརྒྱབ་པ། རང་བྱུང་དུམ་མཚམས་དེ“ཀྲུང་གོའི་གསར་བརྗེ་དང་། འཛུགས་སྐྲུན། སྒྱུར་བཅོས་བཅས་ཀྱི་གྲུབ་འབྲས་ནི་འཛམ་གླིང་མི་དམངས་ཀྱི་རྒྱབ་སྐྱོར་དང་ཁ་འབྲལ་ཐབས་མེད། ཀྲུང་གོའི་མདུན་ལམ་ནི་འཛམ་གླིང་གི་མདུན་ལམ་དང་དམ་པོར་འབྲེལ་ཡོད། ཀྲུང་གོས་རང་ཚུགས་རང་བདག་གི་ཕྱི་ཕྱོགས་སྲིད་ཇུས་མཐའ་འཁྱོངས་དང་། བདག་དབང་དང་མངའ་ཁོངས་ཆ་ཚང་ལ་ཕན་ཚུན་བརྩི་འཇོག་དང་། ཕན་ཚུན་བཙན་གནོད་མི་བྱེད་པ། ཕན་ཚུན་ནང་སྲིད་ལ་ཐེ་གཏོགས་མི་བྱེད་པ། འདྲ་མཉམ་གཉིས་ཕན། ཞི་བདེ་མཉམ་གནས་བཅས་ཀྱི་རྩ་དོན་ཁག་ལྔ་མཐའ་འཁྱོངས། ཞི་བདེ་འཕེལ་རྒྱས་ཀྱི་ལམ་བུ་མཐའ་འཁྱོངས། གཉིས་ཁེ་གཉིས་ཕན་གྱི་སྒོ་དབྱེའི་འཐབ་ཇུས་མཐའ་འཁྱོངས་བཅས་བྱས་ཏེ་རྒྱལ་ཁབ་ཁག་དང་ཕྱི་ཕྱོགས་འབྲེལ་བ་དང་དཔལ་འབྱོར་དང་རིག་གནས་སྤེལ་རེས་འཕེལ་རྒྱས་གཏོང་རྒྱུ་དང་། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་གཏོད་རྒྱུར་སྐུལ་འདེད་གཏོང་རྒྱུ། བཙན་རྒྱལ་རིང་ལུགས་དང་། བཙན་དབང་རིང་ལུགས། མི་སེར་སྤེལ་བའི་རིང་ལུགས་བཅས་ལ་ངོ་རྒོལ་བྱ་རྒྱུ་མཐའ་འཁྱོངས་བྱེད་པ་དང་། འཛམ་གླིང་རྒྱལ་ཁབ་ཁག་གི་མི་དམངས་དང་མཐུན་སྒྲིལ་ལ་ཤུགས་སྣོན་རྒྱག་པ། གཉའ་གནོན་ཕོག་པའི་མི་རིགས་དང་འཕེལ་རྒྱས་འགྲོ་བཞིན་པའི་རྒྱལ་ཁབ་ཀྱིས་མི་རིགས་རང་ཚུགས་བརྩོན་ལེན་དང་སྲུང་སྐྱོང་བྱེད་པ་དང་། མི་རིགས་ཀྱི་དཔལ་འབྱོར་འཕེལ་རྒྱས་གཏོང་བའི་དྲང་བདེན་གྱི་འཐབ་རྩོད་ལ་རྒྱབ་སྐྱོར་བྱེད་པ་བཅས་བྱས་ནས་འཛམ་གླིང་གི་ཞི་བདེ་སྲུང་སྐྱོང་དང་མིའི་རིགས་ཀྱི་ཡར་ཐོན་བྱ་གཞག་ལ་སྐུལ་འདེད་གཏོང་རྒྱུར་འབད་བརྩོན་བྱ་རྒྱུ”ཞེས་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་སོ་དྲུག་པ། རྩ་ཁྲིམས་ཀྱི་དོན་ཚན་དང་པོའི་ནང་གསེས་གཉིས་པའི“སྤྱི་ཚོགས་རིང་ལུགས་ཀྱི་ལམ་ལུགས་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་གཞི་རྩའི་ལམ་ལུགས་ཡིན”ཞེས་པའི་མཇུག་ཏུ“ཀྲུང་གོ་གུང་ཁྲན་ཏང་གི་འགོ་ཁྲིད་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་ངོ་བོའི་ཁྱད་ཆོས་ཡིན”ཞེས་པའི་དུམ་བུ་གཅིག་བསྣན་པ།
དོན་ཚན་སོ་བདུན་པ། རྩ་ཁྲིམས་ཀྱི་དོན་ཚན་གསུམ་པའི་ནང་གསེས་གསུམ་པའི“རྒྱལ་ཁབ་ཀྱི་སྲིད་འཛིན་ལས་ཁུངས་དང་། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཚང་མ་མི་དམངས་འཐུས་མི་ཚོགས་ཆེན་བརྒྱུད་ཐོན་པ་ཞིག་ཡིན་པས་དེར་འགན་འཁུར་རྒྱུ་དང་དེའི་ལྟ་སྐུལ་ཐོབ་རྒྱུ”ཞེས་པ་དེ“རྒྱལ་ཁབ་ཀྱི་སྲིད་འཛིན་ལས་ཁུངས་དང་། ལྟ་ཞིབ་ལས་ཁུངས། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཚང་མ་མི་དམངས་འཐུས་མི་ཚོགས་ཆེན་བརྒྱུད་ཐོན་པ་ཞིག་ཡིན་པས་དེར་འགན་འཁུར་རྒྱུ་དང་དེའི་ལྟ་སྐུལ་ཐོབ་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་སོ་བརྒྱད་པ། རྩ་ཁྲིམས་ཀྱི་དོན་ཚན་བཞི་པའི་ནང་གསེས་དང་པོའི་ནང་གི“རྒྱལ་ཁབ་ཀྱིས་གྲངས་ཉུང་མི་རིགས་ཁག་གི་ཁྲིམས་མཐུན་དབང་ཆ་དང་ཁེ་ཕན་འགན་སྲུང་བྱ་རྒྱུ་དང་། མི་རིགས་ཁག་གི་འདྲ་མཉམ་དང་། མཐུན་སྒྲིལ། རོགས་རེས་བཅས་ཀྱི་འབྲེལ་བ་སྲུང་སྐྱོང་དང་གོང་འཕེལ་གཏོང་རྒྱུ”ཞེས་པ་དེ“རྒྱལ་ཁབ་ཀྱིས་གྲངས་ཉུང་མི་རིགས་ཁག་གི་ཁྲིམས་མཐུན་དབང་ཆ་དང་ཁེ་ཕན་འགན་སྲུང་བྱ་རྒྱུ་དང་། མི་རིགས་ཁག་གི་འདྲ་མཉམ་དང་། མཐུན་སྒྲིལ། རོགས་རེས། ཞི་མཐུན་བཅས་ཀྱི་འབྲེལ་བ་སྲུང་སྐྱོང་དང་གོང་འཕེལ་གཏོང་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་སོ་དགུ་པ། རྩ་ཁྲིམས་ཀྱི་དོན་ཚན་ཉེར་བཞི་པའི་ནང་གསེས་གཉིས་པའི་ནང་གི“རྒྱལ་ཁབ་ཀྱིས་མེས་རྒྱལ་ལ་དགའ་ཞེན་དང་། མི་དམངས་ལ་དགའ་ཞེན། ངལ་རྩོལ་ལ་དགའ་ཞེན། ཚན་རིག་ལ་དགའ་ཞེན། སྤྱི་ཚོགས་རིང་ལུགས་ལ་དགའ་ཞེན་བཅས་ཀྱི་སྤྱི་པའི་སྤྱོད་བཟང་དར་སྤེལ་གཏོང་རྒྱུ”ཞེས་པ་དེ“རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དར་སྤེལ་གཏོང་རྒྱུ་དང་མེས་རྒྱལ་ལ་དགའ་ཞེན་དང་། མི་དམངས་ལ་དགའ་ཞེན། ངལ་རྩོལ་ལ་དགའ་ཞེན། ཚན་རིག་ལ་དགའ་ཞེན། སྤྱི་ཚོགས་རིང་ལུགས་ལ་དགའ་ཞེན་བཅས་ཀྱི་སྤྱི་པའི་སྤྱོད་བཟང་དར་སྤེལ་གཏོང་རྒྱུ”ཞེས་པར་བཟོ་བཅོས་བརྒྱབ་པ། ནང་གསེས་དེ“རྒྱལ་ཁབ་ཀྱིས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དར་སྤེལ་གཏོང་རྒྱུ་དང་། མེས་རྒྱལ་ལ་དགའ་ཞེན་དང་། མི་དམངས་ལ་དགའ་ཞེན། ངལ་རྩོལ་ལ་དགའ་ཞེན། ཚན་རིག་ལ་དགའ་ཞེན། སྤྱི་ཚོགས་རིང་ལུགས་ལ་དགའ་ཞེན་བཅས་ཀྱི་སྤྱི་པའི་སྤྱོད་བཟང་དར་སྤེལ་གཏོང་རྒྱུ། མི་དམངས་ཁྲོད་རྒྱལ་གཅེས་རིང་ལུགས་དང་། མཉམ་སྡེབ་རིང་ལུགས། རྒྱལ་སྤྱིའི་རིང་ལུགས། གུང་ཁྲན་རིང་ལུགས་བཅས་ཀྱི་སློབ་གསོ་སྤེལ་རྒྱུ། རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་སློབ་གསོ་སྤེལ་རྒྱུ། མ་རྩ་རིང་ལུགས་དང་བཀས་བཀོད་རྒྱུད་འཛིན་རིང་ལུགས་དང་དེ་བཞིན་རུལ་སུངས་ཀྱི་བསམ་བློ་གཞན་དག་ལ་ངོ་རྒོལ་བྱ་རྒྱུ”ཞེས་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་བཞི་བཅུ་པ། རྩ་ཁྲིམས་ཀྱི་དོན་ཚན་ཉེར་བདུན་པར་ནང་གསེས་གཅིག་བསྣན་ནས་ནང་གསེས་གསུམ་པར་བྱས་པ་སྟེ“རྒྱལ་ཁབ་ཀྱི་ལས་དོན་པས་ལས་འགན་འཁུར་སྐབས་ཁྲིམས་ལུགས་ཀྱི་གཏན་འབེབས་བཞིན་ཡོངས་བསྒྲགས་ངང་རྩ་ཁྲིམས་ལ་དམ་བཅའ་འཇོག་དགོས”ཞེས་པ་དེ་ཡིན།
དོན་ཚན་ཞེ་གཅིག་པ། རྩ་ཁྲིམས་ཀྱི་དོན་ཚན་རེ་གཉིས་པའི“རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་གཤམ་གསལ་གྱི་འགན་དབང་ལག་ལེན་བསྟར་རྒྱུ”ཞེས་པར་ནང་གསེས་གཅིག་བསྣན་ནས་ནང་གསེས་བདུན་པར་བྱས་པ་སྟེ“(བདུན)རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་འདེམས་བསྐོ་བྱ་རྒྱུ”ཞེས་པ་དེ་ཡིན། ནང་གསེས་བདུན་པ་ནས་ནང་གསེས་བཅོ་ལྔ་བར་ནང་གསེས་བརྒྱད་པ་ནས་ནང་གསེས་བཅུ་དྲུག་བར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་ཞེ་གཉིས་པ། རྩ་ཁྲིམས་ཀྱི་དོན་ཚན་རེ་གསུམ་པའི“རྒྱལ་ཡོངས་མི་དམངས་འཐུས་མི་ཚོགས་ཆེན་ལ་གཤམ་གསལ་མི་སྣ་གནས་དབྱུང་གཏོང་དབང་ཡོད”ཅེས་པར་ནང་གསེས་གཅིག་བསྣན་ནས་ནང་གསེས་བཞི་པར་བྱས་པ་སྟེ“(བཞི)རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན”ཞེས་པ་དེ་ཡིན། ནང་གསེས་བཞི་པ་དང་ནང་གསེས་ལྔ་པ་དེ་ནང་གསེས་ལྔ་པ་དང་ནང་གསེས་དྲུག་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་ཞེ་གསུམ་པ། རྩ་ཁྲིམས་ཀྱི་དོན་ཚན་རེ་ལྔའི་ནང་གསེས་བཞི་པའི“རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་གྲུབ་ཆའི་མི་སྣས་རྒྱལ་ཁབ་ཀྱི་སྲིད་འཛིན་ལས་ཁུངས་དང་། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཀྱི་གོ་གནས་འཁུར་མི་རུང”ཞེས་པ་དེ“རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་གྲུབ་ཆའི་མི་སྣས་རྒྱལ་ཁབ་ཀྱི་སྲིད་འཛིན་ལས་ཁུངས་དང་། ལྟ་ཞིབ་ལས་ཁུངས། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཀྱི་གོ་གནས་འཁུར་མི་རུང”ཞེས་པར་བཟོ་བཅོས་བརྒྱབ་པ།
དོན་ཚན་ཞེ་བཞི་པ། རྩ་ཁྲིམས་ཀྱི་དོན་ཚན་རེ་བདུན་པའི“རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་གཤམ་གསལ་གྱི་འགན་དབང་ལག་ལེན་བསྟར་རྒྱུ”ཞེས་པའི་ནང་གི་ནང་གསེས་དྲུག་པ“(དྲུག)རྒྱལ་སྲིད་སྤྱི་ཁྱབ་ཁང་དང་། ཀྲུང་དབྱང་དམག་དོན་ཨུ་ཡོན་ལྷན་ཁང་། ཆེས་མཐོའི་མི་དམངས་ཁྲིམས་ཁང་། ཆེས་མཐོའི་མི་དམངས་ཞིབ་དཔྱོད་ཁང་བཅས་ཀྱི་ལས་དོན་ལ་ལྟ་སྐུལ་བྱ་རྒྱུ”ཞེས་པ་དེ“(དྲུག)རྒྱལ་སྲིད་སྤྱི་ཁྱབ་ཁང་དང་། ཀྲུང་དབྱང་དམག་དོན་ཨུ་ཡོན་ལྷན་ཁང་། རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་། ཆེས་མཐོའི་མི་དམངས་ཁྲིམས་ཁང་། ཆེས་མཐོའི་མི་དམངས་ཞིབ་དཔྱོད་ཁང་བཅས་ཀྱི་ལས་དོན་ལ་ལྟ་སྐུལ་བྱ་རྒྱུ”ཞེས་པར་བཟོ་བཅོས་བརྒྱབ་པ། ནང་གསེས་གཅིག་བསྣན་ནས་ནང་གསེས་བཅུ་གཅིག་པར་བྱས་པ་སྟེ“(བཅུ་གཅིག)རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་གྱི་མིང་འདོན་རེ་བ་ལྟར་རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་དང་ཨུ་ཡོན་གྱི་གོ་གནས་བསྐོ་འཐེན་བྱ་རྒྱུ”ཞེས་པ་དེ་ཡིན། ནང་གསེས་བཅུ་གཅིག་པ་ནས་ནང་གསེས་ཉེར་གཅིག་བར་ནང་གསེས་བཅུ་གཉིས་པ་ནས་ནང་གསེས་ཉེར་གཉིས་བར་དེ་མཚུངས་སུ་བཟོ་བཅོས་བརྒྱབ་པ།
རྩ་ཁྲིམས་ཀྱི་དོན་ཚན་བདུན་ཅུའི་ནང་གསེས་དང་པོའི་ནང་གི“རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་མི་རིགས་ཨུ་ཡོན་ལྷན་ཁང་དང་། བཅའ་ཁྲིམས་ཨུ་ཡོན་ལྷན་ཁང་། ནོར་སྲིད་དཔལ་འབྱོར་ཨུ་ཡོན་ལྷན་ཁང་། སློབ་གསོ་དང་། ཚན་རིག རིག་གནས། འཕྲོད་བསྟེན་བཅས་ཀྱི་ཨུ་ཡོན་ལྷན་ཁང་། ཕྱི་དོན་ཨུ་ཡོན་ལྷན་ཁང་། ཕྱིར་སྡོད་རང་མིའི་ཨུ་ཡོན་ལྷན་ཁང་། དེ་བཞིན་འཛུགས་དགོས་པའི་ཕྱི་དོན་ཨུ་ཡོན་ལྷན་ཁང་གཞན་དག་བཅས་འཛུགས་རྒྱུ”ཞེས་པ་དེ“རྒྱལ་ཡོངས་མི་དམངས་འཐུས་མི་ཚོགས་ཆེན་གྱིས་མི་རིགས་ཨུ་ཡོན་ལྷན་ཁང་དང་། རྩ་ཁྲིམས་དང་བཅའ་ཁྲིམས་ཨུ་ཡོན་ལྷན་ཁང་། ནོར་སྲིད་དཔལ་འབྱོར་ཨུ་ཡོན་ལྷན་ཁང་། སློབ་གསོ་དང་། ཚན་རིག རིག་གནས། འཕྲོད་བསྟེན་བཅས་ཀྱི་ཨུ་ཡོན་ལྷན་ཁང་། ཕྱི་དོན་ཨུ་ཡོན་ལྷན་ཁང་། ཕྱིར་སྡོད་རང་མིའི་ཨུ་ཡོན་ལྷན་ཁང་། དེ་བཞིན་འཛུགས་དགོས་པའི་ཕྱི་དོན་ཨུ་ཡོན་ལྷན་ཁང་གཞན་དག་བཅས་འཛུགས་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་ཞེ་ལྔ་པ། རྩ་ཁྲིམས་ཀྱི་དོན་ཚན་དོན་དགུ་པའི་ནང་གསེས་གསུམ་པའི“ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཀྲུའུ་ཞི་དང་ཀྲུའུ་ཞི་གཞོན་པའི་སྐབས་སོ་སོའི་ལས་འགན་འཁུར་ཡུན་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་སྐབས་སོ་སོའི་ལས་འགན་འཁུར་ཡུན་དང་གཅིག་མཚུངས་ཡིན། རྒྱུན་མཐུད་ངང་ལས་འགན་འཁུར་ཡུན་སྐབས་གཉིས་ལས་བརྒལ་མི་རུང”ཞེས་པ་དེ“ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཀྲུའུ་ཞི་དང་ཀྲུའུ་ཞི་གཞོན་པའི་སྐབས་སོ་སོའི་ལས་འགན་འཁུར་ཡུན་རྒྱལ་ཡོངས་མི་དམངས་འཐུས་མི་ཚོགས་ཆེན་གྱི་སྐབས་སོ་སོའི་ལས་འགན་འཁུར་ཡུན་དང་གཅིག་མཚུངས་ཡིན”ཞེས་པར་བཟོ་བཅོས་བརྒྱབ་པ།
དོན་ཚན་ཞེ་དྲུག་པ། རྩ་ཁྲིམས་ཀྱི་དོན་ཚན་གྱ་དགུ་པའི“རྒྱལ་སྲིད་སྤྱི་ཁྱབ་ཁང་གིས་གཤམ་གསལ་གྱི་འགན་དབང་སྤྱོད་རྒྱུ”ཞེས་པའི་ནང་གི་ནང་གསེས་དྲུག་པ“(དྲུག)དཔལ་འབྱོར་ལས་དོན་དང་གྲོང་ཁྱེར་དང་གྲོང་གསེབ་འཛུགས་སྐྲུན་ལ་འགོ་ཁྲིད་དང་དོ་དམ་བྱ་རྒྱུ”ཞེས་པ་དེ“(དྲུག)དཔལ་འབྱོར་ལས་དོན་དང་གྲོང་ཁྱེར་དང་གྲོང་གསེབ་འཛུགས་སྐྲུན་དང་སྣོད་བཅུད་ཤེས་དཔལ་འཛུགས་སྐྱོང་ལ་འགོ་ཁྲིད་དང་དོ་དམ་བྱ་རྒྱུ”ཞེས་པར་བཟོ་བཅོས་བརྒྱབ་པ། ནང་གསེས་བརྒྱད་པ“(བརྒྱད)དམངས་སྲིད་དང་། སྤྱི་བདེ། ཁྲིམས་འཛིན་སྲིད་འཛིན་དང་ལྟ་ཞིབ་སོགས་ལས་དོན་ལ་འགོ་ཁྲིད་དང་དོ་དམ་བྱ་རྒྱུ”ཞེས་པ་དེ“(བརྒྱད)དམངས་སྲིད་དང་། སྤྱི་བདེ། ཁྲིམས་འཛིན་སྲིད་འཛིན་སོགས་ལས་དོན་ལ་འགོ་ཁྲིད་དང་དོ་དམ་བྱ་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་ཞེ་བདུན་པ། རྩ་ཁྲིམས་ཀྱི་དོན་ཚན་བརྒྱ་ཐམ་པར་ནང་གསེས་གཅིག་བསྣན་ནས་ནང་གསེས་གཉིས་པར་བྱས་པ་སྟེ། “ཆུས་བཙུགས་པའི་གྲོང་ཁྱེར་གྱི་མི་དམངས་འཐུས་མི་ཚོགས་ཆེན་དང་དེ་དག་གི་རྒྱུན་ལས་ཨུ་ཡོན་ལྷན་ཁང་གིས་རྩ་ཁྲིམས་དང་། བཅའ་ཁྲིམས། སྲིད་འཛིན་ཁྲིམས་སྲོལ་དང་ཞིང་ཆེན་དང་རང་སྐྱོང་ལྗོངས་དེ་གའི་ས་གནས་རང་བཞིན་གྱི་ཁྲིམས་སྲོལ་བཅས་དང་རྒྱབ་འགལ་དུ་མི་འགྲོ་བའི་སྔོན་འགྲོའི་ཆ་རྐྱེན་འོག་བཅའ་ཁྲིམས་ཀྱི་གཏན་འབེབས་གཞིར་བཟུང་ས་གནས་རང་བཞིན་གྱི་ཁྲིམས་སྲོལ་བཟོས་ནས་ཞིང་ཆེན་དང་རང་སྐྱོང་ལྗོངས་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་ཆོག་མཆན་གནང་རྒྱུར་ཕུལ་རྗེས་ལག་ལེན་བསྟར་ཆོག”ཅེས་པ་དེ་ཡིན།
དོན་ཚན་ཞེ་བརྒྱད་པ། རྩ་ཁྲིམས་ཀྱི་དོན་ཚན་བརྒྱ་དང་བཅུ་མེད་གཅིག་གི་ནང་གསེས་གཉིས་པའི་ནང་གི“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་འཐུས་མི་ཚོགས་ཆེན་ལ་རིམ་པ་དེ་གའི་མི་དམངས་ཁྲིམས་ཁང་གི་ཡོན་ཀྲང་དང་རིམ་པ་དེ་གའི་མི་དམངས་ཞིབ་དཔྱོད་ཁང་གི་ཅན་ཁྲ་ཀྲང་འདེམས་བསྐོ་བྱེད་དབང་ཡོད་པ་མ་ཟད། གནས་དབྱུང་གཏོང་དབང་ཡང་ཡོད”ཅེས་པ་དེ“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་འཐུས་མི་ཚོགས་ཆེན་ལ་རིམ་པ་དེ་གའི་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་དང་། རིམ་པ་དེ་གའི་མི་དམངས་ཁྲིམས་ཁང་གི་ཡོན་ཀྲང་། རིམ་པ་དེ་གའི་མི་དམངས་ཞིབ་དཔྱོད་ཁང་གི་ཅན་ཁྲ་ཀྲང་བཅས་འདེམས་བསྐོ་བྱེད་དབང་ཡོད་པ་མ་ཟད། གནས་དབྱུང་གཏོང་དབང་ཡང་ཡོད”ཅེས་པར་བཟོ་བཅོས་བརྒྱབ་པ།
དོན་ཚན་ཞེ་དགུ་པ། རྩ་ཁྲིམས་ཀྱི་དོན་ཚན་བརྒྱ་དང་བཅུ་མེད་གསུམ་གྱི་ནང་གསེས་གསུམ་པའི“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་གྲུབ་ཆའི་མི་སྣས་རྒྱལ་ཁབ་ཀྱི་སྲིད་འཛིན་ལས་ཁུངས་དང་། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཀྱི་འགན་ཁུར་མི་རུང”ཞེས་པ་དེ“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་གྲུབ་ཆའི་མི་སྣས་རྒྱལ་ཁབ་ཀྱི་སྲིད་འཛིན་ལས་ཁུངས་དང་། ལྟ་ཞིབ་ལས་ཁུངས། འདྲི་གཅོད་ལས་ཁུངས། ཞིབ་དཔྱོད་ལས་ཁུངས་བཅས་ཀྱི་འགན་ཁུར་མི་རུང”ཞེས་པར་བཟོ་བཅོས་བརྒྱབ་པ།
དོན་ཚན་ལྔ་བཅུ་པ། རྩ་ཁྲིམས་ཀྱི་དོན་ཚན་བརྒྱ་དང་བཅུ་མེད་བཞིའི་ནང་གི“རིམ་པ་དེ་གའི་མི་དམངས་སྲིད་གཞུང་དང་། མི་དམངས་ཁྲིམས་ཁང་། མི་དམངས་ཞིབ་དཔྱོད་ཁང་བཅས་ཀྱི་ལས་དོན་ལ་ལྟ་སྐུལ་བྱ་རྒྱུ”ཞེས་པ་དེ“རིམ་པ་དེ་གའི་མི་དམངས་སྲིད་གཞུང་དང་། ལྟ་ཞིབ་ཨུ་ཡོན་ལྷན་ཁང་། མི་དམངས་ཁྲིམས་ཁང་། མི་དམངས་ཞིབ་དཔྱོད་ཁང་བཅས་ཀྱི་ལས་དོན་ལ་ལྟ་སྐུལ་བྱ་རྒྱུ”ཞེས་པར་བཟོ་བཅོས་བརྒྱབ་པ། དོན་ཚན་དེ“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་སྲིད་འཛིན་ཁྱབ་ཁོངས་དེ་གའི་ནང་གི་ཕྱོགས་ཁག་གི་ལས་དོན་གྱི་དོན་གནད་གལ་ཆེན་གྲོས་བསྡུར་དང་གཏན་འབེབས་བྱ་རྒྱུ་དང་། རིམ་པ་དེ་གའི་མི་དམངས་སྲིད་གཞུང་དང་། ལྟ་ཞིབ་ཨུ་ཡོན་ལྷན་ཁང་། མི་དམངས་ཁྲིམས་ཁང་། མི་དམངས་ཞིབ་དཔྱོད་ཁང་བཅས་ཀྱི་ལས་དོན་ལ་ལྟ་སྐུལ་བྱ་རྒྱུ། རིམ་པ་དེ་གའི་མི་དམངས་སྲིད་གཞུང་གི་འཚམ་པོ་མེད་པའི་གཏན་འབེབས་དང་བཀག་རྒྱ་མེད་པ་བཟོ་རྒྱུ། རིམ་པ་གཅིག་གིས་དམའ་བའི་མི་དམངས་འཐུས་མི་ཚོགས་ཆེན་གྱི་འཚམ་པོ་མེད་པའི་གྲོས་ཆོད་མེད་པ་བཟོ་རྒྱུ། བཅའ་ཁྲིམས་ཀྱིས་གཏན་འབེབས་བྱས་པའི་དབང་ཚད་གཞིར་བཟུང་རྒྱལ་ཁབ་ལས་ཁུངས་ཀྱི་ལས་དོན་མི་སྣའི་གོ་གནས་བསྐོ་འཐེན་སྐོར་གཏན་འབེབས་བྱ་རྒྱུ། རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་མཇུག་འགྲིལ་ཚོགས་འདུའི་རིང་རིམ་པ་གཅིག་གིས་མཐོ་བའི་མི་དམངས་འཐུས་མི་ཚོགས་ཆེན་གྱི་འཐུས་མི་རེ་ཟུང་གནས་དབྱུང་གཏོང་རྒྱུ་དང་གསབ་འདེམས་བྱ་རྒྱུ”ཞེས་པར་དེ་མཚུངས་སུ་བཟོ་བཅོས་བརྒྱབ་པ།
དོན་ཚན་ང་གཅིག་པ། རྩ་ཁྲིམས་ཀྱི་དོན་ཚན་བརྒྱ་དང་བཅུ་མེད་བདུན་གྱི་ནང་གསེས་དང་པོའི“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་སྲིད་གཞུང་གིས་བཅའ་ཁྲིམས་ཀྱིས་གཏན་འབེབས་བྱས་པའི་དབང་ཚད་གཞིར་བཟུང་། སྲིད་འཛིན་ས་ཁོངས་དེ་གའི་ནང་གི་དཔལ་འབྱོར་དང་། སློབ་གསོ། ཚན་རིག རིག་གནས། འཕྲོད་བསྟེན། ལུས་རྩལ་བྱ་གཞག གྲོང་ཁྱེར་དང་གྲོང་གསེབ་འཛུགས་སྐྲུན་བྱ་གཞག དེ་བཞིན་ནོར་སྲིད་དང་། དམངས་སྲིད། སྤྱི་བདེ། མི་རིགས་ལས་དོན། ཁྲིམས་འཛིན་སྲིད་འཛིན། ལྟ་ཞིབ། འཆར་ལྡན་བུ་བཙའ་སོགས་སྲིད་འཛིན་ལས་དོན་ལ་དོ་དམ་བྱ་རྒྱུ་དང་། གཏན་འབེབས་དང་བཀའ་རྒྱ་གཏོང་རྒྱུ། སྲིད་འཛིན་ལས་དོན་པ་བསྐོ་འཐེན་དང་། གསོ་སྦྱོང་། དཔྱད་ཞིབ། བྱ་དགའ་ཆད་གཅོད་བཅས་བྱ་རྒྱུ”ཞེས་པ་དེ“རྫོང་རིམ་པ་ཡན་གྱི་ས་གནས་རིམ་ཁག་མི་དམངས་སྲིད་གཞུང་གིས་བཅའ་ཁྲིམས་ཀྱིས་གཏན་འབེབས་བྱས་པའི་དབང་ཚད་གཞིར་བཟུང་། སྲིད་འཛིན་ས་ཁོངས་དེ་གའི་ནང་གི་དཔལ་འབྱོར་དང་། སློབ་གསོ། ཚན་རིག རིག་གནས། འཕྲོད་བསྟེན། ལུས་རྩལ་བྱ་གཞག གྲོང་ཁྱེར་དང་གྲོང་གསེབ་འཛུགས་སྐྲུན་བྱ་གཞག དེ་བཞིན་ནོར་སྲིད་དང་། དམངས་སྲིད། སྤྱི་བདེ། མི་རིགས་ལས་དོན། ཁྲིམས་འཛིན་སྲིད་འཛིན། འཆར་ལྡན་བུ་བཙའ་སོགས་སྲིད་འཛིན་ལས་དོན་ལ་དོ་དམ་བྱ་རྒྱུ་དང་། གཏན་འབེབས་དང་བཀའ་རྒྱ་གཏོང་རྒྱུ། སྲིད་འཛིན་ལས་དོན་པ་བསྐོ་འཐེན་དང་། གསོ་སྦྱོང་། དཔྱད་ཞིབ། བྱ་དགའ་ཆད་གཅོད་བཅས་བྱ་རྒྱུ”ཞེས་པར་བཟོ་བཅོས་བརྒྱབ་པ།
དོན་ཚན་ང་གཉིས་པ། རྩ་ཁྲིམས་ཀྱི་ལེའུ་གསུམ་པའི“རྒྱལ་ཁབ་ལས་ཁུངས”ཞེས་པའི་ནང་ས་བཅད་གཅིག་བསྣན་ནས་ས་བཅད་བདུན་པ་བྱས་པ་སྟེ“ལྟ་ཞིབ་ཨུ་ཡོན་ལྷན་ཁང”ཞེས་པ་དེ་ཡིན། དོན་ཚན་ལྔ་བསྣན་ནས་དོན་ཚན་བརྒྱ་དང་ཉེར་གསུམ་པ་ནས་དོན་ཚན་བརྒྱ་དང་ཉེར་བདུན་པ་བར་བྱ་རྒྱུ་གཤམ་གསལ་ཏེ།
ས་བཅད་བདུན་པ། ལྟ་ཞིབ་ཨུ་ཡོན་ལྷན་ཁང་།
དོན་ཚན་བརྒྱ་དང་ཉེར་གསུམ་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རིམ་ཁག་ལྟ་ཞིབ་ཨུ་ཡོན་ལྷན་ཁང་ནི་རྒྱལ་ཁབ་ཀྱི་ལྟ་ཞིབ་ལས་ཁུངས་ཡིན།
དོན་ཚན་བརྒྱ་དང་ཉེར་བཞི་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱིས་རྒྱལ་ཁབ་ཀྱི་ལྟ་ཞིབ་ཨུ་ཡོན་ལྷན་ཁང་དང་ས་གནས་ཀྱི་རིམ་ཁག་ལྟ་ཞིབ་ཨུ་ཡོན་ལྷན་ཁང་འཛུགས་རྒྱུ།
ལྟ་ཞིབ་ཨུ་ཡོན་ལྷན་ཁང་དེ་གཤམ་གསལ་མི་སྣ་ལས་གྲུབ་པ།
ཀྲུའུ་རེན་དང་།
ཀྲུའུ་རེན་གཞོན་པ་འགའ་ཤས།
ཨུ་ཡོན་འགའ་ཤས་བཅས་རེད།
ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་གྱི་སྐབས་སོ་སོའི་ལས་འགན་འཁུར་ཡུན་དེ་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་སྐབས་སོ་སོའི་ལས་འགན་འཁུར་ཡུན་དང་གཅིག་མཚུངས་ཡིན། རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གི་ཀྲུའུ་རེན་གྱིས་རྒྱུན་མཐུད་ངང་ལས་འགན་འཁུར་ཡུན་སྐབས་གཉིས་ལས་བརྒལ་མི་རུང་།
ལྟ་ཞིབ་ཨུ་ཡོན་ལྷན་ཁང་གི་རྩ་འཛུགས་དང་འགན་དབང་བཅའ་ཁྲིམས་ཀྱིས་གཏན་འབེབས་བྱ་རྒྱུ།
དོན་ཚན་བརྒྱ་དང་ཉེར་ལྔ་པ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་ནི་ཆེས་མཐོའི་ལྟ་ཞིབ་ལས་ཁུངས་ཡིན།
རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གིས་ས་གནས་རིམ་ཁག་ལྟ་ཞིབ་ཨུ་ཡོན་ལྷན་ཁང་གི་ལས་དོན་ལ་འགོ་ཁྲིད་བྱ་རྒྱུ་དང་གོང་རིམ་ལྟ་ཞིབ་ཨུ་ཡོན་ལྷན་ཁང་གིས་འོག་རིམ་ལྟ་ཞིབ་ཨུ་ཡོན་ལྷན་ཁང་གི་ལས་དོན་ལ་འགོ་ཁྲིད་བྱ་རྒྱུ།
དོན་ཚན་བརྒྱ་དང་ཉེར་དྲུག་པ། རྒྱལ་ཁབ་ལྟ་ཞིབ་ཨུ་ཡོན་ལྷན་ཁང་གིས་རྒྱལ་ཡོངས་མི་དམངས་འཐུས་མི་ཚོགས་ཆེན་དང་རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་འགན་འཁུར་རྒྱུ། ས་གནས་རིམ་ཁག་ལྟ་ཞིབ་ཨུ་ཡོན་ལྷན་ཁང་གིས་དེ་ཐོན་སའི་རྒྱལ་ཁབ་དབང་ཆའི་ལས་ཁུངས་དང་རིམ་པ་གཅིག་གིས་མཐོ་བའི་ལྟ་ཞིབ་ཨུ་ཡོན་ལྷན་ཁང་ལ་འགན་འཁུར་རྒྱུ།
དོན་ཚན་བརྒྱ་དང་ཉེར་བདུན་པ། ལྟ་ཞིབ་ཨུ་ཡོན་ལྷན་ཁང་གིས་བཅའ་ཁྲིམས་ཀྱི་གཏན་འབེབས་ལྟར་ལྟ་སྐུལ་དབང་ཆ་རང་ཚུགས་སུ་སྤྱོད་རྒྱུ་ལས་སྲིད་འཛིན་ལས་ཁུངས་དང་། སྤྱི་ཚོགས་ཚོགས་པ། མི་སྒེར་བཅས་ཀྱི་ཐེ་ཇུས་མི་ཕོག་རྒྱུ།
ལྟ་ཞིབ་ལས་ཁུངས་ཀྱིས་ལས་ཐོག་ཁྲིམས་འགལ་དང་ལས་ཐོག་ཉེས་གསོག་གྱོད་གཞི་ཐག་གཅོད་བྱེད་སྐབས་འདྲི་གཅོད་ལས་ཁུངས་དང་། ཞིབ་དཔྱོད་ལས་ཁུངས། ཁྲིམས་འཛིན་སྡེ་ཚན་བཅས་དང་ཕན་ཚུན་གཞོགས་འདེགས་དང་ཕན་ཚུན་ཚོད་འཛིན་བྱེད་དགོས།
ས་བཅད་བདུན་པ་དེ་ས་བཅད་བརྒྱད་པར་དེ་མཚུངས་སུ་བཟོ་བཅོས་བརྒྱབ་པ་དང་དོན་ཚན་བརྒྱ་དང་ཉེར་གསུམ་ནས་དོན་ཚན་བརྒྱ་དང་སོ་བརྒྱད་བར་དོན་ཚན་བརྒྱ་དང་ཉེར་བརྒྱད་ནས་དོན་ཚན་བརྒྱ་དང་ཞེ་གསུམ་བར་དེ་མཚུངས་སུ་བཟོ་བཅོས་རྒྱག་རྒྱུ་བཅས་རེད།


text:
ཡར་ཁམ་གང་ཟོས་ན་མར་འདོམ་གང་བསྐྱུག་དགོས།
ཤར་ཕྱོགས་ཁུག་རྟ།
—སྐུ་གདུང་ཞུགས་འབུལ་དུ་བཅར་བའི་དྲན་ཐོ།
ཞྭ་དཀར་གཡུང་དྲུང་བོན་གྱི་བསྟན་པའི་གཙུག་རྒྱན་སྨན་རི་ཁྲི་འཛིན་ ༣༣ པ་མཆོག་གི་སྐུ་གདུང་ཞུགས་འབུལ་ལ་བཅར་སྐལ་བྱུང་བས། ༸གོང་ས་ཐམས་ཅད་མཁྱེན་པའི་ཆོས་ལུགས་མཐུན་སྒྲིལ་གྱི་རླབས་ཆེན་མཛད་འཕྲིན་ལ་བརྟེན་ནས་བོད་མི་རྣམས་ལོ་རྒྱུས་ནང་བསྐྱོད་མ་མྱོང་བའི་ཡང་དག་པའི་ལམ་དུ་འགྲོ་བཞིན་པའི་ངེས་ཤེས་རྙེད།
ཆོས་ལུགས་དང་རིག་གཞུང་། ཡུལ་གོམས་གཤིས་ལུགས། ཆབ་སྲིད་ཀྱི་བཅད་རྒྱ། ལུང་ཚན་ཤོག་གཏོགས་བཅས་ཀྱི་བག་ཆགས་ལ་དུས་བསྟུན་སྒྱུར་བཅོས་ཆེད་ལས་སླ་བོར་བསྐྱར་ཞིབ་བྱེད་དཀའ་ཞིང་། སྙིགས་དོར་བཅུད་ལེན་གྱིས་འོད་ཟེར་ལྡན་པའི་མདུན་ལམ་འཚོལ་སྒྲུབ་བྱེད་རྒྱུ་ནི་དཀའ་ཞིང་ཁག་པོ་ཡིན་པ་མི་ཕལ་མོ་ཆེའི་བསམ་སྤྱོད་ཀྱི་གནས་བབ་ལས་མཐོང་ཐུབ། འོན་ཀྱང་། མིག་རྒྱང་རིང་ཞིང་། མཁས་མཛངས་ལྡན་པའི་རླབས་ཆེན་གྱི་སྐྱེས་བུ་རེ་ཟུང་གི་མཁྱེན་དཔྱོད་ལ་བརྟེན་ནས། མིའི་རིགས་ཀྱི་ལོ་རྒྱུས་ཀྱང་བཟང་ཕྱོགས་ནས་ཡང་དག་པའི་ལམ་དུ་བསྐྱོད་འགོ་ཚུགས་ཡོད་པ་ལ་སུས་ཀྱང་བསྙོན་དུ་མེད་ཅིང་། ཆོས་ལུགས་དང་ལུང་ཚན་གྱི་བཅད་རྒྱའི་རྙོག་འཛིང་ཆེ་བའི་རང་རེའི་བོད་མི་རིགས་ལྟ་བུར་མཚོན་ན། ༸གོང་ས་སྐྱབས་མགོན་ཆེན་པོའི་དུས་རབས་ཕྱེད་ལྷག་གི་རླབས་ཆེན་མཛད་འཕྲིན་དང་། དེའི་དབུ་འོག་དཔུང་འདེགས་ལ་ངེས་ཤེས་རྙེད་པའི་སྐྱབས་རྗེ་རྒྱལ་བ་སྨན་རི་བ་ལུང་རྟོགས་བསྟན་པའི་ཉི་མ་སོགས་ཀྱི་སྐུ་དྲིན་ལ། ད་ལྟ་རང་ཅག་གངས་ཅན་པ་རྣམས་ཆོས་ལུགས་དང་ལུང་ཚན་གྱི་སྒེར་ཁེ་ལས། བོད་སྤྱིའི་རྩ་དོན་གལ་ཆེ་ཡིན་པའི་ལམ་དུ་ལྷག་བསམ་རྣམ་དག་གིས་བསྐྱོད་འགོ་ཚུགས་ཡོད་ཅིང་། ཐེངས་འདིར་དཔལ་གཤེན་བསྟན་སྨན་རིའི་གླིང་དུ་དེའི་རྣམ་པ་ནི་དངོས་སུ་མིག་ལ་སྣང་བ་ལྟ་བུའི་ངེས་ཤེས་ཤིག་རྙེད།
བོད་ཕྱི་ནང་གཉིས་སུ་སྨན་རིའི་ཁྲི་འཛིན་ ༣༣ པ་ཆེན་པོའི་དགོངས་རྫོགས་མཆོད་འབུལ་ཚོགས་པ་དང་། སྐུ་གདུང་ཞུགས་འབུལ་མཛད་སྒོར་མ་བོས་མགྲོན་པོ་ངང་གིས་འདུས་པ། དེ་བཞིན་རིས་སུ་མ་ཆད་པའི་སྒྲིག་འཛུགས་དང་མི་སྒེར་བརྒྱ་ཕྲག་ཁ་ཤས་ཀྱིས་ཐུགས་གསོའི་འཕྲིན་ཡིག་བྱུར་བུར་སྤུངས་པ་སོགས་ཀྱང་གོང་ཞུས་བཞིན། སྐྱབས་རྗེ་གང་ཉིད་མཆོག་གིས་༸གོང་ས་སྐྱབས་མགོན་ཆེན་པོའི་བཀའ་དགོངས་ཇི་བཞིན་སྐུ་ཚེ་ཧྲིལ་བོར་མཛད་འཕྲིན་རླབས་ཆེན་བསྐྱངས་པ་ལས་བྱུང་བ་ནི་གོར་མ་ཆག་ལ། ཆོས་བརྒྱུད་མི་འདྲ་བ་དང་། ཆོས་འབྲེལ་དངོས་ཐོབ་ཀྱི་བླ་མ་ཡིན་མིན་སོགས་ཀྱི་ཚད་བཀག་དབང་མེད་དུ་འཐོར་ནས། བཅོས་མ་མིན་པའི་བརྩི་བཀུར་བླ་ལྷག་ཏུ་ཞུ་འདོད་པ་དེའང་རྒྱུ་དེ་ཁོ་ནར་བརྟེན་ནས་བྱུང་བ་ཞུ་ག་ལ་དགོས།
སྐུ་གདུང་ཞུགས་འབུལ་གྱི་ཆོ་ག་གྲུབ་མཚམས། སྨན་རིའི་དཔོན་སློབ་རིན་པོ་ཆེ་མཆོག་གིས་གདུལ་བྱ་བོན་འབངས་རྣམས་གཙོས་གངས་ཅན་པ་ཡོངས་ལ་ཟབ་གསལ་གསུང་གི་བཀའ་སློབ་སྙིང་ཚར་ཕོག་པ་གནང་། ནམ་རྒྱུན་དྲན་ཡུལ་དུ་ཡོད་པའི་ངོས་འཛིན་དང་ཆུ་ལ་ཆུ་བཞག་པ་ལྟར་གྱུར་ཞིང་། ༸ལུང་རྟོགས་བསྟན་པའི་ཉི་མ་དཔལ་བཟང་པོས་ཀྱག་ཀྱོག་གི་བཞུད་ལམ་མང་པོ་བརྒྱུད་དེ་རང་ཚུགས་རི་ལས་བརྟན་ཞིང་། དཀའ་སྡུག་ལ་གདོང་ལེན་གྱི་རྣམ་ཐར་བརྗོད་སྐབས། ཆོས་རྭར་ཡོད་པའི་སེར་སྐྱ་མང་པོ་ཁུ་སིམ་མེར། ངོ་གདོང་མིག་ཆུས་ཁེངས་པ་ནི་སྐྱེས་ཆེན་དམ་པ་དེའི་ཞབས་རྗེས་རེ་རེ་ཅི་ལ་མིན་ནམ།
དཔོན་སློབ་རིན་པོ་ཆེ་མཆོག་གིས་ཁྲི་འཛིན་ཞིང་གཤེགས་གང་ཉིད་མཆོག་གི་༸གོང་ས་ཆེན་པོའི་དགོངས་གཞི་ཇི་བཞིན་བོད་སྤྱིའི་སྒྲིག་འཛུགས་དང་དེའི་ལངས་ཕྱོགས་ལ་སྔ་ཕྱི་བར་གསུམ་དུ་རྒྱབ་སྐྱོར་གནང་སྟངས། དཔལ་གཤེན་བསྟན་སྨན་རིའི་གླིང་གི་འདུས་མང་ཡོངས་ནས་དབུས་བོད་མིའི་སྒྲིག་འཛུགས་ཀྱི་སྲིད་བྱུས་ལ་རི་དབང་ལྟ་བུའི་རྒྱབ་སྐྱོར་གྱི་བཞེངས་ཕྱོགས་ནན་བརྗོད། དེ་སྔ་བཙན་བྱོལ་དུ་འབྱོར་ནས་ཡུན་རིང་མ་སོང་བའི་སྐབས། ཐའེ་ཝན་བོད་སོག་ལས་ཁུངས་ཀྱིས་དཀའ་ངལ་ཅན་ལ་སྒོར་མོས་བསླུ་ཐབས་ཀྱི་གྲབས་བཤམས་སྐབས་ཀྱང་། ‘’ཡར་ཁམ་གང་ཟོས་ན་མར་འདོམ་གང་བསྐྱུག་དགོས། ’’ཞེས་མ་འོངས་སྔོན་གཟིགས་ཀྱི་ལངས་ཕྱོགས་བརྟན་བཟུང་གིས་བོད་སོག་ལས་ཁུངས་ཀྱི་སྐར་གང་ཡང་མ་བླངས་པའི་ཚུལ་སོགས་གསུངས་པ་ནི་བོད་མི་སྤྱི་བོ་གནམ་བསྟན་ཡོངས་ཀྱིས་བརྗེད་དུ་མེད་པ་ཞིག་ཅི་ལ་མིན།
ཀློག་པ་པོ་ལྷན་རྒྱས་ནས་སྨན་རི་ཁྲི་འཛིན་ ༣༣ པ་ལུང་རྟོགས་བསྟན་པའི་ཉི་མ་དཔལ་བཟང་པོའི་མཛད་རྣམ་ལ་མཇལ་འདོད་ཡོད་ཚེ། རྩོམ་པ་པོ་སྐུ་ཞབས་ཁྲི་གཡུང་དྲུང་ལགས་ཀྱིས་རྩོམ་སྒྲིག་གནང་བ་གཡུང་དྲུང་བོན་གྱི་དྲྭ་རྒྱ་ལས་༼http://theyungdrungbon.com/2017/10/ebookpdf/༽མཇལ་ཐུབ་ཅིང་། རྩོམ་པ་པོ་ཁོང་གིས་མཛད་རྣམ་རྒྱས་པ་ཞིག་ཀྱང་རྩོམ་སྒྲིག་གནང་སྐད་ལ་ཡི་རངས་ཞུ་བཞིན་ཡོད།
མཇུག་ཏུ་འདི་འདྲ་ཞིག་ཀྱང་བརྗོད་འདོད་པ་སྟེ། བོད་ཀྱི་བདེན་མཐའ་གསལ་བ་ལ། ང་ཚོ་བོད་གངས་ཅན་པ་ཚང་མར་ཆིག་སྒྲིལ་དགོས། ཆིག་སྒྲིལ་ཡོད་ན་ནང་བཀྲ་ཤིས་ཤིང་། ནང་བཀྲ་ཤིས་པས་ཕྱི་ཡི་དོན་འགྲུབ་པ་ལ་ཐེ་ཚོམ་ག་ནས་དགོས། དེའི་ཕྱིར་༸གོང་ས་སྐྱབས་མགོན་ཆེན་པོའི་དབུ་འོག་དཔུང་འདེགས་ལ་ངེས་པ་རྙེད་པའི་མི་རབས་རྒན་པའི་སྐྱེས་ཆེན་དམ་པ་རེ་རེ་ཡི་ཞབས་རྗེས་མཇལ་ཡོང་སྐབས། ང་ཚོའི་ཆིག་སྒྲིལ་སྲ་ཞིང་བརྟན་ལ། ང་ཚོའི་ནུས་པ་མཉམ་དུ་ཡོད་པའི་ངེས་ཤེས་ཀྱང་ཀུན་ལ་མི་འདྲོངས་པ་ཅི་ལ་སྲིད་ཅིང་། ཞོར་དུ་བོད་མིའི་ནང་ཁུལ་དུ་གྲ་མི་འགྲིག་པའི་ལས་ལ་སྐྱེ་བ་བླངས་པ་ལྟ་བུའི་སྲིན་བུ་མེ་འཁྱེར་རེ་ཟུང་ཡོད་པ་དག་གི་རང་གཟུགས་ཀྱང་བདེན་པས་གསལ་རྗེན་དུ་བསྟན་ཡོང་དུས། སྐྱེས་ཆེན་འདི་དག་གི་ཞབས་རྗེས་ལ་དེ་བས་ཀྱང་ཡིད་སྨོན་འཆོར་བ་ཞིག་ཅི་ལ་མིན་ཨང་།
ཆོས་ལུགས་དང་ལུང་ཚན་གྱི་མཐུན་སྒྲིལ་དམ་གཙང་སྐལ་བརྒྱར་བརྟན་པར་ཤོག། །།
༢༠༡༧ ཟླ ༡༠ ཚེས ༦ ཉིན།། ཤར་ཕྱོགས་ཁུག་རྟས་གངས་ཅན་སྐྱིད་གཤོངས་ནས་ཤར་མར་བགྱིས།།


text:
གྲོས་ཚོགས་ནང་ཇོ་ནང་པ་འདོད་པ་ཁེངས་པའི་ཐག་གཅོད་མ་བྱུང་ཚེ་ཁྲིམས་ཞིབ་ཁང་དུ་ཞུ་གཏུག་བྱ་འཆར།
ཟླ་འདིའི་ཚེས་༢༥ ནས་༢༨ བར་དྷ་ས་ནོར་གླིང་བོད་ཀྱི་རིག་གཞུང་ལྟེ་གནས་ཁང་གི་ཉེ་འཁྲིས་སུ་ཡོད་པའི་ཇོ་ནང་དུས་འཁོར་གྲྭ་ཚང་གི་ལྷ་ཁང་དུ། འཕགས་ཡུལ་ཇོ་ནང་འགྲོ་ཕན་ལྷན་ཚོགས་ཀྱིས་གོ་སྒྲིག་འོག ཇོ་ནང་པའི་ཚོགས་ཆེན་ཞིག་འཚོགས་ཏེ། མ་ལོངས་ལས་དོན་བྱེད་ཕྱོགས་ལ་གྲོས་ཆོད་ཁག་ཅིག་བཞག་ཡོད་པ་རེད།
སྔོན་གྱི་བྱུང་རབས་དང་། ད་ལྟའི་གནས་བབ་གླེང་བ་ཞེས་པའི་བགྲོ་གླེང་དང་། རྒྱལ་བ་ཇོ་ནང་པའི་དམིགས་བསལ་ཚོགས་ཆེན་ཐེངས་དགུ་པ་སྐོང་འཚོགས་གནང་ཞིང་། ཚོགས་ཆེན་དབུ་འབྱེད་མཛད་སྒོའི་ཐོག་སྐུ་མགྲོན་གཙོ་བོ་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་དང་། ཇོ་ནང་རྒྱལ་ཚབ་རིན་པོ་ཆེ་རྣམ་པ་གཉིས་ཀྱི་དབུས་པའི་གདན་ཞུའི་གཏམ་བཤད་པ་མཁས་དབང་བདུན་དང་། ཚོགས་ཞུགས་པ་དང་ཟུར་ཉན་བཅས་མི་གྲངས་བརྒྱ་ལྷག་འདུ་འཛོམས་གྱིས་དཔལ་རྒྱལ་བ་ཇོ་ནང་པའི་ཆོས་འབྱུང་དང་། ལྟ་གྲུབ། དུས་འཁོར་སྦྱོར་དྲུག་ཉམས་ལེན་བཅས་ཀྱི་ཐད་བགྲོ་གླེང་ཡོད་པ་རེད།
ཚེས་༢༦ ནས་ཉིན་གཉིས་ཀྱི་རིང་དམིགས་བསལ་ཚོགས་ཆེན་ཐོག་ཨ་རི་དང་། དབྱིན་ཇི། ཨུ་རུ་སུ། སོག་པོ། བྷེལ་ལྗམ། མ་ལེ་ཤི་ཡ། བལ་ཡུལ། རྒྱ་གར་བཅས་རྒྱལ་ཁབ་བདུན་གྱི་ས་གནས་ཁག་༡༩ དང་། དགོན་སྡེ་ཁག་༧ ཆོས་ཚོགས་༢༠ ཙམ་ནས་ཕེབས་པའི་སྐུ་ཚབ་བཅས་ཁྱོན་ཚོགས་བཅར་བ་༥༠ ཙམ་ལྷན་འཛོམས་ཀྱིས་གྲོས་ཆོད་ཁག་ལྔའི་སྟེང་གྲོས་བསྡུར་རིམ་པར་བྱས་མཐར། གྲོས་ཆོད་ཁག་བཅུ་གསུམ་སྤྱི་མོས་དང་མང་མོས་ཀྱིས་གཏན་འབེབས་གནང་ཡོད་པ་རེད།
གྲོས་ཆོད་ནང་དུ་༸གོང་ས་རྒྱལ་བའི་དབང་པོ་མཆོག་གི་དགོངས་གཞི་གཙོ་བོ་གཅིག་ནི། ཆོས་ལུགས་མཐུན་སྒྲིལ་སྐོར་ཡིན་པ་ལྟར། དཔལ་རྒྱལ་བ་ཇོ་ནང་པའི་ངོས་ནས་ཀྱང་ཆོས་ལུགས་མཐུན་སྒྲིལ་ཆེད་ཆོས་བརྒྱུད་གཞན་གྱིས་བཀོད་སྒྲིག་ཞུས་པའི་རིས་མེད་བགྲོ་གླེང་སོགས་ལ་མཉམ་ཞུགས་དང་། ཇོ་ནང་པའི་ངོས་ནས་ཀྱང་ཆོས་ལུགས་རིས་མེད་ཀྱི་བགྲོ་གླེང་སོགས་གང་ཐུབ་བཀོད་སྒྲིག་བྱ་རྒྱུ་དང་། འཕགས་ཡུལ་ཇོ་ནང་འགྲོ་ལྷན་འཚོགས་ཀྱི་མ་འོངས་གནས་བབ་དང་ལས་ཀའི་ཁ་ཕྱོགས། རྒྱུན་གྲོན་དང་ལས་འགུལ་འགྲོ་སོང་འཚོལ་ཐབས་སྐོར་ལ་གྲོས་ཆོད་ཁག་ཅིག་བཞག་ཡོད་པ་རེད།
ཇོ་ནང་པར་ཆོས་བརྒྱུད་སྤྱི་མཚུངས་ཀྱི་ཐོབ་ཐང་དགོས་སྐོར་གྱི་གྲོས་ཆོད་ནང་། དཔལ་ལྡན་བོད་མི་མང་སྤྱི་འཐུས་ཁག་ས་གནས་གང་ཕེབས་དང་ས་གནས་གང་དུ་ཡོད་ན། དེར་ཡོད་ཇོ་ནང་ཆོས་བརྒྱུད་འཛིན་པ་རྣམས་ཀྱིས་སྤྱི་འཐུས་དེར་ཇོ་ནང་པའི་གནས་སྟངས་ངོ་སྤྲོད་གྱིས་མཚོན་པའི་བདེན་དོན་ལས་འགུལ་གང་ཐུབ་སྤེལ་རྒྱུ། ཕྱི་ལོ་༢༠༡༧ ཟླ་༤ ཚེས་༡༡ འཁོད་པའི་བོད་མི་མང་སྤྱི་འཐུས་ཚོགས་དྲུང་ལས་ཁུངས་ནས་“གྲོས་ཚོགས་ཚོགས་དུས་རྗེས་མ་ཞིག་ལ་ཁྲིམས་སྒྲིག་བསྐྱར་བཅོས་བསྣམས་དགོས་ཀྱི་འདུག་གམ། གཞན་ཐབས་ལམ་ཇི་དགེའི་སྐོར་སྤྱི་འཐུས་བཞུགས་མོལ་ཚོགས་འདུའི་ཐོག་བསྐྱར་དུ་གོ་བསྡུར་ལྷུག་ཙམ་བྱ་རྒྱུའི་ཐག་གཅོད་གནང་” ཞེས་པར་ཡིད་ཆེས་ཀྱིས་རང་གཞུང་ཁྲིམས་བཟོ་ལྷན་ཚོགས་ལ་མུ་མཐུད་དུ་སྙན་ཞུ་འབུལ་རྒྱུ། དཔལ་ལྡན་བོད་མི་མང་སྤྱི་འཐུས་ལྷན་ཚོགས་ནས་གཞུང་འབྲེལ་ཁྲིམས་འཆར་ཁུར་རྗེས་འདོད་པ་ཁེངས་པའི་ཐག་གཅོད་ཅིག་མ་བྱུང་ཚེ། ཆེས་མཐོའི་ཁྲིམས་ཞིབ་ཁང་དུ་ཞུ་གཏུག་མགོ་འཛུགས་བྱ་རྒྱུ་བཅས་དང་། ཙན་བྱོལ་དུ་ཡོད་པའི་དཔལ་རྒྱལ་བ་ཇོ་ནང་པའི་དགོན་སྡེ་ཁག་དང་། ཕྱི་རྒྱལ་ཡུལ་གྲུ་ཁག་ཏུ་ཡོད་པའི་ཆོས་ཚོགས་ཁག་སྲ་བརྟན་ཡུན་གནས་དང་སློབ་གཉེར་ཡར་རྒྱས་ཡོང་ཐབས་སྐོར་ལ་གྲོས་ཆོད་ཁག་ཅིག་བཞག་ཡོད་པ་རེད།།
གསར་འགོད་པ་ཆོས་ཉིད་འོད་ཟེར།


text:
༄༅། ། ཕྱི་ལོ་ ༢༠༡༧ ཟླ་ ༣ ཚེས་ ༡༠ ཉིན་གཙུག་ལག་ཁང་དུ་གཞུང་འབྲེལ་གསུམ་བཅུའི་དུས་དྲན་གྱི་མཛད་སྒོ་གྲུབ་པའི་རྗེས་རྡ་སའི་གཞུང་འབྲེལ་མིན་པའི་ཚོགས་པ་ལྔ་ཐུན་མོང་ཐོག་མེག་གྷན་ནས་རྡ་ཤོད་ཉེན་རྟོག་ཐང་ཆེན་གྱི་ཉེ་འདབས་སུ་ཡོད་པའི་རྩེད་ཐང་ཞིག་གི་བར་ཞི་བའི་གོམ་བགྲོད་དང་། མི་མང་འདུ་འཛོམས་ཀྱིས་མཛད་སྒོ་ཞིག་གོ་སྒྲིག་གནང་ཡོད།
དེ་ཡང་མཛད་སྒོའི་ཐོག་སྐུ་མགྲོན་གཙོ་བོར་རྡ་སའི་ཧིན་བོད་མཛའ་འབྲེལ་ཚོགས་པའི་སློབ་སྟོན་པ་སྐུ་ཞབས་སུ་བ་ཤ་ནེ་རེ་ཡ་ (Subhash Nehria) ལགས་ཕེབས་གནང་ཡོད་པ་དང་། དམིགས་བསལ་སྐུ་མགྲོན་དཔལ་ལྡན་བོད་མི་མང་སྤྱི་འཐུས་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག དེ་མིན་ས་གནས་མི་མང་དང་སློབ་ཕྲུག་བརྒྱ་ཕྲག་བརྒལ་བ་འདུ་འཛོམས་ཀྱིས་ཐོག་མར་རྡ་སྟེང་བོད་ཁྱིམ་སློབ་གྲྭའི་སློབ་ཕྲུག་རྣམས་ཀྱིས་རྔ་རོལ་དང་བཅས་འཕགས་བོད་གཉིས་ཀྱི་རྒྱལ་གླུ་དང་གསུམ་ཅུའི་དྲན་གླུ་བཏང་གནང་ཡོད། དེ་ནས་བོད་ཀྱི་འཐབ་རྩོད་སླད་གཅེས་པའི་ལུས་སྲོག་ལོངས་སྤྱོད་དང་བཅས་པ་བློས་གཏོང་གནང་མཁན་རྒྱལ་གཅེས་དཔའ་བོ་དཔའ་མོ་རྣམས་ཀྱི་ཆེད་མྱ་ངན་གུས་འདུད་ངག་བཅད་སྐར་མ་གཅིག་རིང་ཞུས་རྗེས། དབུས་གཞོན་ནུ་ལྷན་ཚོགས་ཀྱི་ཚོགས་གཞོན་རྟ་མགྲིན་སྲིད་གཅོད་ལགས་ཀྱིས་གསུང་བཤད་གནང་ཡོད་པ་དང་།
དེ་ནས་དཔལ་ལྡན་ཚོགས་གཞོན་མཆོག་གིས་ཧིན་སྐད་ཐོག་གསུང་བཤད་གནང་དོན། དེ་རིང་གི་ཉིན་མོ་སྟེ་གསུམ་བཅུའི་དུས་དྲན་ཐེངས་ ༥༩ ཡིན་པས། འཛམ་གླིང་ས་ཕྱོགས་གང་སར་ཡོད་པའི་བོད་རིགས་སྤུན་ཟླ་རྣམས་དང་བོད་དོན་རྒྱབ་སྐྱོར་བ་རྣམ་པས་དུས་དྲན་སྲུང་བརྩི་ཞུ་བཞིན་ཡོད་པ་མཁྱེན་གསལ་རེད། འདས་པའི་ལོ་ངོ་ ༥༩ ནང་བོད་ཕྱི་ནང་གཉིས་སུ་ཆབ་སྲིད་ཀྱི་ལས་འགུལ་སྣ་མང་སྤེལ་ཡོད་པ་མ་ཟད། རྒྱ་ནག་གཞུང་གིས་དཔོན་རིགས་ཚོས་བོད་ནང་ཡོད་པའི་གཞིས་ལུས་སྤུན་ཟླ་རྣམས་ལ་སྡུག་སྦྱོང་མནར་གཅོད་ཇི་ཙམ་བཏང་དང་གཏོང་མུས་ཡིན་ཡང་བོད་མི་རྣམས་ཀྱིས་སེམས་ཤུགས་མི་ཆག་པར་རང་མི་རིགས་ཀྱི་སྐད་ཡིག་དང་། རིག་གཞུང་། ཁོར་ཡུག་སྲུང་སྐྱོབ་བཅས་ཀྱི་ཆེད་མུ་མཐུད་ཞི་རྒོལ་བྱེད་བཞིན་ཡོད། ལྷག་པར་དུ་བོད་ནང་ཕྱི་ལོ་ ༡༩༨༧ དང་། ༡༩༨༩ དེ་བཞིན་ ༢༠༠༨ ལོ་བཅས་ལ་ཞི་རྒོལ་ཆེན་པོ་གནང་ཡོད། དེ་བཞིན་ཕྱི་ལོ་ ༢༠༠༩ ནས་བཟུང་ད་བར་བོད་མི་ ༡༥༢ ཡིས་བོད་བསྟན་སྲིད་མི་རིགས་ཀྱི་ཆེད་སྐུ་ལུས་མེར་བསྲེགས་བཏང་གནང་ཡོད། རྒྱ་ནག་གཞུང་གི་ཇི་ཙམ་དམ་དྲག་ཆེ་རུ་བཏང་ཡང་བོད་མིའི་སྙིང་སྟོབས་ལ་འགྱུར་བ་མེད་པར་གནས་ཡོད་ཅེས་དང་། དེ་བཞིན་རྒྱ་དཀར་ནག་གཉིས་ཀྱི་གནད་དོན་ཐོག་ལ་གསུང་བཤད་གནང་དོན། ཕྱི་ལོ ༡༩༦༢ ལོར་རྒྱ་དཀར་ནག་གཉིས་དབར་དམག་འཁྲུག་བྱུང་ཡོད་པ་མ་ཟད། དུས་ད་ལྟའང་རྒྱ་ནག་གཞུང་གིས་རྒྱ་དཀར་ནག་གཉིས་ཀྱི་ས་མཚམས་ལ་དཀའ་རྙོག་བཟོ་བཞིན་ཡོད། ཇི་སྲིད་བོད་ཀྱི་བདེན་མཐའ་མ་གསལ་བར་རྒྱ་དཀར་ནག་གི་ས་འཚམས་གནད་དོན་ནམ་ཡང་གསལ་གྱི་མ་རེད་ཅེས་དང་།
ལྷག་པར་བོད་དང་རྒྱ་གར་དབར་ཆོས་དང་རིག་གཞུང། སྐད་ཡིག གོམས་སྲོལ། ཁོར་ཡུག ས་མཚམས་སོགས་ཀྱི་འབྲེལ་བ་གཏིང་ཟབ་ཡོད་པ་དེ་ང་ཚོས་མ་བརྗེད་པ་བྱེད་དགོས་པ་དང་། ད་ལྟ་བར་རྒྱ་གར་གཞུང་མང་གཉིས་ནས་བོད་དོན་ཐད་རྒྱབ་སྐྱོར་གནང་བར་ཐུགས་རྗེ་ཆེ་ཞུས་གནང་བ་དང་ཆབས་ཅིག་འབྱུང་འགྱུར་མུ་མཐུད་གནང་སྐྱོང་ཡོང་བའི་རེ་སྐུལ་ཞུས་གནང་ཡོད་པ་བཅས་ཀྱི་གསུང་བཤད་གནང་ཡོད། ཕྱོགས་མཚུངས་སྐུ་མགྲོན་གཙོ་བོ་སུ་བ་ཤི་ནེ་རེ་ཡ་ལགས་ཀྱིས་གསུང་བཤད་གནང་ཡོད། དེ་ནས་བོད་རང་བཙན་སློབ་ཕྲུག་ཚོགས་པའི་གཞི་རིམ་མང་ཚོགས་ཀྱི་འགན་འཛིན་རིག་འཛིན་ཆོས་སྒྲོན་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་རྗེས་མཛད་སྒོ་མཇུག་སྒྲིལ་གནང་ཡོད།


text:
ཤིན་ཧྭ་གསར་འགྱུར་ཁང་ཐེན་ཅིན་ནས་གློག་འཕྲིན་འབྱོར་གསལ། 2018ལོའི་རྒྱལ་ཡོངས་ཀྱི་རྟ་རྩལ་རྣམ་གྲངས་གསུམ་གྱི་ལེགས་སྐྱེས་འགྲན་བསྡུར་ཉིན་ཤས་གོང་མཇུག་འགྲིལ་ཞིང་། བོད་ཀྱི་རུ་ཁག་གིས་མཐའ་མཇུག་ཉིན་གྱི་འགྲན་རའི་འགག་སྒྲོལ་འགྲན་བསྡུར་སྐབས་སུ་རྟ་རྩལ་ཡག་པོ་བཏོན་ནས་ཀོང་ཏུང་རུ་ཁག་དང་ཅང་སུའུ་རུ་ཁག་ལས་རྣམ་པར་རྒྱལ་ཏེ་ཚོགས་པའི་ཨང་དང་པོ་བླངས་པ་དང་། ཀོང་ཏུང་རུ་ཁག་གི་རྟ་པ་ཆའོ་ལུན་པཱ་ཐེར་ལ་མི་སྒེར་གྱི་འགྲན་བསྡུར་གྱི་ཨང་དང་པོ་ཐོབ་པ་རེད།
རྟ་རྩལ་རྣམ་གྲངས་གསུམ་གྱི་འགྲན་བསྡུར་ནི་མི་རྟ་ཆ་སྒྲིག་གིས་གཟབ་མཆོར་བགྲོད་རྩལ་དང་། བྱེས་བགྲོད་འགག་སྒྲོལ། འགྲན་རའི་འགག་སྒྲོལ་བཅས་བྱེད་དགོས་པ་དང་། ཚོགས་པའི་འགྲན་བསྡུར་རིང་། གོང་གི་ཉིན་གཉིས་ཀྱི་གཟབ་མཆོར་བགྲོད་རྩལ་དང་བྱེས་བགྲོད་འགག་སྒྲོལ་འགྲན་བསྡུར་བྱས་རྗེས། ཀོང་ཏུང་རུ་ཁག་ལ་བསྡོམས་ཉེས་ཆད་སྐར་མ་104.30བཏང་ནའང་སྔར་བཞིན་ཨང་དང་པོར་གནས་པ་དང་། བོད་ཀྱི་རུ་ཁག་ཀོང་ཏུང་རུ་ཁག་ལས་ཧེ་བག་སྐར་མ་6.10ཤོར་ནས་ཨང་གསུམ་པར་སླེབས་ཡོད། ཡིན་ནའང་ཚེས་13ཉིན་གྱི་འགྲན་རའི་འགག་སྒྲོལ་འགྲན་བསྡུར་ལ་བོད་ཀྱི་རུ་ཁག་གི་མི་རྟ་ཆ་སྒྲིག་བཞིས་རྟ་རྩལ་ཡག་པོ་བཏོན་ཏེ་ཉེས་ཆད་སྐར་མ་གཅིག་ཀྱང་མ་འཁེལ་བར་འགྲན་བསྡུར་ལེགས་སྒྲུབ་བྱས་པ་དང་། ཀོང་ཏུང་རུ་ཁག་གི་མི་རྟ་ཆ་སྒྲིག་གསུམ་ལ་ཉེས་ཆད་སྐར་མ་འཁེལ་མཐར། བོད་ཀྱི་རུ་ཁག་ལ་བསྡོམས་ཉེས་ཆད་སྐར་མ་110.40གྱིས་ཨང་དང་པོར་སླེབས་པ་དང་། ཀོང་ཏུང་རུ་ཁག་ལ་བསྡོམས་ཉེས་ཆད་སྐར་མ་117.20གྱིས་ཚོགས་པའི་འགྲན་བསྡུར་གྱི་ཨང་གཉིས་པར་སླེབས་ཤིང་། ཅང་སུའུ་རུ་ཁག་དང་ཧྲང་ཧའེ་རུ་ཁག་སོ་སོར་ཨང་གསུམ་པ་དང་བཞི་པ་ཐོབ་ཡོད།


text:
སྐད་བཅད་གསུམ་དང་བདག་གི་བསམ་གཞིགས་ཀྱི་ཡོ་ལང་།
___ཨཱཙཱརྱ་ཨག་ལོད་ཀྱིས།
༄༅། །སྔོན་གླེང་འོད་སྣང་དཀར་པོ།
བོད་མི་རིགས་ནི་སྔོན་གྱི་དུས་སུ་རླབས་ཆེན་གྱི་མི་རིགས་ཤིག་ཡིན་ཙང་། སྐད་ཡིག་གི་འབྱུང་ཁུངས་ཀྱང་དེ་བཞིན་ལགས། ལྷག་པར་མི་རྗེ་སྲོང་བཙན་གྱི་དུས་སུ་ཡིག་མཁན་ཐུ་མི་ཡིས་དཀའ་བ་དུ་མའི་ས་ཕག་མཁར་བརྩེགས་ཏེ། བོད་རང་ཉིད་ཀྱི་སྐད་དང་མཐུན་པའི་ཡིག་གཟུགས་ཀྱི་མཁར་རྫོང་གསར་བ་ལེགས་པར་བཞེངས་པ་ནི་ཡོངས་གྲགས་ལགས། དུས་དེ་ནས་བཟུང་རང་ཅག་རྣམས་སྟོབས་ཆེན་གྱི་མི་རིགས་གཞན་དང་བསྡོངས་དཔུང་པ་མཉམ་གཤིབ་ཀྱི་བང་རྩལ་འགྲན་པའི་སྐལ་བ་དེ་བས་ཀྱང་གྱ་ནོམ་དུ་སོང་བ་ནི་བརྗོད་མེད་ལགས། ཡིན་ཡང་དུས་རབས་ཀྱི་འཕོ་འགྱུར་སོགས་དོན་གནད་དུ་མ་ཞིག་ལས་རང་མི་རིགས་ཀྱི་སྐད་ལ་སྣོན་འཕྲི་ཡི་སྐད་བཅད་སྔ་གཞུག་བསྡོམས་པའི་གསུམ་ཙམ་བྱེད་དགོས་བྱུང་འདུག དེ་དག་གི་སྐོར་རང་ནུས་ཡོད་རྒུ་རྩལ་སྤྲུགས་ཀྱིས་རྟ་བོ་དཔྱད་གཅོད་ཀྱི་གཞུང་ལམ་ལ་བརྩོན་འགྲུས་ལྩག་གིས་སྐུལ་ན་གཤམ་གསལ་ལྟར། །
དང་པོ། སྐད་བཅད་མ་གནང་གོང་གི་བོད་ཀྱི་སྐད་ཡིག་དང་བདག་གི་བསམ་གཞིགས་ཀྱི་ཡོ་ལང་།
དེ་ཡང་གནའ་རབས་བོད་ཀྱི་ལོ་རྒྱུས་གླེགས་བམ་དག་ཏུ་གསལ་བ་ལྟར། མི་རྗེ་སྲོང་བཙན་གྱི་ཡར་སྔོན་དུ་རང་རིགས་ལ་སྐད་དང་མཐུན་པའི་ཡིག་གཟུགས་ཤིག་མེད། འོན་ཀྱང་དེ་ཚེ་དེ་ཡི་དུས་སུ་རང་རིགས་རྣམས་ཀྱང་བོན་ཡིག་བཀོལ་བའི་གསུང་འགྲོས་འདུག་མོད་ཀྱང་ཇི་ཙམ་དྲང་བདེན་གྱི་རྒྱ་མའི་ཚངས་ཐིག་ཏུ་ལངས་ཐུབ་མིན་ཁ་ཚོན་ཆོད་དཀའ། རང་ངོས་ནས་བསམ་ན། དེ་ནི་བདེན་པ་མིན་ནམ་སྙམ། རྒྱུ་མཚན་ནི། སྐབས་དེ་དུས་བོད་མི་རྣམས་བོན་ཆོས་ཀྱི་འཆིང་སྒྲོག་ལས་ཐར་མེད་པ་དང་གཅིག གཉིས་ནས་དེའི་བར་རང་རིགས་ལ་ཡི་གེ་རྩ་བ་ནས་བཀོལ་མེད་པར་བསྡད་བཟོད་ཧ་ལམ་དཀའ་བ་སོགས་ལ་གཞིགས་ན་ད་ལྟའི་ཐུ་མི་ཨ་ནུས་མཛད་པའི་ཡིག་གཟུགས་ཀྱི་སྔོན་དུ་རང་ཅག་རྣམས་ཀྱིས་ཀྱང་བོན་གྱི་དམར་ཡིག་སོགས་བཀོལ་སྤྱོད་བྱས་པའི་ལོ་རྒྱུས་དག་བདེན་པར་གནས་སྙམ། འོན་ཀྱང་སྤུར་རྒྱལ་སྲོང་བཙན་གྱི་དུས་ནས་བོད་མི་རིགས་ལ་ཐུབ་པའི་བསྟན་པ་རིན་པོ་ཆེན་དངོས་སུ་དར་བ་དང་དེ་དང་དེ་ལ་སོགས་པའི་ཆབ་དཔལ་རིག་གསུམ་གྱི་ཡོ་ལང་ཤེད་ཆེན་བྱུང་རྐྱེན། རྒྱལ་པོས་ཐུ་མི་བསམ་བྷོ་ཌ་ཆེད་དུ་མངགས་ནས་བོད་རང་ཉིད་ཀྱི་སྐད་དང་མཐུན་པའི་ཡིག་གཟུགས་མི་མཛད་ཀ་མེད་དུ་གྱར་བ་རེད་ལབ་ཀྱང་བསྙོན་དོར་ཅི།
སྐབས་དེ་དུས་ཐུ་མིས་བོད་ཡིག་ཇི་ལྟར་བཟོས་པའི་གཞུང་བྱེ་བྲག་པ་ཞིག་མེད་ཀྱང་། དེ་ཉིད་ཀྱི་མགུར་ལས། “རྒྱ་ཡིག་ལྔ་བཅུ་ཐམ་པ་དེ།། བོད་ཡིག་གསུམ་བཅུར་གཏན་ལ་ཕབ། །”ཅེས་གསུངས་པ་དང་། དེ་བཞིན་༧འགོས་པདྨ་རྒྱལ་མཚན་གྱི་འཛམ་གླིང་རྒྱན་གཅིག་ལས།“བོད་ཀྱི་སྐད་གདངས་ལ་དབྱངས་བཞི་དང་གསལ་བྱེད་སུམ་བཅུ་དང་སྔོན་འཇུག་ལྔ་རྗེས་འཇུག་བཅུ་ཡང་འཇུག་གཉིས་ཏེ་དབྱངས་གསལ་མགོ་འདོགས་རྗེས་ཡང་འཇུག་བཅས་སྒྲ་གདངས་མི་འདྲ་བ་བདུན་ཡོད་པར་ལྟར་ཐུ་མིས་བོད་ཀྱི་ཡི་གེ་གཏན་འབེབས་བྱས་རྗེས་མིང་ཚིག་བརྗོད་པའི་སྒྲ་གདངས་སམ་སྐད་གདངས་ཀྱི་ཟུར་ལས་མིང་དང་བྱ་ཚིག་གི་དག་ཆ་གཏན་འབེབས་མཛད་པ་ཡིན།”[1]ཞེས་གསུངས། མདོར་ན་བོད་ཀྱི་དག་ཆ་ལ་སྦྱོར་ཀློག་གི་སྐབས་སྒྲ་འདོན་སྟངས་བཀས་བཅད་མ་གནང་གོང་གི་བོད་ཡིག་གི་སྒྲ་གདངས་ནི་མི་འདྲ་བ་བདུན་ཙམ་དུ་ཟད། དེ་ཡང་སྔོན་རྗེས་ཡང་གསུམ་དང་མི་གཞི་མགོ་འདོགས། དེ་བཞིན་དབྱངས་དང་བདུན་ནོ། །དེ་ལྟར་གཞི་བྱས་ཏེ་བཟོས་གནང་བ་ནི་དེང་གི་དུས་སུ་བོད་ཀྱི་རི་ཁུག་ས་ཁུལ་དང་ཧི་མཱ་ལ་ཡི་རི་རྒྱུད་ཀྱི་བོད་ཡིག་ཀློག་སྟངས་དང་བོད་སྐད་བསྐྱོན་སྟངས་སོགས་ལས་མགོ་འདོགས་ཀྱི་ཟུར་གསལ་བར་ཐོན་ཐུབ་པས་ཤེས།
གཉིས་པ། སྐད་བཅད་གནང་དོན་དང་བདག་གི་བསམ་གཞིགས་ཀྱི་ཡོ་ལང་།
དང་ཐོག་མའི་བོད་ཡིག་གི་སྒྲ་གདངས་ནི་སྔོན་རྗེས་སོགས་སྒྲ་མི་འདྲ་བར་བདུན་ཙམ་གྱིས་གྲུབ་པ་དེ་ཡི་གེ་འབྲི་ཀློག་ཙམ་དུ་མ་ཟད་ཁ་སྐད་དུ་ཡང་དེ་བཞིན་གནས་ཡོད་པའི་དན་རྟགས་གོང་དུ་ཞུས་ཟིན་མོད། འོན་ཀྱང་དུས་ཀྱིས་འཕོ་འགྱུར་དང་ཡུལ་ལུང་སོ་སའི་ཁ་སྐད་ཅུང་ཟད་མི་འདྲ་བའི་དབང་གིས་རིམ་པས་ཁ་སྐད་དང་ཡིག་སྐད་གཉིས་བར་ལ་ཡང་བར་ཐག་རིང་དུ་ཕྱིན་པ་སོགས་ལས་སྐད་གསར་གནང་བའི་དགོས་པའོ། །དེ་ཡང་སི་ཏུ་ཆོས་ཀྱི་འབྱུང་གནས་ཀྱི་མུ་ཏིག་ཕྲེང་མཛེས་ལས།“སྐད་ལ་འཕུལ་རྟེན་སོགས་ཀྱི་ཟུར་གསལ་བ་མེད་ན་ཡི་གེ་ལ་དེ་ལྟར་ཐོབ་པ་རྒྱུ་མཚན་གང་ཞིག་གིས་རྟོགས་པར་ནུས།”[2] ཞེས་པ་དང་། དེ་བཞིན།༧འགོས་ཀྱི་འཛམ་གླིང་རྒྱན་གཅིག་ལས།“སྐད་དང་འབྲི་བའི་བརྗོད་པ་འགྱུར་ན་རང་བཞིན་མིང་དང་ཚིག་འབྲི་ཚུལ་དང་གོ་དོན་སོགས་འགྱུར་ཏེ་བཀས་བཅད་ཀྱིས་བརྡ་སྤྲོད་གསར་བཟོ་མི་བྱེད་ཀ་མེད་དང་།”[3] ཞེས་གསུངས་པ་ལྟར་རིམ་པས་གདངས་ལ་འགྱུར་བ་ཕྱིན་པས་ད་དྲག་དང་རྗེས་འཇུག་འ་ཡིག་དག་འབྲི་མི་དགོས་པའི་བཀས་བཅད་གནང་བ་འོ། །ཡིན་ཡང་དེང་གི་ལོ་རྒྱུས་སྨྲ་བ་འགས་དགོས་པ་དེ་འཐད་པ་མེད་པའི་དགག་པའང་བསྐྱོན་པ་སྣང་།
དཔེར་ན་ལོ་རྒྱུས་སྨྲ་བ་རྒན་བྱམས་པ་བསམ་གཏན་ལགས་ཀྱིས། “བཀས་བཅད་ཀྱི་དགོས་པའང་གོ་དོན་ཡང་། སྐད་གསར་བཅད་ཀྱིས་གཏན་ལ་ཕབ་པ་སྟེ་ཕྱིས་ཀྱི་ལོ་ཙཱ་བ་དག་གིས་འགྱུར་སྔ་མའི་བརྡ་རྙིང་པ་རྣམས་དུས་རབས་སོ་སོའི་སྐད་གསར་པ་དང་བསྟུན་ནས་བཟོ་བཅོས་བྱས་པའི་དོན་ཡིན་པར་བཞེད་པ་ནི་ཅུང་འཐད་པར་མི་སྣང་བས་ཕྲན་བུ་དཔྱད་པར་བྱ་སྟེ།”[4]ཞེས་གསུངས་པ་དང་།སླར་ཡང་ཁོང་གིས་བཀའ་བཅད་བྱེད་དགོས་པའི་དགོས་པ་རྒྱུ་མཚན་ཡང་འདི་ལྟར་དྲངས་ཡོད་དེ། “བཀའ་བཅས་དེ་གཉིས་མཛད་དགོས་པའི་དགོས་པ་ནི། དྷརྨ་བོད་སྐད་དུ་ཇི་ལྟར་བསྒྱུར་བའི་ཐབས་དང་། རྒྱ་གར་གྱི་སྐད་ལ་བོད་ཀྱི་སྐད་དུ་མིང་བཏགས་པ་རྣམས་གཏན་ལ་འབེབ་པ་དང་། ཕྱིན་ཆད་ཀྱང་བཀས་བཅད་པའི་སྐད་ཀྱི་ལུགས་འདི་ལྟར་ལས་གཞན་པའི་སོ་སོའི་རང་འཚམས་ཀྱིས་བཅོས་པ་དང་། མིང་གསར་དུ་འདོགས་པ་སོགས་མི་རུང་བའི་བཀས་བཅད་པ།”[5]ཞེས་གསུངས་པ་དེ་ཁོ་བོས་བརྟགས་ཀྱང་དོན་དང་མཐུན་པར་སྣང་། རྒྱུ་མཚན་ནི། བཀའ་བཅད་གཉིས་པའི་སྐབས་གཏན་ལ་ཕབ་པའི་སྒྲ་སྦྱོར་བམ་པོ་གཉིས་པའི་ནང་དུ་ཡོད་པའི་བཀའ་བཅད་བྱེད་དགོས་པའི་དགོས་དམིགས་དང་ཤིན་ཏུ་ཉེ་བར་གནས་སྙམ།
དེ་ཡང་སྒྲ་སྦྱོར་བམ་པོ་གཉིས་པ་ལས། “སྔོན་ལྷ་སྲས་ཡབ་(ཁྲི་སྲོང་ལྡེ་བཙན་)གྱི་སྤྱན་སྔར་མཁན་པོ་དང་ལོ་ཙཱ་བ་མཁས་པ་ཚོགས་ནས་(དྷརྨ་དཀོན་མཆོག་སྤྲིན་)དང་(ལང་ཀར་གཤེགས་པ་)བསྒྱུར་བ་གཏན་པ་ཕབ་པའི་ལུགས་བཞིན་དུ་སྒྱུར་གཅིག་”[6]ཅེས་དམ་པའི་ཆོས་བསྒྱུར་བའི་ལུགས་བཞིན་བྱེད་དགོས་པ་བསྟན་པ་དང་། དེ་བཞིན་ཡང་དེ་ཉིད་ཀྱི་མཇུག་ཏུ། “ཕོ་བྲང་འོན་ཅང་རྡོར་བོད་དང་རྒྱ་གར་གྱི་མཁན་པོ་ཐམས་ཅད་ཀྱིས་ཆོས་སྐད་གཏན་ལ་ཕབ་སྟེ། རྗེ་བློན་མོལ་ནས་རེག་ཟིན་དུ་མཛད་པ་སྐད་གསར་གྱི་མིང་སྔོན་ཐོགས་པ་དང་། གཏན་ལ་མ་ཕབ་པ་ལ་མཁས་པ་རྣམས་འཚོགས་ཏེ་མིང་དུ་བཏགས་ཤིང་གཏན་ལ་ཕབ་སྟེ། ལྷ་བཙན་པོ་ཁྲི་ལྡེ་སྲོང་བཙན་གྱིས་བསྐུལ་ནས་བཀས་བཅད།”[7]ཅེས་པ་ལ་གཞིགས་ན་རྒན་བྱམས་བསམ་གཏན་གྱིས་གསུངས་པ་བཞིན་དམ་ཆོས་བསྒྱུར་བའི་ཐབས་གཙོ་བོར་བྱས་ནས་བཀས་བཅད་ཡིན་པ་ཤིན་ཏུ་ནས་གསལ་བར་སྣང་།
གསུམ་པ། བཀས་གསར་བཅད་དང་སྐད་གསར་བཅད་གཉིས་ཀྱི་ཁྱད་པར་ལ་དཔྱད་པ།
ང་ཚོས་ནམ་རྒྱུན་བོད་མི་རིགས་ཀྱི་སྐད་ལ་གསར་བཅད་ཀྱི་རིམ་པ་གསུམ་གནང་ཡོད་པའི་ཚུལ་ལ་ད་བར་མི་མཐུན་པ་ཅང་བྱུང་མེད་མོད། འོན་ཀྱང་མི་མཐུན་ས་གཙོ་བོ་ནི་དེ་དག་གི་དུས་ཚོད་དང་སྤུར་རྒྱལ་སུས་དུས་སུ་ཡིན་མིན་དང་། དེ་བཞིན་དེ་དག་ལ་སྐད་གསར་བཅད་དང་བཀའ་བཅད་ག་རེ་ལབ་ཀྱང་ཁྱད་མེད་གཅིག་ཏུ་འདོད་པའི་གནའ་དེང་གི་ལོ་རྒྱུས་སྨྲ་བ་དུ་མ་འདུག་ལ། ཡང་འགའ་ཞིག་གིས་དེ་གཉིས་མི་འདྲ་བའི་ཁྱད་པར་བཞག་གནང་མཁན་ཡང་མི་ཉུང་བ་འདུག རང་ངོས་ནས་ཕྱོགས་དེ་བདེན་པ་རེད་ཅེས་ཁ་ཚོན་གཅོད་དཀའ་ཡང་སྟོང་མིན་གྱི་ཚུལ་དུ་ཅུང་དཔྱད་ཁུལ་བྱས་ན། དེ་གཉིས་བར་ཁྱད་པར་ཞིག་ཡོད་པར་འདོད། དེ་ཡང་སྔ་གཞུག་བསྡོམས་པའི་སྐད་ཡིག་ལ་འགྱུར་བ་གསུམ་ཙམ་བཏང་བ་ལས། གོང་མ་གཉིས་ནི་བཀས་བཅད་ལས་སྐད་གསར་བཅད་ཕལ་ཆེར་མིན་སྙམ། རྒྱུ་མཚན་ནི། ཡོངས་གྲགས་ལ་དེ་དག་ནི་རྒྱལ་པོ་སྲོང་བཙན་ནས་ཁྲི་རལ་རིང་དུ་བྱས་གནང་བ་ཞིག་ཡིན་པ་གང་ཞིག་སྐབས་དེ་དང་དེའི་དུས་ཀྱི་མི་རྗེ་རྣམས་ཀྱིས་ནང་ཆོས་(དྷརྨ)གཙོ་བའི་གཞུང་ལུགས་རྣམས་བོད་སྐད་དུ་བསྒྱུར་སྐབས། ལོ་ཙཱ་བ་དང་ལྷན་དུ་གོ་བསྡུར་གནང་ནས་གང་དང་གང་བོད་སྐད་དུ་བསྒྱུར་ཆོག་པ་དང་གང་དག་བསྒྱུར་མ་ཆོག་པ་བཀས་བཅད་པ་ཡིན་པས་སོ། །
དེ་ཡང་དཔེ་མཚོན་ཙམ་ཞིག་བཀོད་ན།“༡འདུལ་བ་གཞི་ཐམས་ཅད་ཡོད་པར་སྨྲ་བའི་སྡེ་བ་ལས་གཞན་པའི་སྡེ་སྣོད་མི་བསྒྱུར་བར་བཀས་བཅད་པ། ༢གསང་སྔགས་མ་བརྒྱུད་རྣམས་མ་བསྒྱུར་ཅེས་བཀས་བཅད་པ། ༣བྲེ་སྲང་རྣམས་རྒྱ་གར་མགདྷའི་ལུགས་བཞིན་བཀོལ་སྤྱོད་བྱེད་དགོས་ཚུལ་བཀས་བཅད་པའོ། །” ཞེས་པ་དང་། གཞན་ཡང་སྒྲ་སྦྱོར་བམ་པོ་གཉིས་པར། “༡)དམ་པའི་ཆོས་བསྒྲཡུར་བའི་ལུགས་ནི་དོན་དང་ཡང་མི་འགལ་ལ་བོད་ལ་ཡང་གང་བདེ་བར་གྱིས་ཤིག། ༢)གཽ་ཏ་མ་ལྟ་བུ་མཛོད་ལྡན་ལ་སོགས་པའི་སྒྲའི་ལུགས་ལ་དྲངས་ཤིང་བསྒྱུར་ན་སྣ་གྲངས་མང་པ་ཞིག་ཏུ་སྙེགས་ལ་བསྒྱུར་བ་རྣམས་གཅིག་གི་ནང་དུ་ནི་སྣ་གྲངས་དེ་ཀུན་འདུར་ཡང་མི་བཏུབ་སྟེ། གཅིག་ཏུ་འཆད་པར་བྱར་ཡང་གཏན་ཚིགས་ཆེན་པོ་མེད་པ་རྣམས་ནི་མི་བསྒྱུར་བར་རྒྱ་གར་སྐད་དོ་ན་ཞོག་ཅིག་ ༣)གྲངས་ལ་རྒྱ་གར་གྱི་སྐད་བཞིན་དུ་བསྒྱུར་ན་དགེ་སློང་བརྒྱ་ཕྲག་ཕྱེད་དང་བཅུ་གསུམ་ཞེས་འབྱུང་བ་ལ་སོགས་པ་ནི། སྟོང་ཉིས་བརྒྱ་ལྔ་བཅུ་ཞེས་ཐ་མལ་པར་བོད་ཀྱི་སྐད་ཀྱི་ལུགས་བཞྀན་བསྒྱུར་ན་དོན་དང་མི་འགལ་ལ་བོད་ཀྱི་སྐད་ལ་ཡང་བདེ་བས། གྲངས་བསྡོམ་དུ་རུང་བ་རྣམས་བོད་སྐད་ཀྱི་ལུགས་བཞིན་དུ་ཐོགས་ཤིག”[8]ཅེས་གསལ་བ་ལས་རྒྱལ་པོས་བཀས་བཅད་པ་གསལ་པོ་བསྟན་ཡོད།
ད་དུང་ཞུས་ན། དུས་རབས་བཅུ་དྲུག་པའི་ནང་བྲིས་པའི་སྐྱོགས་སྟོན་ལོ་ཙཱ་བ་རིན་ཆེན་བཀྲིས་ཀྱི་བརྡ་གསར་རྙིང་གི་ཁྱད་པར་སྟོན་པ་ལེགས་པར་བཤད་པ་ལི་ཤིའི་གུར་ཁང་ལས། ཇི་སྐད་དུ། “བཙད་པོ་ཁྲི་སྲོང་ལྡེ་བཙན་གྱི་དུས་དང་པོར་བྱས་པའི་འགྱུར་རྣམས་ནི། དང་པོའི་བཀས་བཅད་ཀྱིས་བསྒྱུར་བ་སྟེ། སངས་རྒྱས་ཕལ་པོ་ཆེན་དང་། ལུང་སྡེ་བཞི་དང་། མདོ་སྡེ་ཁ་ཅིག་དང་ཤེར་ཕྱིན་གྱི་མདོ་ཁ་ཅིག་སྟེ། སྐད་གསར་བཅད་ཀྱིས་གཏན་ལ་མ་ཕབ་པ་རྣམསོ། །”[9]ཞེས་པའི་གསུང་དུམ་དེ་ལས་སྐད་བཅད་གོང་མ་དག་བཀས་བཅད་ཡིན་པ་ཡིན་ཡང་སྐད་གསར་བཅད་ཀྱིས་གཏན་ལ་མ་ཕབ་པ་གསལ། ཕྱོགས་གཞན་ཞིག་ནས་ལུང་དེ་ལས་བཀས་བཅད་ནི་སྐད་གསར་བཅད་ཀྱི་གོང་དུ་བྱུང་བའི་དུས་སྔ་རྗེས་ཀྱི་ཁྱད་པར་ཡང་དེ་བས་བསྟན་ནོ། ། ཡིན་ཡང་སྐད་གསར་བཅད་མཐའ་མ་ནི། དེ་འདྲའི་རྒྱལ་པོའི་བཀས་བཅད་པ་ཞིག་མིན་ཏེ། སྐད་བཅད་གསུམ་པ་ནི་ཡོངས་གྲགས་ལ་ལྷ་བླ་མ་ཡི་ཤེས་ཀྱིས་བསྐུལ་ནས་ལོ་ཙཱ་བ་རིན་བཟང་སོགས་ཀྱིས་གསར་དུ་བཅད་པ་ལས་རྒྱལ་པོའི་བཀས་བཅད་པ་ཞིག་མེད་པའི་ཕྱིར་བཀས་བཅད་མིན་ནོ། །དེ་ལྟར་ཁྱད་པར་ཡོད་པ་ནི། དེང་གི་ཆར་༼ཀྲུང་གོའི་བོད་རིག་པ།༽ལོ་འཁོར་ཉི་ཤུའི་དཔྱད་རྩོམ་བདམས་བསྒྲིགས།ཞེས་པ་ལས། དེ་གཉིས་ཀྱི་ཁྱད་པར་གོ་བདེ་པོ་དང་སླ་བོ་ཞིག་བྲིས་འདུག་སྙམ།
དེ་ཡང་དེ་ཉིད་དུ།“བཀའ་བཅད་ནི། བྱུང་བ་ལོ་རྒྱུས་ཀྱི་དབང་དུ་བཏང་ན་སྐད་གསར་བཅད་ལས་སྔ་བ་དང་། བྱེད་མཁན་གྱི་དབང་དུ་བཏང་ན་བཙན་པོའམ་རྒྱལ་པོ་ལྟ་བུའི་གཙོ་མཛད་ཆེན་མོ་ཞིག་དགོས་པ་རེད།”[10]ཅེས་ཁྱད་པར་གཙོ་བོ་རྒྱལ་པོས་བཀས་བཅད་མིན་དང་ཞར་ལ་དུས་སྔ་ཕྱིས་ཁྱད་པར་ཡང་འདུག གཞན་ཡང་བཀས་བཅད་དང་སྐད་གསར་བཅད་གཉིས་ཀྱི་ཁྱད་པར་གལ་ཆེན་ཞིག་ནི་དགོས་དམིགས་ཀྱི་སྒོ་ནས་ཁྱད་པ་ཡོད། དེ་ཡང་བཀས་བཅད་བྱེད་དགོས་པའི་དགོས་དམིགས་གོང་དུ་དོན་ཚན་གཉིས་པའི་ནང་ཞིབ་པར་ཞུས་པ་བཞིན་གཙོ་བོ་དམ་ཆོས་(དྷརྨ)བོད་སྐད་ལ་བསྒྱུར་བར་གཙོ་བོ་བྱས་ནས་དེའི་བསྒྱུར་ལུགས་སྒྱུར་སྟངས་ཏེ་ལེགས་སྦྱར་དང་གང་མཐུན་ལུགས་གཞི་རྩར་བཞག་ནས་བོད་ཀྱི་བརྡ་སྤྲོད་རིག་པ་དང་འགྲོས་མཐུན་པ། དེ་བཞིན་གང་གོ་བདེ་བ་དང་། བསྒྱུར་ཆོག་པ་དང་བསྒྱུར་མི་ཆོག་པ་དུ་མ་ཞིག་པ་ལ་ལྟོས་ནས་མི་ཆེན་དཔོན་པོས་བཀས་ཐག་ཏུ་བཅད་པའི་དགོས་དམོགས་སོ། །འོན་ཀྱང་སྐད་བཅད་གསུམ་པ་ནི་དམ་ཆོས་བསྒྱུར་སྟངས་གཙོ་བོར་བྱས་ནས་མིན་པར་བོད་རང་ཉིད་ཀྱི་སྐད་ཀྱི་འགྲོས་དང་བསྟུན་པ་སྟེ། བརྡ་གསར་རྙིང་བཀོལ་སྤྱོད་བྱེད་སྟངས་དང་། ཡིག་གཟུགས་འབྲི་སྟངས་ཏེ་ད་དྲག་དང་ཡི་གེ་ཐམས་ཅད་ཀྱི་རྗེས་ལ་རྗེས་འཇུག་འ་ཡིག་འབྲི་མི་དགོས་པ་ཟོར་ཡང་པ་ཁོ་ན་བྱས་ཆོག་པ་སོགས་བོད་རང་གི་སྐད་ཀྱི་གཤིས་ལུགས་གཙོ་བོར་བསྟན་པའི་སྐད་བཅད་གསུམ་པའི་དགོས་པ་ལས་བཀས་བཅད་དང་སྐད་གསར་བཅད་གཉིས་ཀྱི་ཁྱད་པར་གསལ་བར་ཤེས།
དེ་ཡང་བཀའ་བསྟན་འོད་སྣང་གསར་པ་ལས། “བཀས་བཅད་གསུམ་པའི་དགོས་པ་ནི་དམ་ཆོས་བསྒྱུར་བའི་ཐབས་དང་།རྒྱ་གར་གྱི་ཆོས་སྐད་བོད་ཀྱི་སྐད་དུ་གསར་མིང་བཏགས་ཤིང་གཏན་ལ་ཕབ་པའི་བཀས་བཅད་མིན་པར་བོད་རང་གི་སྐད་ཀྱི་བརྡ་གསར་རྙིང་དང་། ཡིག་གཟུགས། དག་ཆ་སོགས་ལ་འགྱུར་བཅོས་དང་ཞུས་དག་གིས་གཏན་ལ་ཇི་ལྟར་ཕབ་པའི་སྐོར་ཡིན།”ཞེས་གསལ་བར་གསུངས།[11]དེ་ལྟར་ཡིན་པ་སྐྱོགས་སྟོན་གྱིས་ཀྱང་།“བཀས་བཅས་གསུམ་པ་ནི་ལྷ་བླ་མ་ཡེ་ཤེས་འོད་ཀྱི་དུས་ཀྱི་སྒྲ་སྒྱུར་ལོ་ཙཱ་བ་ཆེན་པོ་རིན་ཅན་བཟང་པོ་ནས་དཔང་ལོ་ཙཱ་བ་ཆེན་པོ་དང་སྙིགས་དུས་ཀྱི་སྐད་གཉིས་སྨྲ་བ་གཅིག་པུ་པ་ལོ་ཆེན་དྷརྨ་པཱལ་བྷདྲའི་བར་དུ་བྱོན་པ་རྣམས་ཡིན་ལ། ལོ་ཆེན་གྱིས་ནི།གཉི་ཟླ་ལ་ཉི་ཟླ་དང་།བསྟན་བཅོས་ལ་བསྟན་ཆོས་དང་། སྟུག་པོ་ལ་འཐུག་པོ་དང་།ཉི་ཤུ་དང་སུམ་ཅུ་དང་སུམ་བརྒྱ་རྣམས་ལ། གཉིས་བཅུ་དང་གསུམ་བཅུ་དང་གསུམ་བརྒྱ་དང་།བསམ་གཏན་ལ་བསམ་བཏན་སོགས་འཆོས་པར་མཛད་ཀྱང་། བཀས་བཅད་བར་བ་བཞིན་དུ་གནས་པ་མང་ཞིང་།”[12]ཞེས་པ་དེ་ནི་སྐད་བཅད་མཐའ་མར་བོད་ཀྱི་སྐད་ཁོ་ནར་གཙོ་བོར་དམིགས་པ་ཡིན་པའི་རྒྱབ་རྟེན་གྱི་ལུང་རྣལ་མ་ཞིག་འདུག་སྙམ།
བཞི་པ། སྐད་གསར་བཅད་སོ་སོའི་སྐོར་ལ་དཔྱད་པ།
ད་ནི་སྐད་བཅད་གསུམ་བྱུང་ཡོད་པ་ཡོངས་གྲགས་བཞིན་དེ་དག་སོ་སོའི་སྐོར་ལ་མི་ཉུང་བ་རེ་འབྲི་ཁུལ་བྱས་ན། གཙོ་བོ་ནི་སྐད་བཅད་དེ་དག་རྒྱལ་པོ་སུས་དུས་སུ་བྱུང་མིན་ལ་མི་མཐུན་པ་འགའ་ཡོད། དེ་ཡང་བཀས་བཅད་དང་པོ་ལ་མཚོན་ན། བོད་ཀྱི་སྤྱི་བཤད་ལས།“བོད་ལ་ལོ་རྒྱུས་ཐོག་བཀས་བཅད་ཐེངས་གསུམ་བྱས་པ་གྲགས། བཀས་བཅད་དང་པོ་ནི་ཐོན་མི་སམ་བྷོ་ཌས་བཟོས་པའི་ཡི་གེ་དང་ཡི་གེ་དེས་བྲིས་པའི་དག་ཡིག་དེ་རྒྱལ་ཡོངས་སུ་ཁྱབ་བསྒྲགས་བྱས་པ་དེར་ཟེར།རྒྱལ་པོ་ཁྲི་སྲོང་ལྡེའུ་བཙན་ཁྲིར་བཞུགས་རག་བར་གྱི་༡༥༠ལྷག་གི་རིང་ལ་དག་ཡིག་འདི་བཀོལ།”[13] ཞེས་ཆོས་རྒྱལ་ཁྲི་སྲོང་གྱི་ཡར་སྔོན་དུ་བྱུང་བར་བཞེད། མ་ཟད་སྐྱོགས་སྟོན་རིན་ཆེན་གྱིས་ཀྱང་།“དེ་ཡང་འདིར་བརྡ་གསར་རྙིང་གི་ཐ་སྙད་བཤད་པ་ལ།ཐུ་མི་ས་འབོར་ར་དང་བཙན་པོ་ཁྲི་སྲོང་ལྡེ་བཙན་གྱི་དུས་དང་པོར་བྱས་པའི་འགྱུར་རྣམས་ནི། དང་པོའི་བཀས་བཅད་ཀྱིས་བསྒྱུར་བ་སྟེ། སངས་རྒྱས་ཕལ་པོ་ཆེ་དང་།ལུང་སྡེ་བཞི་དང་།མདེ་སྡེ་ཁ་ཅིག་སྟེ།སྐད་གསར་བཅད་ཀྱིས་གཏན་ལ་མ་ཕབ་པ་རྣམས་སོ། །”[14]ཞེས་བསྟན་པ་དེ་ཡང་གོང་དང་དུས་མཉམ་དུ་གནས་ལ་ལུང་དེ་ལས་སྐད་གསར་བཅད་དང་བཀས་བཅད་གཉིས་ཀྱི་ཁྱད་པར་ཡང་བསྟན་འདུག་སྙམ།
དུས་ཚོད་དང་རྒྱལ་པོ་ཁྲི་སྲོང་ཡིན་པའི་ངེས་ཤེས་ཆེས་ཆེ་བ་ནི། བཀས་བཅད་གཉིས་པའི་སྐབས་གཏན་ལ་ཕབ་པའི་སྒྲ་སྦྱོར་བམ་པོགཉིས་པའི་དབུར།“སྔོན་ལྷ་སྲས་ཡབ་(ཁྲི་སྲོང་ལྡེ་བཙན)གྱི་སྤྱན་སྔར་མཁན་པོ་དང་ལོ་ཙཱ་བ་ཚོགས་ནས་(དྷརྨ་དཀོན་མཆོག་སྤྲིན་)དང་(ལང་ཀར་གཤེགས་པ)བསྒྱུར་ཏེ་གཏན་ལ་པབ་པའི་ལུགས་བཞིན་དུ་སྒྱུར་ཅིག”[15]ཅེས་གསུངས་པ་དེ་ལས་བཀས་བཅས་དང་པོའི་རྒྱལ་པོ་ཁྲི་སྲོང་ལྡེ་བཙན་ཡིན་པ་བསྟན་ལ། དེ་དང་ཕྱོགས་མཚུངས་བཀས་བཅད་གཉིས་པའི་རྒྱལ་པོ་སུ་ཡིན་ཡང་གསལ་ཁ་བསྟན་འདུག དོན་གནད་དེའི་ཐོག་དེང་གི་ལོ་རྒྱུས་སྨྲ་བ་རྒན་བྱམས་པ་བསམ་གཏན་ལགས་ཀྱིས་ཀྱང་།“གོང་གསལ་མདོ་མིང་གཉིས་པོ་དེ་ནི་དམ་ཆོས་བསྒྱུར་བའི་དཔེ་མཚོན་ལྟ་བུར་ཁྲི་སྲོང་ལྡེ་བཙན་གྱི་སྐུ་དུས་སུ་མཁས་ཆེན་ཞི་བ་འཚོ་དང་ལོ་ཙཱ་བ་མཁས་པ་ཚོགས་ནས་བསྒྱུར།ཕྱིན་ཆད་དམ་ཆོས་བོད་སྐད་དུ་བསྒྱུར་ཐབས་དང་། རྒྱ་གར་གྱི་སྐད་ལ་བོད་ཀྱི་མིང་འདོགས་འདི་བཞིན་བགྱིས་ཅིག་ཅེས་བཀའ་མཛད་པ་ཤེས་སོ། །དེ་ནི་བཀས་བཅད་རྣམས་གསུམ་ལས་དང་པོ་ཡིན་ནོ། །”[16]ཞེས་གསུངས་པ་དག་ལ་གཞིགས་ན་བཀའ་བཅད་དང་པོ་རྒྱལ་པོ་ཁྲི་སྲོང་ལྡེ་བཙན་གྱི་སྐབས་ཡིན་པ་ངེས་འདུག་སྙམ།
འོན་ཀྱང་རྒྱལ་རབས་གསལ་བའི་མེ་ལོང་དུ།“རྒྱལ་པོ་མངའ་བདག་རལ་པ་ཅན་དེ་དང་། དེ་བཞིན་རྒྱ་གར་གྱིི་པཎྜི་ཏ་ཛི་ན་མི་ཏྲ། ཤཱི་ལེནྡ་བོ་དྷི། དཱ་ན་ཤཱི་ལ་གས་སྤྱན་དྲངས། ལོ་ཙཱ་བ་སྐ་བ་དཔལ་བརྩེགས། ཅོག་རོ་ཀླུའི་རྒྱལ་མཚན། བན་ཡེ་ཤེས་སྡེ་རྣམས་ཀྱི་ཆོས་བསྒྱུར་ཏེ། བཀས་བཅད་རྣམ་པ་གསུམ་དུ་མཛད་དོ། ”[17]ཞེས་སྐད་གསར་བཅད་གསུམ་ཀ་རྒྱལ་པོ་ཁྲི་རལ་གྱི་དུས་སུ་བྱུང་བ་གསུངས་འདུག་པ་དེ་ནི་དེ་ཙམ་འཐད་པར་མི་སྣང་ངོ་། །རྒྱུ་མཚན་ནི་ལོ་རྒྱུས་སུ་ཡོངས་གྲགས་ལ་རྒྱལ་པོ་སྲོང་བཙན་དང་ཁྲི་སྲོང་གི་དུས་སུ་ནང་ཆོས་བོད་ལ་དངོས་སུ་དར་བས་གཞུང་ལུགས་རྒྱ་གར་སོགས་ནས་བསྒྱུར་ཆེད་དུ་རྒྱལ་པོའི་བཀས་བཅད་བྱས་ཟེར་བའི་ལོ་རྒྱུས་དག་བདེན་མེད་འབེལ་གཏམ་གྱི་རང་བཞིན་དུ་སོང་བའི་སྐྱོན་དང་། ཡོངས་གྲགས་སུ་བཀས་བཅད་གཉིས་པའི་སྐབས་བྱས་པའི་སྒྲ་སྦྱོར་བམ་པོོ་གཉིས་པའི་མགོར།“རྟའི་ལོ་ལ་བཙད་པོ་ཁྲི་ལྡེ་སྲོང་བཙན་ཕོ་བྲང་གིའི་ལོན་ཅང་རྔོ་ན་བཞུགས།”[18]ཞེས་སོགས་རྒྱལ་པོ་ཁྲི་ལྡེ་སྲོང་བཙན་གི་སྐབས་བཀས་བཅད་གཉིས་པ་བྱས་པ་མངོན་སུམ་དུ་ཡོད་པ་དེ་ཡང་སྣང་མེད་རྡོག་བརྫིས་སུ་བཏང་བ་ཐལ་ལོ། །
བཀས་བཅད་གཉིས་པ་དེ་ལ་གོང་བཞིན་དེ་ཙམ་གྱི་རྩོད་རྙོག་མ་མཆིས་ཀྱང་། ནམ་རྒྱུན་ཕལ་མོ་ཆེས་སྤུ་རྒྱལ་ཁྲི་སྲོང་ནས་ཁྲི་རལ་ཡན་དུ་བྱུང་བར་འདོད་སྲོལ་འདུག དེ་ཡང་ལི་ཤི་གུར་ཁང་དུ།“བཀས་བཅད་གཉིས་པོ་དེ་ནི་མངའ་བདག་ཁྲི་རལ་པ་ཅན་ཡན་ཆད་དུ་སྐ་ཅོག་ཞང་གསུམ་ལ་སོགས་པས་མཛད་ཡིན་ནོ། །”[19] ཞེས་བཀས་བཅད་གཉིས་པ་དེ་ཁྲི་རལ་ཡན་དུ་བྱས་གསུངསཔ་དེར་དགེ་མཚན་ཅུང་ཟད་འདུག་མོད་ཀྱང་། ཁྲི་རལ་ཡན་གྱི་རྒྱལ་པོ་སུས་དུས་སུ་བྱས་མིན་དེ་ཙམ་གྱི་ཐག་ཆོད་པོ་གཏན་ནས་མིན་འདུག དེ་ལས་ལྡོག་སྟེ་འགའ་ཞིག་ཏུ་“ཁྲི་རལ་པ་ཅན་གྱི་སྐུ་དུས་སུ་ལོ་པཎ་ཛི་ན་མི་ཏྲ་སོགས་ཀྱིས་གོ་བདེ་བར་གཏན་ལ་འབེབས།”[20]ཞེས་གསུངས་པ་ནི་དོན་ལྡན་གྱི་རྒྱུ་མཚན་ཞིག་ཏུ་མ་མཐོང་། རྒྱུ་མཚན་ནི། ཀུན་གྱི་རྩོད་མེད་དུ་འདོད་པའི་བཀས་བཅད་གཉིས་པའི་ཆེད་དུ་བྱས་པའི་བཀས་བཅད་ཀྱི་གཞུང་ལུགས་སྒྲ་སྦྱོར་བམ་པོ་གཉིས་པའི་འགོར། “རྟའི་ལོ་ལ་བཙད་པོ་ཁྲི་ལྡེ་སྲོང་བཙན་ཕོ་བྲང་གིའི་འོན་ཅང་རྔོ་ན་བཞུགས་ཞེས་པ་ནས་ཐེག་ཆེ་ཆུང་ལས་བྱུང་བའི་རྒྱ་གར་གྱིས་སྐད་ལས་བོད་དུ་བསྒྱུར་ཅིང་མིང་དུ་བཏགས་པ་རྣམས་དཀར་ཆག་ཏུ་བཀོད།”[21]ཅེས་རྒྱལ་པོ་ཁྲི་ལྡེ་སྲོང་བཙན་ཡིན་པ་གསལ་པོར་གསུངས།
ཡིན་ཡང་རྒྱལ་པོ་ཁྲི་ལྡེ་སྲོང་བཙན་ངོས་འཛིན་ཚུལ་ལ་གཉིས་ཡོད་དེ། འགའ་ཞིག་གིས་ཁྲི་སྲོང་ལྡེ་བཙན་གྱི་སྲས་སད་ན་ལེགས་ཡིན་པ་འདོད་པ་དང་། གཅིག་ཤོས་འགས་སད་ན་ལེགས་ཀྱི་སྲས་ཁྲི་རལ་པ་ཡིན་པར་བཞེད་པའི་འདོད་པ་གཉིས་སོ། །འདོད་པ་ཕྱི་མ་དེ་ལས་བཀས་བཅད་གཉིས་པ་བཙན་པོ་ཁྲི་རལ་གྱི་སྐབས་སུ་བྱས་ཞེས་པའི་བཤད་རྒྱུན་བྱུང་། དེ་ཡང་འབྱུང་ཁུངས་དངོས་ནི་བུ་སྟོན་ཆོས་འབྱུང་རྗེས་འབྲང་དང་བཅས་པ་ལས་བྱུང་། དེས་ན་ཡང་སྙིང་ཁྲི་ལྡེ་སྲོང་བཙན་སུ་ཡིན་སྐོར་ཅུང་དཔྱད་ན། དེ་ཡང་སྒྲ་སྦྱོར་བམ་པོ་གཉིས་པར།“སྔོན་ལྷ་སྲས་ཡབ་ཀྱི་རིང་ལ་མཁན་པོ་བོདྷི་ས་ཏྭ་དང་།”[22]ཞེས་གསུངས་པ་དེ་ལས་ཆོས་རྒྱལ་ཁྲི་ལྡེ་སྲོང་བཙན་གྱི་ཡབ་ནི་ཁྲི་སྲོང་ལྡེ་བཙན་ཡིན་པ་ཤེས་ཐུབ་སྟེ། མཁན་ཆེན་བོདྷི་སཏྭ་གདན་དྲང་མཁན་ནི་ཁྲི་སྲོང་ལྡེ་བཙན་ཡིན་པ་ཡོངས་གྲགས་ཡིན་པའི་ཕྱིར། སླར་ཡང་དེ་ཉིད་དུ།“སྔོན་ལྷ་སྲས་ཡབ་ཀྱི་སྤྱན་སྔར་མཁན་པོ་དང་ལོ་ཙཱ་བ་མཁས་པ་ཚོགས་ནས་(དྷརྨ་དཀོན་མཆོག་སྤྲིན་)དང་(ལང་ཀར་གཤེགས་པ)བསྒྱུར་ཏེ་གཏན་ལ་ཕབ།”[23]ཅེས་པའི་ལུང་ལས་ཁོང་གི་ཡབ་དེ་ཁྲི་སྲོང་ལྡེ་བཙན་ཡིན་པ་སླར་ཡང་གསལ་ཁ་བསྟན། རྒྱུ་མཚན་ནི། གོང་གི་མདོ་དེ་གཉིས་ཡོངས་གྲགས་ལ་ཆོས་རྒྱལ་ཁྲི་སྲོང་ལྡེ་བཙན་གྱི་སྐབས་བསྒྱུར་བ་བཞེད།
དེས་ན་ཆོས་རྒྱལ་ཁྲི་སྡེ་སྲོང་བཙན་ཞེས་པ་དེ་ཁྲི་སྲོང་ལྡེ་བཙན་གྱི་སྲས་ཡིན་པ་སྒྲ་སྦྱོར་བམ་གཉིས་ལས་གསལ་བར་ཤེས་ཐུབ། དེ་བཞིན་ཁྲི་སྲོང་ལྡེ་བཙན་གྱི་སྲས་སད་ན་ལེགས་མཇིང་རང་ཉིད་ཀྱིས་དུས་སུ་བཞེངས་པའི་སྐར་ཆུང་རྡོ་རིང་གི་ཡི་གེར།“ཡབ་ཁྲི་སྲོང་ལྡེ་བཙན་གྱི་རིང་ལ་བྲག་དམར་གྱི་བསམ་ཡས་ལས་ལྩོགས་པ་དབུས་མཐར་ལྷ་ཁང་བརྩེགས་ཏེ་དཀོན་མཆོག་གསུམ་གྱི་རྟེན་བཙུགས། ”[24]སླར་ཡང་རང་ཉིད་ཀྱི་ཡབ་ཁྲི་སྲོང་ལྡེ་བཙན་ཡིན་པར་གསལ་བར་བསྟན། གོང་གསལ་གྱི་ལུང་དེ་གཉིས་ལོ་རྒྱུས་སྨྲ་བ་རྒན་བྱམས་པ་བསམ་གཏན་ལགས་ཀྱིས་ཀྱང་དྲངས་པ་མ་ཟད་མཇུག་ཏུ་འདི་ལྟར་གསུངས། “ཞེས་སོགས་ཚད་ཐུབ་ཀྱི་ཡིག་ཆ་དེ་དག་ལས་ཁྲི་སྲོང་ལྡེ་བཙན་ཁོང་གི་ཡབ་ཡིན་པ་དང་།ཁོང་ཉིད་ཁྲི་སྲོང་ལྡེ་བཙན་གྱི་སྲས་ཡིན་པ་གསར་བར་གསུངས་པ་དང་།”[25]ཞེས་བདེན་ཁ་སྦྱིན། ཡང་ཁྲི་རལ་བ་ཅན་གྱི་ཡབ་སུ་ཡིན་གྱི་སྐོར་ལའང་རྒན་བྱམས་པ་བསམ་གཏན་ལགས་ཀྱིས་སླར་ཡང་འདི་ལྟར་གསུངས། “ཕྱི་ལོ་༨༢༣ལོར་ཁྲི་རལ་པ་ཅན་གྱི་བཙུགས་པའི་(ཁྲང་ཆིང་མཐུན་འབྲེལ་རྡོ་རིང་)ངམ་ལྷ་ས་གཙུག་ལག་ཁང་མདུན་གྱི་རྡོ་རིང་ཤར་ངོས་ཀྱི་ཡིག་ཕྲེང་༣༤པར་བཙན་པོ་ཡབ་ལྷ་ཁྲི་ལྡེ་སྲོང་བརྩན་གྱི་ཞ་སྔ་ནས། སྒམ་དཀྱིལ་ཆེན་པོས་ནི། ཞེས་བཙན་པོ་ཁྲི་ལྡེ་སྲོང་བཙན་ནི་ཁྲི་རལ་གྱི་ཡབ་ཡིན་ཚུལ་གསལ་བར་གསུངས་པ་ནི་ཡིད་བརྟེན་འོས་པའི་གཏམ་ཡིན།”[26]ཞེས་པའི་ལུང་དང་རྒན་ཁོང་གིས་མཇུག་བསྡོམས་སོགས་ལས་ཀྱང་ཁྲི་རལ་པ་ཅན་དང་སད་ན་ལེགས་སམ་ཁྲི་ལྡེ་སྲོང་བཙན་གཉིས་གཅིག་མིན་པ་གསལ་བར་བསྟན་ནོ། །
དེས་ན་སྒྲ་སྦྱོར་བམ་པོ་གཉིས་པ་བྱེད་པའི་སྐབས་ཀྱི་རྒྱལ་པོ་དེ་ཁྲི་སྲོང་གི་སྲས་དང་ཁྲི་རལ་གྱི་ཡབ་ཁྲི་ལྡེ་སྲོང་བཙན་ཡིན་པ་ཐག་གིས་ཆོད། དེ་ལྟར་ན་བཀའ་བཅས་གཉིས་པ་དེ་རྒྱལ་པོ་ཁྲི་ལྡེ་སྲོང་བཙན་ལས་ཁྲི་རལ་མིན་པ་རྣམ་གཅད་དུ་ཁེགས། དེ་བཞིན་དེང་དུས་ལོ་རྒྱུས་སྨྲ་བ་རིན་ཆེན་བསམ་གྲུབ་ཀྱིས།“ཆོས་རྒྱལ་གཉིས་པ་ཁྲི་སྲོང་དགོངས་པ་ཆོས་དབྱིངས་སུ་འཐིམས་རྗེས་ཁོང་གི་ཐུགས་སྲས་ཁྲི་ལྡེ་བཅན་གྱིས་ཀྱང་ཡབ་རྗེ་དམ་པའི་ཕྱག་རྒྱུན་མ་ཉམས་གོང་པ་སྤེལ་གྱི་ལས་ལ་འབད་ཚུལ་ཡང་། སྒྲ་སྦྱོར་བམ་པོ་གཉིས་པ་རང་གི་དབུའི་བཀས་བཅད་དུ་གསུངས་པ་ལྟར། ཡབ་ཀྱི་བཀས་བཅད་དང་པོའི་རྨང་གཞིའི་སྟེང་གཞུང་ལུགས་ཆ་ཚང་ལ་ནོར་འཛོལ་མེད་པ། ཚིག་སྦྱོར་གོ་བདེ་ཞིང་རྟོགས་སླ་བའི་སྒྲ་སྒྱུར་གྱི་གཞུང་ལུགས་ཐོག་མར་སྟེ་༼སྒྲ་སྦྱོར་བམ་པོ་གཉིས་པ།༽གཏན་ལ་ཕབ།”[27] ཅེས་གསུངས་པ་ལས་ཀྱང་མི་དམན་པ་འཁུམས་ཐུབ། ད་དུང་དེ་དང་དེ་ལ་སོགས་པའི་ལུང་རིགས་དུ་མ་མཆིས་ཀྱང་ཐམས་ཅད་འབྲི་བ་ནི་ཡིག་ཚོགས་ཀྱི་ཁུར་ཆེ་བས་དེ་ཙམ་དུ་ཟད་པར་བྱས།
ཡང་ཇི་ལྟར་མཛད་ཚུལ་ཅུང་ཟད་གླེང་ན། དེ་ནི་ཡབ་ཁྲི་སྲོང་གི་སྐབས་སུ་ལོ་ཙཱ་བ་སྐ་ཅོག་ཞང་གསུམ་ལ་སོགས་པས་བརྡ་གསར་རྙིང་གི་རྣག་གཞག་ལ་སོགས་པར་ཡི་གེ་ཟོར་ཡང་བའི་སླད་གསར་དུ་བཅད་པར་གཞི་བྱས་ནས། སྲས་ཁྲི་ལྡེ་སྲོང་བཙན་གྱིས་བཀས་བཅད་ཀྱི་འོག་ལོ་ཙཱ་བས་བརྡ་གསར་རྙིང་གི་རྣམ་གཞག་དུ་མ་ཞིག་ཟོར་ཡང་པོར་བཅད། མདོར་ན། བཀས་བཅས་གཉིས་པར་གཙོ་བོ་དམ་ཆོས་བསྒྱུར་ཐབས་སུ་གཙོ་བོར་བྱས་ནས་བཀས་བཅད་གནང་ཡོད་པ་གོང་དུ་བཀས་བཅད་ཀྱི་དགོས་དམིགས་དང་བཀས་བཅད་དང་སྐད་བཅད་གཉིས་ཀྱི་ཁྱད་པར་ལས་ཀྱང་བསྟན་ཟིན། གང་ལྟར་བཀས་བཅད་གཉིས་པར་བརྡ་གསར་རྙིང་སོགས་དུ་མ་ཞིག་ཟོར་ཡང་དུ་བཅོས་པ་དག་གི་གཞུང་བོད་ལ་བྱེ་བྲག་རྟོག་བྱེད་ཆེ་འབྲིང་ཆུང་གསུམ་དུ་འདོད་ཀྱང་། ད་ལྟ་ང་ཚོར་དངོས་སུ་མཇལ་རྒྱུ་ཡོད་པ་ནི། ཆེ་འབྲིང་གཉིས་ལས་མ་མཆིས། དེ་ཡང་འབྲིང་བ་ནི་སྒྲ་སྦྱོར་བམ་པོ་གཉིས་པའོ། །དེ་དག་ནི་བསྟན་འགྱུར་ནང་ཡོད་ཀྱང་རྟོག་བྱེད་ཆུང་བ་ལག་གསོན་མེད་དོ། །
ཡིན་ཡང་བརྡ་གསར་རྙིང་ལི་ཤིའི་གུར་ཁང་དུ་བཀས་བཅད་དང་པོ་གཉིས་པ་གཉིས་ཀ་གཙོ་བོ་བོད་སྐད་ཀྱི་བརྡ་སྤྲོད་ཀྱི་གཤིས་དང་མ་མཐུན་པ་དག་གཙོ་བོར་བྱས་ནས་སྐད་བཅད་བྱས་པའི་བཟོ་འདྲ་བོ་འདུག དེ་ཡང་ལི་ཤིའི་གུར་ཁང་དུ།“ཡང་དེ་དག་ཏུ་ད་དྲག་དང་། དཔྱིད་སླར་བ་(ཟླ་ར་བ་)སོགས་དང་། དེའ་ལའ་ནིའ་ཞེས་པ་ལྟ་བུ་འ་ཡིག་མཐའ་རྟེན་སྦྱར་བ་ནི་སུམ་རྟགས་ཀྱི་དགོངས་པ་ཡིན་ཀྱང་དོན་ལ་ཐོབ་པ་གཞིར་བྱས་ནས་ཡི་གེ་ཉུང་བའི་སླད་དུ་བཞག་པ་དང་། ཡང་མྱེད། མྱིན་སོགས་ཡ་བཏགས་པ་དང་། རལ་གྱི་སོགས་ནི་ལོ་ཙཱ་བ་ཁ་ཅིག་གིས་ཡུལ་སྐད་ཤོར་བར་གྲགས་པ་ཡིན་ནོ། །”[28]ཞེས་གཙོ་བོ་དེ་བོད་རང་ཉིད་ཀྱི་དག་ཆ་དང་ཡི་གེ་འབྲི་སྟངས་སོགས་ཟོར་ཡང་དུ་བྱས་པ་གཙོ་བོར་བྱས་པ་ལས་དམ་ཆོས་བོད་ལ་བསྒྱུར་ཐབས་སུ་གཙོ་བོར་བྱས་པ་ཅང་མི་སྣང་བས་དཔྱད་པར་འཚལ་ལོ། །
སྐད་གསར་བཅད་གསུམ་པའི་སྐོར།
སྐད་བཅད་གསུམ་པ་ནི་བསྟན་པ་ཕྱི་དར་གྱི་དུས་རབས་༡༠པའི་མཇུག་ཙམ་དུ་ལྷ་བླ་མ་ཡི་ཤེས་འོད་ཀྱི་དུས། སྒྲ་སྒྱུར་གྱི་ལོ་ཙཱ་བ་ཆེན་པོ་རིན་ཆེན་བཟང་པོ་ནས་དཔང་ལོ་ཙཱ་བ་དང་གཞན་ཡང་བརྒྱ་ཕྲག་བཅུ་དྲུག་པའི་ནང་བྱོན་པའི་སྐད་གཉིས་སྨྲ་བ་ཞ་ལུ་ལོ་ཙཱ་བ་དྷརྨ་བྷདྲའི་བར་ལ་བྱས་པ་ཡོངས་གྲགས་ལགས།
སྐད་བཅད་གསུམ་པ་བྱེད་དགོས་པའི་དགོས་དམིགས་ནི། རྒན་བྱམས་པ་བསམ་གཏན་ལགས་ཀྱིས།“དམ་ཆོས་བསྒྱུར་བའི་ཐབས་དང་། རྒྱ་གར་གྱི་ཆོས་སྐད་བོད་སྐད་དུ་གསར་དུ་མིང་བཏགས་ཤིང་གཏན་ལ་ཕབ་པའི་བཀས་བཅད་མིན་པར་བོད་རང་སྐད་ཀྱི་བརྡ་གསར་རྙིང་དང་། ཡིག་གཟུགས།དག་ཆ་སོགས་ལ་འགྱུར་བཅོས་དང་ཞུས་དག་གིས་གཏན་ལ་ཇི་ལྟར་ཕབ་པའི་སྐོར་ཡིན་པ་གཤམ་གྱི་དཔེ་མཚོན་ལས་གསལ་བར་རྟོགས་ནུས།”[29]ཞེས་གསུངས་པ་དེ་ནི་དངོས་ཡོད་དང་མཐུན་དེ། དེ་ཡང་ལི་ཤི་གུར་ཁང་དུ་ཇི་ལྟར་སྐད་གསར་བཅད་གསུམ་པ་བྱས་པའི་སྐོར་རོབ་ཙམ་བཀོད་པ་ནི།“ལོ་ཆེན་གྱིས་ནི། གཉི་ཟླ་ལ་ཉི་ཟླ་དང་། བསྟན་བཅོས་ལ་བསྟན་ཆོས་དང་། སྟུག་པོ་ལ་འཐུག་པོ་དང་། ཉི་ཤུ་དང་སུམ་ཅུ་དང་སུམ་བརྒྱ་རྣམས་ལ། གཉིས་བཅུ་དང་གསུམ་བཅུ་དང་གསུམ་བརྒྱ་དང་། བསམ་གཏན་ལ་བསམ་བཏན་སོགས་འཆོས་པར་མཛད་ཀྱང་། བཀས་བཅད་བར་བ་བཞིན་དུ་གནས་པ་མང་ཞིང་།”[30]ཞེས་བསྟན་པ་ལས་ཤེས་ངེས་སོ།། །།
ཟུར་ལྟའི་ཡིག་ཆ་འགའི་མིང་།
༡༽ ལི་ཤིའི་གུར་ཁང་། སྐྱོགས་སྟོན་ལོ་ཙཱ་བ། སྲོང་བཙན་དཔེ་མཛོད་ཁང་ནས་། ༢༠༡༥
༢༽ འཛམ་གླིང་རྒྱན་གཅིག ༧འགོས་པདྨ་རྒྱལ་མཚན།ཆོས་སྤྱོད་དཔེ་སྐྲུན་ཁང་ནས། ༢༠༡༡
༣༽ བོད་སྤྱི་བཤད། བཀྲིས་ཚེ་རིང་།
༤༽ སྒྲ་སྦྱོར་བམ་པོ་གཉིས་པ།
༥༽ བོད་ཀྱི་གནའ་རབས་ཡིག་ཆ་གཅེས་བསྡུས། བསོད་ནམས་སྐྱིད་དང་དབང་རྒྱལ་གྱིས་སྒྱུར་འགྲེལ་བྱས།
༦༽ བོད་ཀྱི་རྡོ་རིང་ཡི་གེ་དང་དྲིལ་བུའི་ཁ་བྱང་།མི་རིགས་དཔེ་སྐྲུན་ཁང་། ༡༩༨༥
༧༽ མུ་ཏིག་ཕྲེང་མཛེས། སི་ཏུ་རིན་པོ་ཆེན། ཤེས་རིག་པར་ཁང་ནས། ༢༠༠༥
༨༽ རྒྱལ་མོ་འབྲུག་པ།
༩༽ ཀྲུང་གོའི་བོད་རིག་པ་ལོ་འཁོར་ཉི་ཤུའི་དཔྱད་རྩོམ་བདམས་བསྒྲིགས།
༡༠༽ སྐད་བཅད་ཐེངས་གསུམ་གྱི་གནས་ཚུལ། རང་རེའི་སློབ་གཉེར་བ་ལྷུན་གྲུབ་སོགས་ཀྱི་སཱ་ར་མཐོ་སློབ་ཏུ་བགྲོ་གླེང་སྐབས་ཀྱི་རྩོམ་ཤོག
༡༡༽ བཀས་བཅད་དང་སྐད་གསར་བཅད་ཀྱི་སྐོར།ཞེས་པའི་རྩོམ་ཤོག
༡༢༽ ལོ་ཙཱའི་རིག་ལམ་འཇིག་རྟེན་མིག་གི་དགའ་སྟོན་ལས། རིན་ཆེན་བསམ་གྲུབ་ཀྱི་ལོ་རྕ་བ་གླེང་བའི་རྩོམ་ཤོག
༡༣༽ བཀའ་བསྟན་ལོ་རྒྱུས་འོད་སྣང་གསར་བ། ལོ་རྒྱུས་སྨྲ་བ་རྒན་བྱམས་པ་བསམ་གཏན། ཝཱཎ་གཙུག་ལག་སློབ་གཉེར་ཁང་། ༢༠༡༥
བཅས་ལས་རང་ཉིད་ཀྱི་སྐབས་བབ་བརྗོད་བྱང་དང་འབྲེལ་བའི་རིགས་ལ་ཟུར་བལྟས་བྱས་པ་དགེའཽ། ། སརྦམངྒལཾ།
[1] ༧འགོས་པདྨ་རྒྱལ་མཚན་གྱི་འཛམ་གླིང་རྒྱན་གཅིག་ལས། ཤོག་ངོས། ༨པའི་ནང་གསལ། ཝཱཎ་མཐོ་སློབ་ནས།༢༠༠༠ལོར།
[2] སི་ཏུ་རིན་པོ་ཆེན་གྱི་མུ་ཏིག་ཕྲེེང་མཛེས་ལས།
[3] ༧འགོས་ཀྱི་འཛམ་གླིང་རྒྱན་གཅིག་ལས། ཤོག་ངོས། ༡༢ནང་།་་
[4] བཀའ་བསྟན་ལོ་རྒྱུས་འོད་སྣང་གསར་པ་། ཤོགས་ངོས།༢༣ལོ་རྒྱས་སློབ་དཔོན་ཆེན་མོ་བྱམས་པ་བསམ་གཏན། ཝཱཎ་དབུས་བོད་ཀྱི་གཙུག་ལག་སློབ་གཉེར་ཁང་། ༢༠༡༥
[5] བཀའ་བསྟན་ལོ་རྒྱུས་འོད་སྣང་གསར་པ་། ཤོགས་ངོས།༢༥ལོ་རྒྱས་སློབ་དཔོན་ཆེན་མོ་བྱམས་པ་བསམ་གཏན། ཝཱཎ་དབུས་བོད་ཀྱི་གཙུག་ལག་སློབ་གཉེར་ཁང་། ༢༠༡༥
[6] ལུང་དེ་གོང་གསལ་རྒན་བྱམས་པ་བསམ་་གཏན་་གྱི་དེབ་ལས་ཤོག་ངོས།༢༣ལས་ཤུས།
[7] ལུང་དེ་གོང་གསལ་རྒན་བྱམས་པ་བསམ་་གཏན་་གྱི་དེབ་ལས་ཤོག་ངོས།༢༥ལས་ཤུས།
[8] གོང་གསལ་རྒན་བྱམས་པ་བསམ་གཏན་གྱི་ལདེབ་ལོ་རྒྱུས་དེབ་བཀའ་བསྟན་འོད་སྣང་གསར་པ་ལས་་ ཤུས། ཤོག་ངོས།༢༦ནས་༢༨བར།
[9] སྐྱོགས་སྟོན་ལོ་ཙཱ་བ་རིན་ཆེན་བཀྲིས་ཀྱི་ལི་ཤི་གུར་ཁང་ལས། ཤོག་ངོས་༡་པོའི་ནང་གསལོ། སྲོང་བཙན་དཔེ་མཛོད་ཁང་ནས། ༢༠༠༩ལོར།
[10] ༼ཀྲུང་གོའི་བོད་རིག་པ༽ལོ་འཁོར་ཉི་ཤུའི་དཔྱད་རྩོམ་བདམས་བསྒྲིགས། ནང་རྩོམ་པ་པོ་ནོར་བུ་རྒྱ་མཚོ།
[11] གོང་གསལ་རྒན་བྱམས་པ་བསམ་གཏན་གྱི་་ལོ་རྒྱུས་དེབ་བཀའ་བསྟན་འོད་སྣང་གསར་པ་ལས་་ ཤུས། ཤོག་ངོས།༣༧ལས།
[12] སྐྱོགས་སྟོན་རིན་ཆེན་བཀྲིས།ལཤིའི་གིར་ཁང་། ཤོག་ངོས།༣ སྲོང་བཙན་དཔེ་མཛོད་ཁང་ནས། ༢༠༠༩
[13] བཀྲིས་ཚེ་རིང་གི་བོད་སྤྱི་བཤད་ལས་ཤོག་ངོས།༧༢ནས་༧༣བར་གསལ།
[14] ལི་ཤི་གུར་ཁང་། སྐྱོགས་སྟོན།
[15] རྒན་བྱམས་པ་བསམ་གཏན་གྱི་བཀའ་བསྟན་ལོ་རྒྱུས་འོད་སྣང་ལས། ཤོག་ངོས།༢༣ ཝཱཎ་གཙུག་ལག་སློབ་ཆེན་ནས། ༢༠༡༥
[16] བཀའ་བསྟན་འོད་སྣང་གསར་བ།ཤོག་ངོས་།༢༣ རྒན་བྱམས་པ་བསམ་གཏན། ཝཱཎ་གཙུག་ལག་སློབ་ཆེན།༢༠༡༥
[17] རྒྱལ་རབས་གསལ་བའི་མེ་ལོང་ལས།
[18] སྒྲ་སྦྱོར་བམ་པོ་གཉིས་པ་ལས།
[19] ལི་ཤི་གུར་ཁང་ལས་ཤོག་ངོས། ༣པའི་ནང་གསལོ།
[20] འབྲི་གུང་ཆེ་ཚང་རིན་པོ་མཆོག་གི་གསུང་རྩོམ་ལས།
[21] སྒྲ་སྦྱོར་བམ་པོ་གཉིས་པའི་ཤོག་ངོས་དངཔོ་ལས།
[22] སྒྲ་སྦྱོར་བམ་པོ་གཉིས་པ།
[23] སྒྲ་སྦྱོར་བམ་པོ་གཉིས་པ་ལས།
[24] བོད་ཀྱི་རྡོ་རིང་དང་དྲིལ་བུའི་ཁ་བྱང་། མི་རིགས་དཔེ་སྐྲུན་ཁང་།
[25] བཀའ་བསྟན་ལོ་རྒྱུས་འོད་སྣར་གསར་བ། ཤོག་ངོས་༣༥ ལོ་རྒྱུས་རྒན་བྱམས་པ་བསམ་གཏན ། ཝཱཎ་གཙུག་ལག་སློབ་ཆེན།༢༠༡༥
[26] བཀའ་བསྟན་ལོ་རྒྱུས་འོད་སྣར་གསར་བ། ཤོག་ངོས་༣༥ ལོ་རྒྱུས་རྒན་བྱམས་པ་བསམ་གཏན ། ཝཱཎ་གཙུག་ལག་སློབ་ཆེན།༢༠༡༥
[27] རིན་ཆེན་བསམ་གྲུབ་ཀྱི་ལོ་ཙཱའི་རིགས་ལམ་འཇིག་རྟེན་མིག་གི་དགའ་སྟོན་ལས།
[28] ལི་ཤིའི་གུར་ཁང་། ཤོག་ངོས།༣ སྐྱོགས་་སྟོན། སྲོང་བཙན་དཔེ་མཛོད་ཁང་། ༢༠༠༩
[29] བཀའ་བསྟན་ལོ་རྒྱུས་འོད་སྣང་རབ་གསལ་ལས་ཤོག་ངོས།༣༦ ལོ་རྒྱུས་སྨྲ་བ་རྒན་བྱམས་པ་བསམ་གཏན། ཝཱཎ་དབུས་བོད་ཀྱི་གཙུག་ལག་སློབ་ཆེན། ༢༠༡༥
[30] ལི་ཤིའི་གུར་ཁང་། ཤོག་ངོས་།༣ སྐྱོགསསྟོན། སྲོང་བཙན་དཔེ་མཛོད་ཁང་། ༢༠༠༩


text:
༢༠༡༧ ཟླ་ ༡༡ ཚེས་ ༢༤ རེས་གཟའ་པ་སངས།
༄༅། །ཕྱི་ལོ་ ༢༠༡༧ ཟླ་ ༡༡ ཚེས་ ༢༢ ཉིན་གྱི་སྔ་དྲོ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེངྒེ་མཆོག་ཨིན་ཡུལ་རྒྱལ་ས་ལོན་ཌོན་ London ཧེ་ཐོ་རུ་གནམ་ཐང་ Heathrow airport དུ་ཕེབས་འབྱོར་སྐབས་སྐུ་ཚབ་དོན་གཅོད་ཆོས་འཕེལ་ལགས་དང་ས་གནས་བོད་རིགས་རྣམས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས་འདུག་པ་མ་ཟད། གནམ་ཐང་ནས་མགྲོན་ཁང་དུ་ཕེབས་འབྱོར་མཚམས་བོད་རིགས་རྣམས་ཀྱིས་སྲོལ་རྒྱུན་གྲོ་སོ་ཕྱེ་མར་འདེགས་འབུལ་དང་སྦྲགས་ཕེབས་བསུའི་སྣེ་ལེན་གཟབ་རྒྱས་ཞུས་འདུག
དེ་ནས་སྲིད་སྐྱོང་མཆོག་གིས་ཨིན་ཇིའི་གློག་བརྙན་འཁྲབ་སྟོན་མ་གྲགས་ཅན་ཇོན་ན་ལུམ་ལེ་ Joanna Lumley ལགས་དང་། བོད་ཁང་ཐེབས་རྩའི་འགན་འཛིན་ཚོགས་མི་རྣམས་བཅས་དང་ལྷན་དཔལ་འབྱོར་འདུ་འགོད་ཀྱི་མཛད་སྒོར་མཉམ་ཞུགས་གནང་འདུག
སྐབས་དེར་སྲིད་སྐྱོང་མཆོག་གིས་བོད་མིའི་སྒྲིག་འཛུགས་ཀྱིས་བོད་མིའི་སྤྱི་ཚོགས་བེད་དོན་དང་འབྲེལ་བའི་ལས་གཞི་སྤེལ་སྐབས་ལས་འཆར་དེ་དག་སྔོན་ཚུད་ནས་ཚགས་ཚུད་གཏན་འབེབས་ངང་འགྲོ་སོང་གང་ཐུབ་བསྲི་ཚགས་བྱེད་བཞིན་ཡོད་པར་བརྟེན་མཛད་སྒོར་ཆེད་ཕེབས་གནང་བའི་སྐུ་མགྲོན་ཚོས་བོད་ཁང་ཐེབས་རྩ་ཁང་ Tibet House Trust དང་འབྲེལ་ལམ་ཉེས་པོ་གནང་ནས་གང་ཐུབ་ཕྱག་རོགས་གནང་དགོས་པའི་འབོད་སྐུལ་ཡང་གནང་འདུག
ཕྱོགས་མཚུངས་གློག་བརྙན་འཁྲབ་སྟོན་མ་ཇོན་ན་ལུམ་ལེ་ Joanna Lumley ལགས་ནས་ཀྱང་སྐབས་དེར་ཁོ་མོས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་མཇལ་ཁ་ཞུས་པའི་མྱོང་ཚོར་སྐོར་གསུང་པ་དང་སྦྲགས། བྱམས་བརྩེ། ཞེས་འགོ་བརྗོད་དུ་འཁོད་པའི་༸གོང་༸སྐྱབས་མགོན་ཆེན་པོ་མཆོག་གི་སྐུ་པར་རི་མོར་བྲིས་པ་གཤམ་དུ་༸གོང་ས་མཆོག་དང་རི་མོ་བ་ཁོང་རྣམ་གཉིས་ཀྱིས་མཚན་རྟགས་བསྐྱོན་གནང་མཛད་པ་ཞིག་སྒྱུ་རྩལ་དངོས་རྫས་ཉོ་འཚོང་བྱ་སའི་བསྟི་གནས་ཁང་གྲགས་ཅན་ lenticular print ཞེས་པའི་ནང་རིན་འབབ་མཐོ་ཤོས་ཐོག་ནས་བཙོངས་ auction ཡོད་སྐོར་གསུངས། རི་མོ་འབྲི་མཁན་ཨིན་ཇིའི་རི་མོ་སྒྱུ་རྩལ་བ་གྲགས་ཅན་སྐུ་ཞབས་ཁི་རི་སི་ལེ་ཝིན་ Chris Levine ལགས་ཡིན་འདུག སྐབས་དེར་སྐུ་མགྲོན་རྣམས་ནས་བོད་ཁང་ཐེབས་རྩ་ཁང་ལ་གང་ཐུབ་རོགས་རམ་གནང་རྒྱུའི་ཁས་ལེན་ཡང་ཞུས་འདུག
ཉིན་གཉིས་པའི་སྔ་དྲོ་སྲིད་སྐྱོང་མཆོག་གིས་ཨིན་ཡུལ་གྲོས་ཚོགས་བོད་དོན་རྒྱབ་སྐྱོར་ཚོགས་པའི་ཚོགས་མི་ All Party Parliamentary Group for Tibet རྣམས་དང་མཇལ་འཕྲད་གནང་འདུག སྐབས་དེར་གཞུང་འཛིན་རྙིང་ཞེན་ Conservative Party ཆབ་སྲིད་ཚོགས་པའི་གྲོས་ཚོགས་འཐུས་མི་སྐུ་ཞབས་ཊིམ་ལུབ་ཊོན་ Rt. Hon Tim Loughton མཆོག་གིས་གཙོ་སྐྱོང་འོག་བོད་དོན་རྒྱབ་སྐྱོར་གྱི་ཚོགས་འདུ་ཞིག་ཚོགས་ཡོད། ཚོགས་འདུར་གྲོས་ཚོགས་འཐུས་མི་མང་པོ་ཞིག་ཕེབས་འདུག་པ་དེ་ནི་ཕྱོགས་གཅིག་ནས་ཐེངས་འདིར་ཨིན་ཡུལ་གྲོས་ཚོགས་ཀྱི་སྟོན་ཁའི་སྔོན་རྩིས་ autumn budget གཏན་འབེབས་གནང་རྒྱུའི་དུས་ཚོད་འཁེལ་བར་བརྟེན་ཡིན་འདུག
ཚོགས་འདུའི་ཐོག་དཔལ་ལྡན་སྲིད་སྐྱོང་མཆོག་གིས། རང་དབང་ཡོད་པའི་རྒྱལ་ཁབ་ཚོས་རྒྱ་ནག་དེ་མང་གཙོའི་རིན་ཐང་ལོངས་སུ་སྤྱོད་ཐུབ་པའི་རང་དབང་ཅན་གྱི་རྒྱལ་ཁབ་ཅིག་བཟོ་དང་། ཡང་ན་རང་ཉིད་རྒྱ་ནག་ལྟ་བུ་ཞིག་ཏུ་སྒྱུར་མིན་དེ་བོད་ཀྱི་གནད་དོན་ཐོག་སྲིད་བྱུས་དང་ལངས་ཕྱོགས་འཛིན་སྟངས་དེ་ནས་ཐག་ཆོད་ཐུབ་རྒྱུ་ཡིན་སྐོར་དང་།
རྒྱ་ནག་ལ་གདོང་ལེན་གནང་སྐབས་རྒྱབ་སྐྱོར་བ་ཚང་མས་ཕན་ཚུན་འབྲེལ་ལམ་ཚགས་ཚུད་ཐོག་མཉམ་རུབ་ཀྱིས་ཕྱོགས་འདྲ་མིན་ནས་གདོང་ལེན་གནང་ཐབས་དགོས་གལ་དང་། ལྷག་པར་དེང་སྐབས་རྒྱ་ནག་གི་སྲིད་འཛིན་ཞི་ཅིན་པིང་གིས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་སྐོར་བཤད་པ་དེའི་གཞི་རྩའི་གོ་དོན་ནི། རྒྱ་ནག་ནང་མང་གཙོ་དང་རང་དབང་མེད་ཅིང་ཆབ་སྲིད་ཚོགས་པ་གཅིག་རང་གིས་གཅིག་བསྡུས་དབང་འཛིན་བྱས་ནས་སྡོད་རྒྱུ་ཡིན་པ་གསལ་འདོན་བྱས་པ་ཞིག་ཡིན་སྐོར་དང་།
ཕྱི་ལོ་ ༡༩༥༩ ལོར་རྒྱ་ནག་གིས་བོད་ནང་ཐོག་མར་གཞུང་ལམ་བཟོ་འགོ་བརྩམས་པ་དེ་དང་དེང་སྐབས་དར་གོས་ཚོང་ལམ་གསར་པ་ Belt and Road Initiative ཟེར་བའི་ཚོང་འབྲེལ་ལས་གཞི་གཉིས་དམིགས་ཡུལ་གཅིག་པ་ཡིན་ཞིང་། ལས་གཞི་དེའི་དམིགས་ཡུལ་གཙོ་བོ་ནི་རྒྱལ་ཁབ་གཞན་གྱི་ཐོན་སྐྱེད་འཕྲོག་བཅོམ་བྱས་ནས་རྒྱ་ནག་ཕྱུག་པོ་བཟོ་རྒྱུ་རེད་ཅེས་དང་། སྲིད་སྐྱོང་མཆོག་གིས་ཨིན་ཡུལ་གཙོ་བོར་གྱུར་བའི་རང་དབང་ལུང་པ་ཚོས་དུས་ནས་དུས་སུ་བོད་དོན་ལ་བརྒྱབ་སྐྱོར་གྱི་བསྒྲགས་གཏམ་སྤེལ་བ་བརྒྱུད་འཚེ་མེད་ཞི་བ་གྲོས་མོལ་གྱི་ལམ་ནས་བོད་ཀྱི་གནད་དོན་གསལ་ཐབས་གནང་དགོས་པའི་འབོད་སྐུལ་གནང་འདུག
ལྷན་ཚོགས་གྲོལ་རྗེས་བོད་ཀྱི་ཚོགས་པ་ Tibet Society དང་། ཨིན་ཡུལ་གྲོས་ཚོགས་བོད་དོན་རྒྱབ་སྐྱོར་ཚོགས་པ། དེ་བཞིན་ཚོགས་པའི་ཚོགས་གཙོ་གྲོས་ཚོགས་འཐུས་མི་སྐུ་ཞབས་ཊིམ་ལུབ་ཊོན་ Rt. Hon Tim Loughton མཆོག་བཅས་ཀྱིས་དཔལ་ལྡན་སྲིད་སྐྱོང་མཆོག་ལ་གྲོས་ཚོགས་ཀྱི་ཚོགས་ཁང་ཞིག་ཏུ་གསོལ་སྟོན་བཤམས།།


text:
དགེ་རྒན་འཆི་མེད་ཚེ་རིང་ལགས་ཀྱིས་སློབ་འཁྲིད་དང་འཛིན་སྐྱོང་བྱེད་སའི་སློབ་གྲྭ་དེའི་གྲང་ཚད་ནི་ཇོ་མོ་གླང་མའི་རི་མགོར་འཛེག་མཁན་ཚོའི་རས་གུར་ནང་གི་གྲང་ངར་ལས་ཀྱང་ཆེ་བ་ཡོད་པ་རེད།
རྒྱ་ནག་ལྷོ་རྒྱུད་ཞོགས་པའི་ཚགས་པར་གྱིས་སྤེལ། བོད་མིའི་གཞི་རིམ་སློབ་གྲྭ་ཚུགས་སའི་ཕུ་མ་བྱང་ཐང་ (Puma Jiangtang)[1] ཞེས་པའི་ས་ཁུལ་དེ་ནི་འཛམ་གླིང་ཡང་སྟེང་གི་ས་བབ་མཐོ་ཤོས་ཤིག་ཡིན་པ་དང་། ས་ཁུལ་དེའི་ས་བབ་ཀྱི་མཐོ་ཚད་ལ་རྒྱ་མཚོའི་ངོས་ལས་སྨི་ ༥༣༧༣ ཡོད་པ་དང་། སློབ་གྲྭའི་སློབ་ཁང་གི་དྲོ་གྲང་ནི་ཇོ་མོ་གླང་མའི་རི་མགོར་འཛེག་མཁན་རྣམས་ཀྱི་རས་གུར་ནང་གི་གྲང་ངར་ལས་ཀྱང་ཆེ་ཡོད་འདུག
ས་ཁུལ་དེའི་ལོ་རེའི་གནམ་གཤིས་དྲོ་གྲང་ཆ་སྙོམ་ཀླད་ཀོར་མན་གྱི་གྲང་ཚད་ ༥ ཡིན་པ་མ་ཟད། དཀའ་ཁག་ཆེ་ཤོས་དེ་སྲོག་འཛིན་རླུང་ཉུང་ཁར། གྲང་ངར་ཁྲོད་མིའི་ཟུངས་ཁྲག་གི་འཁོར་རྒྱུག་དལ་བ་དང་རུས་ཚིགས་ལ་གཉན་ཁ་རྒྱས་པ་སོགས་ཀྱི་དཀའ་ངལ་ཡོད། འཇིགས་ཉེན་དེའི་འོག ས་ཁུལ་དེའི་དགེ་རྒན་མང་ཆེ་བས་ལས་དགོངས་ཞུས་ནས་ས་ཆ་གཞན་ལ་འགྲོ་བཞིན་ཡོད་པ་རེད།
ཡིན་ནའང་རང་ལོ་ ༣༧ ཡིན་པའི་འཆི་མེད་ཚེ་རིང་ (Qimei Ciren) ལགས་ཀྱིས་དཀའ་ཁག་དེ་དག་ལ་གདོང་ལེན་བྱས་ཏེ་འདས་པའི་ལོ་ངོ་ ༥ རིང་ས་ཁུལ་དེའི་གཞི་རིམ་སློབ་གྲྭའི་ནང་སློབ་འཁྲིད་བྱས་པ་དང་། མཐར་སློབ་གྲྭ་དེའི་སློབ་སྤྱིའི་འགན་འཁུར་ཡང་བཞེས་ཡོད་པ་རེད།
ཁྱེད་རང་སློབ་གྲྭ་འདིར་ཡོང་དོན་ཅི་ཡིན།
ང་རང་སློབ་མཐར་ཕྱིན་རྗེས། ང་ལ་གཙུག་ལག་སློབ་ཆེན་གྱི་དགེ་རྒན་དང་། ཡང་ན་གསར་འགོད་པ་བཅས་ཀྱི་ལས་ཀའི་གོ་སྐབས་རག་གི་འདུག ཡིན་ནའང་དགེ་རྒན་ཞིག་བྱ་རྒྱུ་ནི་ངའི་ཕུགས་འདུན་ཡིན་སྟབས། ངས་དགེ་རྒན་གྱི་ས་མིག་ཅིག་རག་ཚེ། དེ་དམ་འཛིན་བྱ་རྒྱུའི་སེམས་ཐག་བཅད་ཡོད། ཕྱིས་སུ་འདི་ག་སློབ་གྲྭའི་དགེ་རྒན་ས་མིག་ལ་སྙན་ཞུ་ཕུལ་བ་བརྒྱུད་དེ་སློབ་གྲྭ་འདིའི་དགེ་རྒན་བྱས་པ་ཡིན།
ང་རང་ཕ་མ་གཅིག་ལས་མེད་པའི་ཁྱིམ་ཚང་ཞིག་ཏུ་འཚར་ལོངས་བྱུང་བ་ཡིན། ངེད་ཚང་གི་འཚོ་བ་སྐྱོ་བོ་ཡིན་སྟབས། ཐེངས་འགར་ང་རང་སློབ་གྲྭར་སྐྱོད་མཚམས་འཇོག་དགོས་བྱུང་མྱོང་མོད། ཡིན་ནའང་གཞི་རིམ་དགེ་རྒན་གྱི་རམ་འདེགས་དང་སྐུལ་འདེད་འོག ང་རང་མུ་མཐུད་སློབ་གྲྭར་ཕྱིན་པ་ཡིན། གཞི་རིམ་དགེ་རྒན་གྱིས་ང་ལ་མ་འོངས་པར་དགེ་རྒན་ཞིག་བྱེད་པའི་བློ་སྤོབས་བསྐྱེད་སོང་།
ཁྱེད་རང་གི་སློབ་གྲྭ་དང་ས་ཁུལ་གཞན་གྱི་སློབ་གྲྭའི་བར་ཁྱད་པར་ག་རེ་འདུག
ང་ཚོའི་སློབ་གྲྭ་མཚོ་བོད་མཐོ་སྒང་དུ་ཆགས་ཡོད་སྟབས། གནམ་གཤིས་ཧ་ཅང་གྲང་མོ་ཡོད་མ་ཟད། གནམ་གཤིས་དྲོ་གྲང་དེ་ས་ཁུལ་གཞན་དག་ལས་ཀྱང་ལྡབ་འགྱུར་གྱིས་གྲང་ཞིང་། ས་བབ་རྒྱ་མཚོའི་ངོས་ལས་སྨི་ ༥༣༧༣ གྱིས་མཐོ་བོ་ཡོད་པས་ས་ཆ་གཞན་དང་བསྡུར་ན། སྲོག་འཛིན་རླུང་བརྒྱ་ཆ་ ༤༠ ཉུང་བ་ཡོད་པ་དང་། མཁའ་དབུགས་དང་སྲོག་འཛིན་རླུང་ཉུང་བ་དེས་མིའི་ཀླད་པ་ཚུད་པའི་གཟུགས་ཁམས་བདེ་ཐང་ལའང་གནོད་འཚེ་ཆེ་བ་མ་ཟད། ལོ་ན་བརྒས་སླ་བོ་ཡོད་པ་རེད། ངས་དགུན་ཁར་ཟླ་ ༡༠ དང་དབྱར་ཁར་ཟླ་ ༢ རིང་སློབ་འཁྲིད་བྱེད་ཀྱི་ཡོད་ལ། ས་ཁུལ་འདིར་སྐབས་རེར་དབྱར་ཁར་ཡང་ཁ་བ་འབབ་ཀྱི་འདུག
སློབ་གྲྭའི་ནང་ཁྱེད་རང་གི་དཀའ་ཁག་ཆེ་ཤོས་ག་རེ་རེད།
ང་ཚོ་དུས་ཡུན་ཐུང་ཐུང་ཞིག་རིང་གི་དགེ་རྒན་ཡིན་ཞིང་། སློབ་ཕྲུག་ཚོ་སློབ་གྲྭར་གཏན་སྡོད་བྱེད་ཀྱི་ཡོད། ང་ཚོའི་སློབ་འཁྲིད་ཀྱི་འགན་ཧ་ཅང་ལྕི་བ་དང་། ཤེས་ཡོན་སློབ་གསོའི་གྲུབ་འབྲས་དངོན་གསལ་གྱིས་ཡར་ཐོན་འོང་རྒྱུ་ཁག་པོ་འདུག ས་ཁུལ་འདིར་སྲོག་འཛིན་རླུང་ཉུང་བ་དེས་ང་ཚོའི་ལུས་སེམས་གཉིས་ཀར་ངལ་སྤྲོད་ཀྱི་འདུག
ཤེས་རིག་སྡེ་ཁག་གིས་ང་ཚོར་སློབ་འཁྲིད་ཟབ་སྦྱོང་སྤྲོད་ཀྱི་ཡོད་ནའང་། དགེ་རྒན་ཁ་ཤས་ཤིག་ལ་ཆེད་སྦྱོང་མེད་པ་མ་ཟད། ཁོ་རང་ཚོ་སློབ་གྲྭའང་མཐར་སོན་བྱུང་མེད་སྟབས། དགེ་རྒན་གྱི་ཤེས་ཚད་ཡར་རྒྱས་གཏོང་དགོས་ཀྱི་འདུག
ལོ་ཕྱེད་རིང་གི་སློབ་ཐུན་སྐབས། ཕ་མ་རེ་འགའ་སོ་སོའི་ཕྲུ་གུ་ཚོར་ལྟ་སྐོར་བྱེད་དུ་ཡོང་གི་འདུག་ལ། སློབ་ཕྲུག་ཚོའི་ཕ་མ་མང་ཆེ་བ་ཞིག་མཐོ་སྒང་དུ་ཕྱུག་ཟོག་འཚོ་སྐྱོང་བྱེད་མཁན་ཡིན་སྟབས། ལོ་ཕྱེད་སློབ་ཐུན་སྐབས་མ་གཏོགས་ཁོ་ཚོ་སོ་སོའི་ཕྲུ་གུར་ལྟ་སྐོར་བྱེད་དུ་ཡོང་ཐུབ་ཀྱི་ཡོད་པ་མ་རེད། སྐབས་རེར་དགེ་རྒན་ཚོས་ཕ་མའི་ཚབ་བྱས་ཏེ། སློབ་ཕྲུག་ཚོའི་ལ་བ་བཀྲུ་བ་དང་བ་དང་། ཉལ་ཁང་དང་ཉལ་ཆས་གཙང་སྦྲ་བཟོ་དགོས་ཀྱི་ཡོད་པ་རེད།
ཁྱེད་རང་གི་ཉིན་རེའི་སློབ་གྲྭའི་འཚོ་བ་ངོ་སྤྲོད་ཅིག་གནང་རོགས།
དབྱར་ཁ་ང་རང་ཞོགས་པའི་ཆུ་ཚོད་ ༧།༣༠ ཐོག་མལ་ལས་ལང་གི་ཡོད་ལ། དགུན་ཁ་ཞོགས་པའི་ཆུ་ཚོད་ ༩ སྟེང་ལང་གི་ཡོད། རྒྱུ་མཚན་ནི། དགུན་དུས་གནམ་གཤིས་ཧ་ཅང་གྲང་མོ་ཡོད་པ་རེད། སློབ་ཕྲུག་ཚོ་མལ་ལས་སློང་བ་དང་མཉམ་དུ་ཞོགས་པའི་འཚམ་འདྲི་ཞུ་བཞིན་ཡོད། ཞོགས་ཟས་མ་ཟས་སྔོན་ལ་ང་རང་སློབ་ཕྲུག་ཚོ་དང་མཉམ་དུ་སོང་ནས་གདོང་པ་འཁྲུད་བཞིན་ཡོད། ཆུ་ཚོད་ ༩ སྟེང་རྒྱུན་པར་ང་ཉལ་ཁང་ཁག་ཏུ་སྐོར་བ་བརྒྱབ་སྟེ་སློབ་ཕྲུག་ཚོ་མལ་ལས་ལང་ཡོད་མེད་ལ་རྟོག་ཞིབ་ཏུ་འགྲོ་དགོས།
ཁྱེད་ཚོའི་སློབ་གྲྭར་དམིགས་བསལ་བྱེད་སྒོ་གཙོ་བོ་གང་དག་སྤེལ་གྱི་ཡོད།
སློབ་གྲྭ་སོ་སོར་བྱེད་སྒོ་མ་འདྲ་བ་སྣ་ཚོགས་ཡོད་པ་ལྟར། ང་ཚོའི་སློབ་གྲྭར་ཡང་ང་ཚོའི་སློབ་གྲྭའི་བྱེད་སྒོ་མ་འདྲ་བ་ཁ་ཤས་ཡོད་པ་རེད། ང་ཚོའི་སློབ་གྲྭའི་ཁང་པ་ལྗང་ཁུ་དེ་ནི་ན་ནིང་ལོར་གཞུང་གིས་བཟོས་པ་རེད། ད་ལྟ་ང་ཚོས་ཁང་པ་དེ་འཛིན་ཁང་དུ་བེད་སྤྱོད་བྱེད་ཀྱི་ཡོད། ཁང་པ་ལྗང་ཁུ་དེ་ནི་ཐོག་རྩེག་གཉིས་ཅན་ཞིག་ཡིན། དབྱར་ཁ་ནངས་དགོང་ཆུ་ཚོད་ ༧ ནས་ ༨ ཡས་མས་སུ་ང་ཚོས་ཁང་པ་ལྗང་ཁུ་དེའི་ནང་སྔོ་ཚལ་རིགས་མི་འདྲ་ ༨ ནས་ ༩ ཙམ་གྱིས་བཟོས་པའི་ཟ་མ་བཟའ་བཞིན་ཡོད་ལ། དགུན་ཁ་ང་ཚོར་ནམ་རྒྱུན་སྔོ་ཚལ་རིགས་ ༤ ཙམ་གྱིས་བཟོས་པའི་ཟ་མ་གཏོགས་ཡོད་པ་མ་རེད།
སྔོ་ཚལ་དེ་རིགས་ང་ཚོ་དགེ་སློབ་ཚོས་འདེབས་འཛུགས་བྱེད་ཀྱིན་ཡོད་སྟབས། དེས་སློབ་ཕྲུག་ཚོར་སྔོ་ཚལ་འདེབས་འཛུགས་ཀྱི་ཤེས་བྱ་མང་པོ་ཞིག་འཐོབ་ཀྱི་ཡོད་པ་རེད། ས་བབ་མཐོ་སྒང་དུ་ང་ཚོས་སྔོ་ཚལ་འདེབས་འཛུགས་ཐུབ་པ་བྱུང་བ་དེ་ནི་ཧ་ཅང་དོན་སྙིང་ལྡན་པ་ཞིག་རེད་ལ། སྔོ་ཚལ་དེས་སློབ་ཕྲུག་ཚོར་ཟས་བཅུད་ཀྱི་ནུས་པོ་ཆེན་པོ་སྤྲོད་ཀྱི་ཡོད། ཡིན་ནའང་ང་ཚོར་སྔོ་ཚལ་འདང་ངེས་ཤིག་བཟའ་རྒྱུ་ཡོད་པ་མ་རེད།
ང་ཚོས་འབྲོག་པ་སེམས་བཟང་ཞིག་གིས་བཟོས་པའི་ཁང་པ་ཞིག་གི་ནང་དཔེ་ཀློག་བྱེད་ཀྱིན་ཡོད། ང་ཚོས་སློབ་ཕྲུག་ཚོར་ཁོ་ཚོ་ནི་མ་འོངས་པའི་གསོན་རྩ་ཡིན་པའི་ངེས་ཤེས་སྐྱེ་རུ་འཇུག་གི་ཡོད། གཟའ་ཟླ་བ་དང་གཟའ་ཕུར་བའི་ཉིན་འཆར་ཅན་ལྟར་ང་ཚོས་དཔེ་ཀློག་ཁང་གི་སྒོ་ཕྱེས་ནས་དཔེ་ཀློག་བྱེད་ཀྱིན་ཡོད། དེ་མིན་གཞན། ང་ཚོར་ཡིག་གཟུགས་སྦྱོར་བརྡར་དང་རི་མོ་སྦྱོང་བརྡར། རྐང་རྩེད་སྤོ་ལོ་སྦྱོང་བརྡར་སོགས་ཀྱི་བྱེད་སྒོ་ཡོད་ལ། བྱེད་སྒོ་དེ་དག་ནི་སློབ་ཕྲུག་ཚོའི་ཁམས་དང་མོས་པར་བསྟུན་ཏེ་ཁོ་ཚོར་མཐོང་རྒྱ་བསྐྱེད་རྒྱུ་དེ་ཡིན།
སློབ་གྲྭའི་ནང་ཁྱེད་ཀྱིས་བོད་མིའི་རིག་གཞུང་ཇི་ལྟར་རྒྱུན་འཛིན་བྱེད་ཀྱིན་ཡོད་དམ།
ང་ཚོས་ཉིན་རེའི་སློབ་ཁྲིད་དང་སྦྱོང་བརྡར་འཛིན་གྲྭར་བརྟེན་ནས་སློབ་ཕྲུག་ཚོར་བོད་མིའི་སྲོལ་རྒྱུན་རིག་གཞུང་ལ་ངེས་ཤེས་སྐྱེ་ཐབས་བྱེད་ཀྱི་ཡོད་ལ། ང་ཚོས་བོད་ཡིག་ཐོག་ནས་ཡ་རབས་བཟང་སྤྱོད་དང་ཚན་རིག་སོགས་སློབ་ཁྲིད་བྱེད་ཀྱིན་ཡོད། ང་ཚོས་དེང་རབས་རྒྱ་ཡིག་ (Putonghua) དང་བོད་ཡིག་གཉིས་སློབ་ཁྲིད་བྱེད་ཀྱིན་ཡོད། ང་ཚོའི་སྤྱི་སྐད་གཞིར་བཟུང་གིས་སློབ་ཁྲིད་བྱེད་ཀྱི་ཡོད་པ་མ་ཟད། ང་ཚོས་ལུང་སྐད་ཀྱི་ཐོག་ནས་ཀྱང་སློབ་ཁྲིད་བྱེད་ཀྱི་ཡོད་ལ། དེའི་ནང་བོད་ཡིག་གི་ཡིག་གཟུགས་སྦྱོར་བརྡར་ཡང་ཚུད་ཡོད།
ཁྱེད་ཀྱིས་སློབ་འཁྲིད་ཕྱིར་འཐེན་བྱས་པ་དེ་འདྲ་བྱུང་མྱོང་ངམ།
ལོ་རེའི་ཕྱི་ཟླ་ ༡༢ ནང་གྲང་ངར་ཆེ་ཞིང་ཁ་བ་བུ་ཡུག་འཚུབ་པའི་སྐབས་སུ་མཚམས་ལ་རེར་ངས་སློབ་འཁྲིད་ཕྱིར་འཐེན་བྱེད་དགོས་སྙམ་པའི་བསམ་བློ་འཁོར་མྱོང་ཡོད་ལ། གནམ་གཤིས་འཁྱག་སྐབས་སྒེའུ་ཁུང་ཕྱི་ལོགས་སུ་ལྟ་དུས། ང་ཚོའི་སློབ་གྲྭ་ནི་མི་མེད་ལུང་སྟོང་ཞིག་ཏུ་ཡོད་པ་དང་། ལྷག་པར་དུ་གྲང་རླུང་ལྡང་དུས་ངས་རང་ཉིད་ཀྱི་ཕ་ཡུལ་ཧ་ཅང་དྲན་གྱི་འདུག ངས་སློབ་འཁྲིད་མཚམས་བཞག་ནས་ཕྱིར་རང་ཡུལ་ལ་འགྲོ་འདོད་ཆེན་པོ་སྐྱེས་མྱོང་ཡོད། ༢༠༡༢ ལོར་སྐད་འཕྲིན་བརྒྱུད་ལམ་དུ་ངས་རང་ཉིད་ཀྱི་དགེ་རྒན་འཚོ་བའི་དཀའ་སྡུག་གི་སྐོར་ཟིན་ཐོར་འགོད་སྐབས། ངས་ “སློབ་གླིང་འདིར་དཔྱིད་དཔལ་གྱི་དབུགས་དབྱང་མི་འདུག སློབ་ཕྲུག་ཚོས་ཁམ་བུའི་མེ་ཏོག་བཞད་ཚུལ་མཐོང་མ་མྱོང་། ང་ཚོ་དགུན་འཁྱག་བཞུད་རྗེས་ཀྱི་དབྱར་ཟླའི་དྲོ་ཁོལ་ལ་འཁྲེང་ཡོད། སློབ་གླིང་འདིར། སློབ་ཕྲུག་ཚོས་བདག་གི་རེ་བ་ཁུར་ནས་འགྲོ་བཞིན་འདུག” ཅེས་བྲིས་ཡོད།
ཁྱེད་ཀྱིས་སློབ་གྲྭའི་མ་འོངས་པར་རེ་བ་ག་འདྲ་ཞིག་བཟུང་ཡོད་དམ།
དྲང་མོར་བཤད་ན། ས་བབ་མཐོ་བའི་དབང་གིས་འདི་ལོར་དབང་འཛིན་དཔོན་རིགས་ཚོས་ང་ཚོའི་སློབ་གྲྭ་དེ་སྣ་དཀར་རྩེ་རྫོང་ (Nagarze county) གི་གཞི་རིམ་སློབ་གྲྭར་ཟླ་བསྒྲིལ་གཏོང་རྒྱུ་གཏན་འཁེལ་བྱས་ཡོད་པ་དང་། སློབ་གྲྭའི་ཁང་པ་འགྲུབ་རྗེས། ང་ཚོ་དེ་གར་གནས་སྤོར་འཆར་ཡོད། གནམ་གཤིས་དྲོ་གྲང་དང་། ཁོར་ཡུག་དང་ཐོན་ཁུངས་བཅས་ཀྱི་རྐྱེན་པས། དགེ་སློབ་ཚོའི་འཚོ་གནས་བདེ་ཐང་ལ་འཇིག་ཉེན་ཆེན་པོ་ཡོད་སྟབས། ང་ཚོ་ས་བབ་དམའ་སར་གནས་སྤོ་ཐུབ་པ་བྱུང་ན། དེ་ཧ་ཅང་ལེགས་པོ་འདུག་སྙམ།
[1] (Puma Jiangtang)ཞེས་པ་དེ་ད་ལྟའི་རྒྱ་གཞུང་གིས་བཅད་བགོས་བྱས་པའི་གཞིས་རྩེ་དང་ལྷོ་ཁ་ས་ཁུལ་གང་རུང་འོག་གི་ས་མིང་ཞིག་མིན་ནམ་སྙམ་ཡང་། བོད་ཡིག་ནང་ས་མིང་དེ་རྙེད་ཐབས་མ་བྱུང་བས་སྒྲ་ཇི་བཞིན་བསྒྱུར་ཡོད།
རྒྱ་ནག་ལྷོ་རྒྱུད་ཞོགས་པའི་ཚགས་པར་གྱིས་བཅར་འདྲི། པདྨ་རྒྱལ་གྱིས་བོད་སྒྱུར་བྱས།


text:
པར་འདི་ལས་སྐར་མ་ཆ་སྡོད་ཀྱི་མ་ལག་ནང་དུ་བརྟན་སྐར་ཆུང་ངུས་སྐར་ཟླ་ཆེ་ཤོས་ཁྱུར་མུད་བྱེད་པའི་ཚུལ་མངོན་ཡོད།
ཟླ༨པའི་ཚེས༢༠ཉིན་ལ་ཤིན་ཧྭ་གསར་འགྱུར་ཁང་གིས་ཁན་ཕེ་ར་ནས་སྤེལ་བའི་འཕྲིན། ཨོ་སི་ཁྲུ་ལི་ཡའི་རྒྱལ་གཉེར་སློབ་ཆེན་གྱིས་ཉེ་སྔོན་ཁྱབ་བསྒྲགས་བྱས་པ་ནི། སློབ་གྲྭ་དེའི་ཚན་རིག་པས་ཞིབ་འཇུག་ཅིག་ཏུ། དགུ་ཆུའི་སྐར་ཆིལ་ནང་ཉུལ་བའི་སྐར་གཟུགས་ཕྲ་མོ་རྣམས་ནི་ལོ་ངོ་ས་ཡ་ཡར་སྔོན་གྱི་སྐར་མ་ཆ་སྡོད་མ་ལག་ནང་གི་བརྟན་སྐར་ཆུང་ངུ་འབར་གས་ལས་མཆེད་འོང་བའི་སྐར་རྡོག་ཅིག་མིན་འགྲོ་བསམ་བྱུང་བའི་ངེས་པ་རྙེད་འདུག འདིས་མི་རྣམས་ཀྱིས་བརྟན་སྐར་འབར་གས་ཀྱི་རྒྱུ་རྐྱེན་ལེགས་པོ་ཞིག་རྟོགས་པ་ལ་རོགས་བྱེད་ཐུབ་པ་མ་ཟད། བར་སྣང་གི་སྟོང་བའི་ཁམས་ཀྱི་ཞིབ་འཇུག་ལ་ཁོར་ཡུག་ཡངས་པོ་ཞིག་བསྐྱེད་ཡོད་པ་རེད།
བརྟན་སྐར་ཆུང་ངུ་འདི་ནི་འོད་ཆུང་ལ་མཐུག་པ། དྲོད་ཆེ་བའི་བརྟན་སྐར་རིགས་ཤིག་ཡིན་ཞིང་། ཁ་དོག་དཀར་ལ་གཟུགས་བོངས་ཅུང་ཆུང་སྟབས་མིང་ལ་ཡང་བརྟན་སྐར་དཀར་ཆུང་ཞེས་འབོད། ཞིབ་འཇུག་རྣམ་གྲངས་འདིར་ཞུགས་མཁན་ཨོ་སི་ཁྲུ་ལི་ཡའི་རྒྱལ་གཉེར་སློབ་ཆེན་གྱི་དགེ་རྒན་ཆེ་མོ་ལི་ལི་ཡཱ·ཧྥེ་ལ་ལི་ཨོ་ཡིས་ངོ་སྤྲོད་ལྟར་ན། བརྟན་སྐར་དཀར་ཆུང་འདིའི་དྲོད་ཚད་ཉི་མའི་ལྡབ་1.4ལ་སླེབས་དུས་འབར་གས་བྱུང་ནས་བརྟན་སྐར་དཀར་ཆུང་ཧྲིལ་བོ་དང་ཡང་ན་ཆ་ཤས་ཉམས་དམེ་འབྱུང་སྲིད་ཀྱི་ཡོད། ཧྲིལ་བོ་ཉམས་དུས་འོད་ཆེན་པོ་ལྡན་པའིIaརིགས་ཀྱི་སྐར་མ་གསར་བ་ཞིག་འབྱུང་ཀྱི་ཡོད་ཅིང་། འོད་དེས་སྟོང་བའི་ཁམས་ཀྱི་འོད་མདངས་གཅིག་གྱུར་ཡོང་ཐུབ་པས་སྟོང་བའི་དབྱིངས་ཀྱི་ཁྱོན་དེ་ཚད་འཇལ་བྱེད་ཀྱི་དཔྱད་གཞི་ཚད་ལྡན་ཏུ་བཞག་ཆོག་པ་རེད།
བརྟན་སྐར་དཀར་ཆུང་དེ་རྒྱུ་རྐྱེན་ག་འདྲ་ཞིག་ལ་བརྟེན་ནས་ད་གཟོད་འབར་གས་བྱུང་བ་ཡིན་ཞེ་ན། ད་སྔ་དེ་སྐོར་གྱི་གཞུང་ལུགས་གཉིས་ཡོད་དེ། གཅིག་ཡིན་ན་བརྟན་སྐར་དཀར་ཆུང་གཉིས་ཀྱིས་སྟུག་ཚད་མཐོ་ཤོས་ཀྱི་བརྟན་སྐར་དཀར་ཆུང་གསར་བ་ཞིག་གྲུབ་པར་བཤད། ཅིག་ཤོས་ལྟར་ན། བརྟན་སྐར་དཀར་ཆུང་གིས་རང་གི་སྐར་ཟླ་ཆེ་ཤོས་ཁྱུར་མུད་བཏང་ནས་བརྟན་སྐར་གསར་བ་ཞིག་བསྐྱེད་པ་ཡིན་ཞེས་འདོད་ལུགས་དེ་གཉིས་བྱུང་། ཧྥེ་ལ་ལི་ཨོ་ཡིས་འདི་སྐད། ཁོང་ཚོས་ཞིབ་འཇུག་བྱས་པའི་གྲུབ་འབྲས་དེས་འདོད་ལུགས་གཉིས་པར་རམ་འདེགས་ཀྱི་དཔྱད་གཞི་ཞིག་སྤྲད་ཡོད། གཞུང་ལུགས་དེས་བརྟན་སྐར་དཀར་ཆུང་གིས་རང་ཉིད་འབར་གས་འབྱུང་རག་བར་དུ་རང་གི་སྐར་ཟླ་ཆེ་ཤོས་རིགས་ཁྱུད་མུད་བྱེད་ལ། འབར་གས་ཀྱི་ཁྲོད་ནས་སྐར་མ་དེ་ལས་ནུས་ཆེན་ཞིག་མཚར་བསྐྱེད་ཐུབ་ཀྱི་ཡོད་པ་རེད་ཟེར།
ཨོ་སི་ཁྲུ་ལི་ཡའི་རྒྱལ་གཉེར་སློབ་ཆེན་གྱི་ཚན་རིག་པ་དང་། ཅེ་ཁེ། འཇར་མན། ཧང་ག་རི། ཨ་རི། ཁ་ན་ཏ་སོགས་རྒྱལ་ཁབ་བཅས་ཀྱིས་ལས་རིགས་བར་མཉམ་ལས་བྱས་ཏེ། འབར་གས་ཐེབས་པ་ལས་མཆེད་ཡོང་བའི་Iaརིགས་ཀྱི་སྐར་མ་ནུས་ཆེན་གྱི་ཆ་ཤས་སྐར་རྡོག་ལེབ་མོ་སྟེ་ཚབ་རྟགས་ལLP 40-365ཞེས་པར་རྒྱང་མཐོང་དུ་མས་ལྟ་ཞིབ་བྱས་པ་ན། སྐར་རྡོག་ལེབ་མོ་དེ་སྐད་ཅིག་དེ་ཉིད་ལ་དགུ་ཆུའི་མ་ལག་དང་བརྒལ་ཐུབ་ཀྱི་ཡོད་པ་རྟོགས་ནས་དེ་ལ་གྲངས་རིག་ཀྱི་མ་དཔེ་བཟོས་ནས་དེའི་ཁྱད་ཆོས་ཏེ་དྲོད་ཚད་དང་། རྫས་འགྱུར། སྟུག་ཚད་བཅས་ཀྱི་གྲུབ་ཚད་གཏན་འཁེལ་བྱས། ཞིབ་འཇུག་དེའི་གཞིར་བཟུང་ནས་ཞིབ་འཇུག་པས་སྐར་མ་ཆ་སྡོད་ཅིག་གི་མ་ལག་ནང་དུ་སྟུག་ཚད་མཐོ་ཤོས་ཀྱི་བརྟན་སྐར་དཀར་ཆུང་ཞིག་གིས་རང་གི་སྐར་ཟླ་ལས་རྫས་མང་པོ་ཚར་ལེན་ཞིང་། ཚར་བླངས་པའི་རྫས་ཇེ་མང་དུ་སོང་སོང་ཚེ་རང་གིས་ཚོད་འཛིན་དཀའ་བའི་དྲོད་ཆེན་པོ་ཞིག་རྒྱས་ཡོང་ནས་སྐར་མ་ཆ་སྡོད་ཀྱི་མ་ལག་དེ་མཐའ་མར་འབར་གས་ཐེབས་འགྲོ་བ་དང་། འབར་གས་ལས་མཆེད་པའི་སྐར་རྡོག་ལེབ་མོ་དེ་བར་སྣང་ཁམས་ལ་འཐོར་ནས་སྟོང་བའི་དབྱིངས་འདི་ནས་ལོ་ངོ་ས་ཡ་ཙམ་དུ་འཕུར་སྐྱོད་བྱས་ཡོད་ཚུལ་བསྟན་འདུག །
ལོ་ཙཱ་བ། ཁོན་ཐར་འཚོ།


text:
གཤེན་གྱི་འབྱུང་ལྡན་ཟླ་ཐིག་རྩེ་མོའི་བོད་རྒྱལ་ལོ་ ༣༡༥༤ བོད་མེ་བྱ་ལོའི་ཧོར་ཟླ་དང་པོའི་ཚེས་བདུན་ཉིན་སྟེ། ཕྱི་ལོ་ ༢༠༡༧ ཟླ་ ༠༣ ཚེས་ ༠༥ རེས་གཟའ་ཉི་མའི་ཉིན་གྱི་ཞོགས་པའི་ཆུ་ཚོད་བརྒྱད་དང་ཕྱེད་ཀའི་ཐོག་ནས་༧ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཤེན་གྱི་གར་འཆམ་ཆེན་མོའི་མཛད་སྒོ་དབུ་འཛུགས་གནང་། རྩོམ་ཡིག་འདིའི་འཕྲོ་ཀློག » »
2,488 total views, 1 views today
གཤེན་གྱི་འབྱུང་ལྡན་ ༣༠༡ གི་བོད་རྒྱལ་ལོ་༣༡༥༢བོད་ཤིང་ལུག་ལོའི་ཧོར་ཟླ་དང་པོའི་ཚེས་བཅུ་གཅིག་ཉིན་སྟེ། ཕྱི་ལོ་ ༢༠༡༥ ཟླ་ ༣ ཚེས་ ༡རེས་གཟའ་ཉི་མའི་ཉིན་༧ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཤེན་གྱི་གར་འཆམ་ཆེན་མོའི་མཛད་སྒོ་རེད། དེ་ཡང་གཡུང་དྲུང་བོན་ལུགས་ཀྱི་གསང་སྔགས་ཀྱི་གཞུང་བཤད་དང་མཐུན་པར་རྒྱལ་བ་གཤེན་གྱི་གར་འཆམ་གྱི་ངོ་བོ་ནི། རྩོམ་ཡིག་འདིའི་འཕྲོ་ཀློག » »
2,405 total views, 1 views today
སྤྱི་ལོ་༡༩༦༩ལོར་མཁན་པོ་ལུང་རྟོགས་བསྟན་པའི་ཉི་མ་མཆོག་གིས་རྒྱ་གར་དུ་བོན་དགོན་ཞིག་ཕྱག་བཏབ་གནང་ཡོད། ཁོང་ནི་སྤྱི་ལོ་༡༩༢༩ལོར་ཨ་མདོའི་ཤར་བྱང་ཤར་ཁོག་ཡུལ་དུ་སྐུ་འཁྲུངས་ཤིང་སྐྱང་ཚང་དགོན་དུ་རིག་པའི་གནས་བཅུ་ལ་སྦྱངས་པ་མཛད། སྤྱི་ལོ་༡༩༥༤ ལོར་དགེ་བཤེས་ལྷ་རམས་པའི་མཚན་རྟགས་ཐོབ་རྗེས་ཁོང་གི་ཡོངས་འཛིན་གྱིས་རྒྱལ་རོང་ཁྲོ་སྐྱབས་སུ་བསྟན་པ་སྤེལ་བར་མངགས། ཁོང་གི་དགེ་བའི་བཤེས་གཉེན་བསྟན་འཛིན་བློ་གྲོས་རྒྱ་མཚོ་(༡༨༨༩—༡༩༧༥)ཡི་དགོངས་འདོད་ལྟར་བོན་གྱི་བཀའ་འགྱུར་ཆ་ཚང་རང་དགོན་དུ་གདན་དྲངས། རྩོམ་ཡིག་འདིའི་འཕྲོ་ཀློག » »
1,531 total views, 1 views today
གཤེན་གྱི་འབྱུང་ལྡན་ ༣༠༡ གི་བོད་རྒྱལ་ལོ་༣༡༥༡བོད་ཤིང་རྟ་ལོའི་ཧོར་ཟླ་དང་པོའི་ཚེས་བརྒྱད་ཉིན་སྟེ། ཕྱི་ལོ་ ༢༠༡༤ ཟླ་ ༣ ཚེས་ ༩ རེས་གཟའ་ཉི་མའི་ཉིན་༧ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་གཤེན་གྱི་གར་འཆམ་ཆེན་མོ་འཁྲབ་འབུལ་ཞུས་ཡོད་པ་རེད། དེ་ཡང་གཡུང་དྲུང་བོན་ལུགས་ཀྱི་གསང་སྔགས་ཀྱི་གཞུང་བཤད་དང་མཐུན་པར་རྒྱལ་བ་གཤེན་གྱི་གར་འཆམ་གྱི་ངོ་བོ་ནི། དམིགས་པའི་གནད་ལ་བདག་ཉིད་ཡི་དམ་གྱི་ལྷ་དང་བོན་སྐྱོང་སོགས་ཀྱི་ང་རྒྱལ་དང་མ་བྲལ་ཞིང་གསལ་སྣང་གི་རེག་པའི་ཚད་དུ་སླེབས་པ་དག་པ་དྲན་པའི་སྟོབས་ཀྱིས་ཐ་མལ་གྱི་སྣང་བ་གཞིལ་བ། རྫོགས་རིམ་གྱི་དབང་དུ་བྱས་ན། རྩ་རླུང་ཐིག་གསུམ་ལ་རང་དབང་འབྱོར་ཞིང་ཟུང་འཇུག་གྱི་ཕྱག་རྒྱ་མངོན་དུ་བརྙེས་པ། རྣམ་པའི་གནད་ལ་གང་གི་ངོ་བོར་བཞེངས་པའི་ཡི་དམ་དང་བོན་སྐྱོང་གི་ཆ་ལུགས་དང་ཡ་མ་བྲལ་བ་སྟེ། ཕྱི་ནང་གསང་བའི་བདུད་ཚོགས་རྣམས་ཟིལ་གྱིས་གནོན་པ་དང༌། ཁྱད་པར་དུ་རྟོགས་པས་བདག་བསྒྲལ་བ་དང་གྲུབ་པས་གཞན་བསྒྲལ་བའི་ལས་ལ་ཞུགས་པའི་ཞི་དྲག་ཅི་རིགས་ཀྱི་བསྡུས་པའི་ལུས་ཀྱི་སྟངས་སྟབས་ཞིག་ལ་འདོད་ཀྱི་ཡོད་པ་སོགས་གཤམ་གསལ་རྒྱས་བཀོད་ཡོད་པ་ལྟར་རོ། རྩོམ་ཡིག་འདིའི་འཕྲོ་ཀློག » »
3,079 total views, 2 views today